追汉军王双受诛袭陈仓武侯取胜
却说司马懿奏曰： 臣尝奏陛下，言孔明必出陈仓，故以郝昭守之，今果然矣。彼若从陈仓入寇，运粮甚便。今幸有郝昭、王双守把，不敢从此路运粮。其余小道，搬运艰难。臣算蜀兵行粮止有一月，利在急战。我军只宜久守。陛下可降诏，令曹真坚守诸路关隘，不要出战。不须一月，蜀兵自走。那时乘虚而击之，诸葛亮可擒也。 睿欣然曰： 卿既有先见之明，何不自引一军以袭之？ 懿曰： 臣非惜身重命，实欲存下此兵，以防东吴陆逊耳。孙权不久必将僭号称尊；如称尊号，恐陛下伐之，定先入寇也：臣故欲以兵待之。 正言间，忽近臣奏曰： 曹都督奏报军情。 懿曰： 陛下可即令人告戒曹真：凡追赶蜀兵，必须观其虚实，不可深入重地，以中诸葛亮之计。 睿即时下诏，遣太常卿韩暨持节告戒曹真： 切不可战，务在谨守；只待蜀兵退去，方才击之。 司马懿送韩暨于城外，嘱之曰： 吾以此功让与子丹；公见子丹，休言是吾所陈之意，只道天子降诏，教保守为上。追赶之人，大要仔细，勿遣性急气躁者追之。 暨辞去。
却说曹真正升帐议事，忽报天子遣太常卿韩暨持节至。真出寨接入，受诏已毕，退与郭淮、孙礼计议。淮笑曰： 此乃司马仲达之见也。 真曰： 此见若何？ 淮曰： 此言深识诸葛亮用兵之法。久后能御蜀兵者，必仲达也。 真曰： 倘蜀兵不退，又将如何？ 淮曰： 可密令人去教王双，引兵于小路巡哨，彼自不敢运粮。待其粮尽兵退，乘势追击，可获全胜。 孙礼曰： 某去祁山虚妆做运粮兵，车上尽装干柴茅草，以硫黄焰硝灌之，却教人虚报陇西运粮到。若蜀人无粮，必然来抢。待人其中，放火烧车，外以伏兵应之，可胜矣。 真喜曰： 此计大妙！ 即令孙礼引兵依计而行。又遣人教王双引兵于小路上巡哨，郭淮引兵提调箕谷、街亭，令诸路军马守把险要。真又令张辽子张虎为先锋，乐进子乐綝为副先锋，同守头营，不许出战。却说孔明在祁山寨中，每日今人挑战，魏兵坚守不出。孔明唤姜维等商议曰： 魏兵坚守不出，是料吾军中无粮也。今陈仓转运不通，其余小路盘涉艰难，吾算随军粮草，不敷一月用度，如之奈何？ 正踌躇间，忽报： 陇西魏军运粮数千车于祁山之西，运粮官乃孙礼也。 孔明曰： 其人如何？ 有魏人告曰： 此人曾随魏主出猎于大石山，忽惊起一猛虎，直奔御前，孙礼下马拔剑斩之。从此封为上将军。乃曹真心腹人也。 孔明笑曰： 此是魏将料吾乏粮，故用此计：车上装载者，必是茅草引火之物。吾平生专用火攻，彼乃欲以此计诱我耶？彼若知吾军去劫粮车，必来劫吾寨矣。可将计就计而行。 遂唤马岱分付曰： 汝引三千军径到魏兵屯粮之所，不可入营，但于上风头放火。若烧着车仗，魏兵必来围吾寨。 又差马忠、张嶷各引五千兵在外围住，内外夹攻。三人受计去了。又唤关兴、张苞分付曰： 魏兵头营接连四通之路。今晚若西山火起，魏兵必来劫吾营。汝二人却伏于魏寨左右，只等他兵出寨，汝二人便可劫之。 又唤吴班、吴懿分付曰： 汝二人各引一军伏于营外。如魏兵到，可截其归路。 孔明分拨已毕，自在祁山上凭高而坐。
魏兵探知蜀兵要来劫粮，慌忙报与孙礼。礼令人飞报曹真。真遣人去头营分付张虎、乐綝： 看今夜山西火起，蜀兵必来救应。可以出军，如此如此。 二将受计，令人登楼专看号火。却说孙礼把军伏于山西，只待蜀兵到。是夜二更，马岱引三千兵来，人皆衔枚，马尽勒口，径到山西。见许多车仗，重重叠叠，攒绕成营，车仗虚插旌旗。正值西南风起，岱令军士径去营南放火，车仗尽着，火光冲天。孙礼只道蜀兵到魏寨内放号火，急引兵一齐掩至。背后鼓角喧天，两路兵杀来：乃是马忠、张嶷，把魏军围在垓心。孙礼大惊。又听的魏军中喊声起，一彪军从火光边杀来，乃是马岱。内外夹攻，魏兵大败。火紧风急，人马乱窜，死者无数。孙礼引中伤军，突烟冒火而走。却说张虎在营中，望见火光，大开寨门，与乐綝尽引人马，杀奔蜀寨来，寨中却不见一人。急收军回时，吴班、吴懿两路兵杀出，断其归路。张、乐二将急冲出重围，奔回本寨，只见土城之上，箭如飞蝗，原来却被关兴、张苞袭了营寨。魏兵大败，皆投曹真寨来。方欲入寨，只见一彪败军飞奔而来，乃是孙礼；遂同入寨见真，各言中计之事。真听知，谨守大寨，更不出战。蜀兵得胜，回见孔明。孔明令人密授计与魏延，一面教拔寨齐起。杨仪曰： 今已大胜，挫尽魏兵锐气，何故反欲收军？ 孔明曰： 吾兵无粮，利在急战。今彼坚守不出，吾受其病矣。彼今虽暂时兵败，中原必有添益；若以轻骑袭吾粮道，那时要归不能。今乘魏兵新败，不敢正视蜀兵，便可出其不意，乘机退去。所忧者但魏延一军，在陈仓道口拒住王双，急不能脱身；吾已令人授以密计，教斩王双，使魏人不敢来追。只今后队先行。 当夜，孔明只留金鼓守在寨中打更。一夜兵已尽退，只落空营。却说曹真正在寨中忧闷，忽报左将军张郃领军到。郃下马入帐，谓真曰： 某奉圣旨，特来听调。 真曰： 曾别仲达否？ 郃曰： 仲达分付云： 吾军胜，蜀兵必不便去；若吾军败，蜀兵必即去矣。 今吾军失利之后，都督曾往哨探蜀兵消息否？ 真曰： 未也。 于是即令人往探之，果是虚营，只插着数十面旌旗，兵已去了二日也。曹真懊悔无及。
且说魏延受了密计，当夜二更拔寨，急回汉中。早有细作报知王双。双大驱军马，并力追赶。追到二十余里，看看赶上，见魏延旗号在前，双大叫曰： 魏延休走！ 蜀兵更不回头。双拍马赶来。背后魏兵叫曰： 城外寨中火起，恐中敌人奸计。 双急勒马回时，只见一片火光冲天，慌令退军。行到山坡左侧，忽一骑马从林中骤出，大喝曰： 魏延在此！ 王双大惊，措手不及，被延一刀砍于马下。魏兵疑有埋伏，四散逃走。延手下止有三十骑人马，望汉中缓缓而行。后人有诗赞曰： 孔明妙算胜孙庞，耿若长星照一方。进退行兵神莫测，陈仓道口斩王双。 原来魏延受了孔明密计：先教存下三十骑，伏于王双营边；只待王双起兵赶时，却去他营中放火；待他回寨，出其不意，突出斩之。魏延斩了王双，引兵回到汉中见孔明，交割了人马。孔明设宴大会，不在话下。
且说张郃追蜀兵不上，回到寨中。忽有陈仓城郝昭差人申报，言王双被斩，曹真闻知，伤感不已，因此忧成疾病，遂回洛阳；命郭淮、孙礼、张郃守长安诸道。
却说吴王孙权设朝，有细作人报说： 蜀诸葛丞相出兵两次，魏都督曹真兵损将亡。 于是群臣皆劝吴王兴师伐魏，以图中原。权犹疑未决。张昭奏曰： 近闻武昌东山，凤凰来仪；大江之中，黄龙屡现。主公德配唐、虞，明并文、武，可即皇帝位，然后兴兵。 多官皆应曰： 子布之言是也。 遂选定夏四月丙寅日，筑坛于武昌南郊。是日，群臣请权登坛即皇帝位，改黄武八年为黄龙元年。谥父孙坚为武烈皇帝，母吴氏为武烈皇后，兄孙策为长沙桓王。立子孙登为皇太子。命诸葛瑾长子诸葛恪为太子左辅，张昭次子张休为太子右弼。
恪字元逊，身长七尺，极聪明，善应对。权甚爱之。年六岁时，值东吴筵会，恪随父在座。权见诸葛瑾面长，乃令人牵一驴来，用粉笔书其面曰： 诸葛子瑜 。众皆大笑。恪趋至前，取粉笔添二字于其下曰： 诸葛子瑜之驴 。满座之人，无不惊讶。权大喜，遂将驴赐之。又一日，大宴官僚，权命恪把盏。巡至张昭面前，昭不饮，曰： 此非养老之礼也。 权谓恪曰： 汝能强子布饮乎？ 恪领命，乃谓昭曰： 昔姜尚父年九十，秉旄仗钺，未尝言老。今临阵之日，先生在后；饮酒之日，先生在前：何谓不养老也？ 昭无言可答，只得强饮。权因此爱之，故命辅太子。张昭佐吴王，位列三公之上，故以其子张休为太子右弼。又以顾雍为丞相，陆逊为上将军，辅太子守武昌。权复还建业。群臣共议伐魏之策。张昭奏曰： 陛下初登宝位，未可动兵。只宜修文偃武，增设学校，以安民心；遣使入川，与蜀同盟，共分天下，缓缓图之。 权从其言，即令使命星夜入川，来见后主。礼毕，细奏其事。后主闻知，遂与群臣商议。众议皆谓孙权僭逆，宜绝其盟好。蒋琬曰： 可令人问于丞相。 后主即遣使到汉中问孔明。孔明曰： 可令人赍礼物入吴作贺，乞遣陆逊兴师伐魏。魏必命司马懿拒之。懿若南拒东吴，我再出祁山，长安可图也。 后主依言，遂令太尉陈震，将名马、玉带、金珠、宝贝，入吴作贺。
震至东吴，见了孙权，呈上国书。权大喜，设宴相待，打发回蜀。权召陆逊入，告以西蜀约会兴兵伐魏之事。逊曰： 此乃孔明惧司马懿之谋也。既与同盟，不得不从。今却虚作起兵之势，遥与西蜀为应。待孔明攻魏急，吾可乘虚取中原也。 即时下令，教荆襄各处都要训练人马，择日兴师。
却说陈震回到汉中，报知孔明。孔明尚忧陈仓不可轻进，先令人去哨探。回报说： 陈仓城中郝昭病重。 孔明曰： 大事成矣。 遂唤魏延、姜维分付曰： 汝二人领五千兵，星夜直奔陈仓城下；如见火起，并力攻城。 二人俱未深信，又来告曰： 何日可行？ 孔明曰： 三日都要完备；不须辞我，即便起行。 二人受计去了。又唤关兴、张苞至，附耳低言，如此如此。二人各受密计而去。且说郭淮闻郝昭病重，乃与张郃商议曰： 郝昭病重，你可速去替他。我自写表申奏朝廷，别行定夺。 张郃引着三千兵，急来替郝昭。时郝昭病危，当夜正呻吟之间，忽报蜀军到城下了。昭急令人上城守把。时各门上火起，城中大乱。昭听知惊死。蜀兵一拥入城。
却说魏延、姜维领兵到陈仓城下看时，并不见一面旗号，又无打更之人。二人惊疑，不敢攻城。忽听得城上一声炮响，四面旗帜齐竖。只见一人纶巾羽扇，鹤氅道袍，大叫曰： 汝二人来的迟了！ 二人视之，乃孔明也。二人慌忙下马，拜伏于地曰： 丞相真神计也！ 孔明令放入城，谓二人曰： 吾打探得郝昭病重，吾令汝三日内领兵取城，此乃稳众人之心也。吾却令关兴、张苞，只推点军，暗出汉中。吾即藏于军中，星夜倍道径到城下，使彼不能调兵。吾早有细作在城内放火、发喊相助，令魏兵惊疑不定。兵无主将，必自乱矣。吾因而取之，易如反掌。兵法云：出其不意，攻其无备。正谓此也。 魏延、姜维拜伏。孔明怜郝昭之死，令彼妻小扶灵柩回魏，以表其忠。孔明谓魏延、姜维曰： 汝二人且莫卸甲，可引兵去袭散关。把关之人，若知兵到，必然惊走。若稍迟便有魏兵至关，即难攻矣。 魏延、姜维受命，引兵径到散关。把关之人，果然尽走。二人上关才要卸甲，遥见关外尘头大起，魏兵到来。二人相谓曰： 丞相神算，不可测度！ 急登楼视之，乃魏将张郃也。二人乃分兵守住险道。张郃见蜀兵把住要路，遂令退军。魏延随后追杀一阵，魏兵死者无数，张郃大败而去。延回到关上，令人报知孔明。
孔明先自领兵，出陈仓斜谷，取了建威。后面蜀兵陆续进发。后主又命大将陈式来助。孔明驱大兵复出祁山。安下营寨，孔明聚众言曰： 吾二次出祁山，不得其利，今又到此，吾料魏人必依旧战之地，与吾相敌。彼意疑我取雍、郿二处，必以兵拒守；吾观阴平、武都二郡，与汉连接，若得此城，亦可分魏兵之势。何人敢取之？ 姜维曰： 某愿往。 王平应曰： 某亦愿往。 孔明大喜，遂令姜维引兵一万取武都，王平引兵一万取阴平。二人领兵去了。
再说张郃回到长安，见郭淮、孙礼，说： 陈仓已失，郝昭已亡，散关亦被蜀兵夺了。今孔明复出祁山，分道进兵。 淮大惊曰： 若如此，必取雍、郿矣！ 乃留张郃守长安，令孙礼保雍城。淮自引兵星夜来郿城守御，一面上表入洛阳告急。
却说魏主曹睿设朝，近臣奏曰： 陈仓城已失，郝昭已亡，诸葛亮又出祁山，散关亦被蜀兵夺了。 睿大惊。忽又奏满宠等有表，说： 东吴孙权僭称帝号，与蜀同盟。今遣陆逊在武昌训练人马，听候调用。只在旦夕，必入寇矣。 睿闻知两处危急，举止失措，甚是惊慌。此时曹真病未痊，即召司马懿商议。懿奏曰： 以臣愚意所料，东吴必不举兵。 睿曰： 卿何以知之？ 懿曰： 孔明尝思报猇亭之仇，非不欲吞吴也，只恐中原乘虚击彼，故暂与东吴结盟。陆逊亦知其意，故假作兴兵之势以应之，实是坐观成败耳。陛下不必防吴，只须防蜀。 睿曰： 卿真高见！ 遂封懿为大都督，总摄陇西诸路军马，令近臣取曹真总兵将印来。懿曰： 臣自去取之。
遂辞帝出朝，径到曹真府下，先令人入府报知，懿方进见。问病毕，懿曰： 东吴、西蜀会合，兴兵入寇，今孔明又出祁山下寨，明公知之乎？ 真惊讶曰： 吾家人知我病重，不令我知。似此国家危急，何不拜仲达为都督，以退蜀兵耶？ 懿曰： 某才薄智浅，不称其职。 真曰： 取印与仲达。 懿曰： 都督少虑。某愿助一臂之力，只不敢受此印也。 真跃起曰： 如仲达不领此任，中国必危矣！吾当抱病见帝以保之！懿曰： 天子已有恩命，但懿不敢受耳。 真大喜曰： 仲达今领此任，可退蜀兵。 懿见真再三让印，遂受之，入内辞了魏主，引兵往长安来与孔明决战。正是：旧帅印为新帅取，两路兵惟一路来。
未知胜负如何，且看下文分解。


陶恭祖三让徐州曹孟德大战吕布
曹操正慌走间，正南上一彪军到，乃夏侯惇引军来救援，截住吕布大战。斗到黄昏时分，大雨如注，各自引军分散。操回寨，重赏典韦，加为领军都尉。
却说吕布到寨，与陈宫商议。宫曰： 濮阳城中有富户田氏，家僮千百，为一郡之巨室；可令彼密使人往操寨中下书，言 吕温侯残暴不仁，民心大怨。今欲移兵黎阳，止有高顺在城内。可连夜进兵，我为内应 。操若来，诱之入城，四门放火，外设伏兵。曹操虽有经天纬地之才，到此安能得脱也？ 吕布从其计，密谕田氏使人径到操寨。操因新败，正在踌躇，忽报田氏人到，呈上密书云： 吕布已往黎阳，城中空虚。万望速来，当为内应。城上插白旗，大书 义 字，便是暗号。 操大喜曰： 天使吾得濮阳也！ 重赏来人，一面收拾起兵。刘晔曰： 布虽无谋，陈宫多计。只恐其中有诈，不可不防。明公欲去，当分三军为三队：两队伏城外接应，一队入城，方可。 操从其言，分军三队，来至濮阳城下。
操先往观之，见城上遍竖旗幡，西门角上，有一 义 字白旗，心中暗喜。是日午牌，城门开处，两员将引军出战：前军侯成，后军高顺。操即使典韦出马，直取侯成。侯成抵敌不过，回马望城中走。韦赶到吊桥边，高顺亦拦挡不住，都退入城中去了。数内有军人乘势混过阵来见操，说是田氏之使，呈上密书。约云： 今夜初更时分，城上鸣锣为号，便可进兵。某当献门。 操拨夏侯惇引军在左，曹洪引军在右，自己引夏侯渊、李典、乐进、典韦四将，率兵入城。李典曰： 主公且在城外，容某等先入城去。 操喝曰： 我不自往，谁肯向前！ 遂当先领兵直入。
时约初更，月光未上。只听得西门上吹蠃壳声，喊声忽起，门上火把燎乱，城门大开，吊桥放落。曹操争先拍马而入。直到州衙，路上不见一人，操知是计，忙拨回马，大叫： 退兵！ 州衙中一声炮响，四门烈火，轰天而起；金鼓齐鸣，喊声如江翻海沸。东巷内转出张辽，西巷内转出臧霸，夹攻掩杀。操走北门，道傍转出郝萌、曹性，又杀一阵。操急走南门，高顺、侯成拦住。典韦怒目咬牙，冲杀出去。高顺、侯成倒走出城。典韦杀到吊桥，回头不见了曹操，翻身复杀入城来，门下撞着李典。典韦问： 主公何在？ 典曰： 吾亦寻不见。 韦曰： 汝在城外催救军，我入去寻主公。 李典去了。典韦杀入城中，寻觅不见；再杀出城壕边，撞着乐进。进曰： 主公何在？ 韦曰： 我往复两遭：寻觅不见。 进曰： 同杀入去救主！ 两人到门边，城上火炮滚下，乐进马不能入。典韦冒烟突火，又杀入去，到处寻觅。
却说曹操见典韦杀出去了，四下里人马截来，不得出南门；再转北门，火光里正撞见吕布挺戟跃马而来。操以手掩面，加鞭纵马竟过。吕布从后拍马赶来，将戟于操盔上一击，问曰： 曹操何在？ 操反指曰： 前面骑黄马者是他。 吕布听说，弃了曹操，纵马向前追赶。曹操拨转马头，望东门而走，正逢典韦。韦拥护曹操，杀条血路，到城门边，火焰甚盛，城上推下柴草，遍地都是火，韦用戟拨开，飞马冒烟突火先出。曹操随后亦出。方到门道边，城门上崩下一条火梁来，正打着曹操战马后胯，那马扑地倒了。操用手托梁推放地上，手臂须发，尽被烧伤。典韦回马来救，恰好夏侯渊亦到。两个同救起曹操，突火而出。操乘渊马，典韦杀条大路而走。直混战到天明，操方回寨。
众将拜伏问安，操仰面笑曰： 误中匹夫之计，吾必当报之！ 郭嘉曰： 计可速发。 操曰： 今只将计就计：诈言我被火伤，已经身死。布必引兵来攻。我伏兵于马陵山中，候其兵半渡而击之，布可擒矣。 嘉曰： 真良策也！ 于是令军士挂孝发丧，诈言操死。早有人来濮阳报吕布，说曹操被火烧伤肢体，到寨身死。布随点起军马，杀奔马陵山来。将到操寨，一声鼓响，伏兵四起。吕布死战得脱，折了好些人马；败回濮阳，坚守不出。
是年蝗虫忽起，食尽禾稻。关东一境，每谷一斛，直钱五十贯，人民相食。曹操因军中粮尽，引兵回鄄城暂住。吕布亦引兵出屯山阳就食。因此二处权且罢兵。
却说陶谦在徐州，时年已六十三岁，忽然染病，看看沉重，请糜竺、陈登议事。竺曰： 曹兵之去，止为吕布袭兖州故也。今因岁荒罢兵，来春又必至矣。府君两番欲让位于刘玄德，时府君尚强健，故玄德不肯受；今病已沉重，正可就此而与之，玄德不肯辞矣。 谦大喜，使人来小沛：请刘玄德商议军务。玄德引关、张带数十骑到徐州，陶谦教请入卧内。玄德问安毕，谦曰： 请玄德公来，不为别事：止因老夫病已危笃，朝夕难保；万望明公可怜汉家城池为重，受取徐州牌印，老夫死亦瞑目矣！ 玄德曰： 君有二子，何不传之？ 谦曰： 长子商，次子应，其才皆不堪任。老夫死后，犹望明公教诲，切勿令掌州事。 玄德曰： 备一身安能当此大任？ 谦曰： 某举一人，可为公辅：系北海人，姓孙，名乾，字公祐。此人可使为从事。 又谓糜竺曰： 刘公当世人杰，汝当善事之。 玄德终是推托，陶谦以手指心而死。众军举哀毕，即捧牌印交送玄德。玄德固辞。次日，徐州百姓，拥挤府前哭拜曰： 刘使君若不领此郡，我等皆不能安生矣！ 关、张二公亦再三相劝。玄德乃许权领徐州事；使孙乾、糜竺为辅，陈登为幕官；尽取小沛军马入城，出榜安民；一面安排丧事。玄德与大小军士，尽皆挂孝，大设祭奠祭毕，葬于黄河之原。将陶谦遗表，申奏朝廷。操在鄄城，知陶谦已死，刘玄德领徐州牧，大怒曰： 我仇未报，汝不费半箭之功，坐得徐州！吾必先杀刘备，后戮谦尸，以雪先君之怨！ 即传号令，克日起兵去打徐州。荀彧入谏曰： 昔高祖保关中，光武据河内，皆深根固本以制天下，进足以胜敌，退足以坚守，故虽有困，终济大业。明公本首事兖州，且河、济乃天下之要地，是亦昔之关中、河内也。今若取徐州，多留兵则不足用，少留兵则吕布乘虚寇之，是无兖州也。若徐州不得，明公安所归乎？今陶谦虽死，已有刘备守之。徐州之民，既已服备，必助备死战。明公弃兖州而取徐州，是弃大而就小，去本而求末，以安而易危也。愿熟思之。 操曰： 今岁荒乏粮，军士坐守于此，终非良策。 彧曰： 不如东略陈地，使军就食汝南、颍川。黄巾余党何仪、黄劭等，劫掠州郡，多有金帛、粮食、此等贼徒，又容易破；破而取其粮，以养三军，朝廷喜，百姓悦，乃顺天之事也。
操喜，从之，乃留夏侯惇、曹仁守鄄城等处，自引兵先略陈地，次及汝、颍。黄巾何仪、黄劭知曹兵到，引众来迎，会于羊山。时贼兵虽众，都是狐群狗党，并无队伍行列。操令强弓硬弩射住，令典韦出马。何仪令副元帅出战，不三合，被典韦一戟刺于马下。操引众乘势赶过羊山下寨。次日，黄劭自引军来。阵圆处，一将步行出战，头裹黄巾，身披绿袄，手提铁棒，大叫： 我乃截天夜叉何曼也！谁敢与我厮斗？ 曹洪见了，大喝一声，飞身下马，提刀步出。两下向阵前厮杀，四五十合，胜负不分。曹洪诈败而走，何曼赶来。洪用拖刀背砍计，转身一踅，砍中何曼，再复一刀杀死。李典乘势飞马直入贼阵。黄劭不及提备，被李典生擒活捉过来。曹兵掩杀贼众，夺其金帛、粮食无数。何仪势孤，引数百骑奔走葛陂。正行之间，山背后撞出一军。为头一个壮士，身长八尺，腰大十围，手提大刀，截住去路。何仪挺枪出迎，只一合，被那壮士活挟过去。余众着忙，皆下马受缚，被壮士尽驱入葛陂坞中。却说典韦追袭何仪到葛陂，壮士引军迎住。典韦曰： 汝亦黄巾贼耶？ 壮士曰： 黄巾数百骑，尽被我擒在坞内！ 韦曰： 何不献出？ 壮士曰： 你若赢得手中宝刀，我便献出！ 韦大怒，挺双戟向前来战。两个从辰至午，不分胜负，各自少歇。不一时，那壮士又出搦战，典韦亦出。直战到黄昏，各因马乏暂止。典韦手下军士，飞报曹操。操大惊，忙引众将来看。次日，壮士又出搦战。操见其人威风凛凛，心中暗喜，分付典韦，今日且诈败。韦领命出战；战到三十合，败走回阵，壮士赶到阵门中，弓弩射回。操急引军退五里，密使人掘下陷坑，暗伏钩手。次日，再令典韦引百余骑出。壮士笑曰： 败将何敢复来！ 便纵马接战。典韦略战数合，便回马走。壮士只顾望前赶来，不提防连人带马，都落于陷坑之内，被钩手缚来见曹操。操下帐叱退军士，亲解其缚，急取衣衣之，命坐，问其乡贯姓名。壮士曰： 我乃谯国谯县人也，姓许，名褚，字仲康。向遭寇乱，聚宗族数百人，筑坚壁于坞中以御之。一日寇至，吾令众人多取石子准备，吾亲自飞石击之，无不中者，寇乃退去。又一日寇至，坞中无粮，遂与贼和，约以耕牛换米。米已送到，贼驱牛至坞外，牛皆奔走回还，被我双手掣二牛尾，倒行百余步。贼大惊，不敢取牛而走。因此保守此处无事。 操曰： 吾闻大名久矣，还肯降否？ 褚曰： 固所愿也。 遂招引宗族数百人俱降。操拜许褚为都尉，赏劳甚厚。随将何仪、黄劭斩讫。汝、颍悉平。
曹操班师，曹仁、夏侯惇接见，言近日细作报说：兖州薛兰、李封军士皆出掳掠，城邑空虚，可引得胜之兵攻之，一鼓可下。操遂引军径奔兖州。薛兰、李封出其不意，只得引兵出城迎战。许褚曰： 吾愿取此二人，以为贽见之礼。 操大喜，遂令出战。李封使画戟，向前来迎。交马两合，许褚斩李封于马下。薛兰急走回阵，吊桥边李典拦住。薛兰不敢回城，引军投巨野而去；却被吕虔飞马赶来，一箭射于马下，军皆溃散。曹操复得兖州，程昱便请进兵取濮阳。操令许褚、典韦为先锋，夏侯惇、夏侯渊为左军，李典、乐进为右军，操自领中军，于禁、吕虔为合后。兵至濮阳，吕布欲自将出迎，陈宫谏： 不可出战。待众将聚会后方可。 吕布曰： 吾怕谁来？ 遂不听宫言，引兵出阵，横戟大骂。许褚便出。斗二十合，不分胜负。操曰： 吕布非一人可胜。 便差典韦助战，两将夹攻；左边夏侯惇、夏侯渊，右边李典、乐进齐到，六员将共攻吕布。布遮拦不住，拨马回城。城上田氏，见布败回，急令人拽起吊桥。布大叫； 开门！ 田氏曰： 吾已降曹将军矣。 布大骂，引军奔定陶而去。陈宫急开东门，保护吕布老小出城。操遂得濮阳，恕田氏旧日之罪。刘晔曰： 吕布乃猛虎也，今日困乏，不可少容。 操令刘晔等守濮阳，自己引军赶至定陶。时吕布与张邈、张超尽在城中，高顺、张辽、臧霸、侯成巡海打粮未回。操军至定陶，连日不战，引军退四十里下寨。正值济郡麦熟。操即令军割麦为食。细作报知吕布，布引军赶来。将近操寨，见左边一望林木茂盛，恐有伏兵而回。操知布军回去，乃谓诸将曰： 布疑林中有伏兵耳，可多插旌旗于林中以疑之。寨西一带长堤，无水，可尽伏精兵。明日吕布必来烧林，堤中军断其后，布可擒矣。 于是止留鼓手五十人于寨中擂鼓；将村中掳来男女在寨内呐喊。精兵多伏堤中。却说吕布回报陈宫。宫曰： 操多诡计，不可轻敌。 布曰： 吾用火攻，可破伏兵。 乃留陈宫、高顺守城。布次日引大军来，遥见林中有旗，驱兵大进，四面放火，竟无一人。欲投寨中，却闻鼓声大震。正自疑惑不定，忽然寨后一彪军出。吕布纵马赶来。炮响处，堤内伏兵尽出：夏侯惇、夏侯渊、许褚、典韦、李典、乐进骤马杀来。吕布料敌不过，落荒而走。从将成廉，被乐进一箭射死。布军三停去了二停，败卒回报陈宫，宫曰： 空城难守，不若急去。 遂与高顺保着吕布老小，弃定陶而走。曹操将得胜之兵，杀入城中，势如劈竹。张超自刎，张邈投袁术去了。山东一境，尽被曹操所得。安民修城，不在话下。
却说吕布正走，逢诸将皆回。陈宫亦已寻着。布曰： 吾军虽少，尚可破曹。 遂再引军来。正是：兵家胜败真常事，卷甲重来未可知。
不知吕布胜负如何，且听下文分解。


许褚裸衣斗马超曹操抹书间韩遂
却说当夜两兵混战，直到天明，各自收兵。马超屯兵渭口，日夜分兵，前后攻击。曹操在渭河内将船筏锁链作浮桥三条，接连南岸。曹仁引军夹河立寨，将粮草车辆穿连，以为屏障。马超闻之，教军士各挟草一束，带着火种，与韩遂引军并力杀到寨前，堆积草把，放起烈火。操兵抵敌不住，弃寨而走。车乘、浮桥，尽被烧毁。西凉兵大胜，截住渭河。曹操立不起营寨，心中忧惧。荀攸曰： 可取渭河沙土筑起土城，可以坚守。 操拨三万军担土筑城。马超又差庞德、马岱各引五百马军，往来冲突；更兼沙土不实，筑起便倒，操无计可施。时当九月尽，天气暴冷，彤云密布，连日不开。曹操在寨中纳闷。忽人报曰： 有一老人来见丞相，欲陈说方略。 操请入。见其人鹤骨松姿，形貌苍古。问之，乃京兆人也，隐居终南山，姓娄，名子伯，道号 梦梅居士 。操以客礼待之。子伯曰： 丞相欲跨渭安营久矣，今何不乘时筑之？ 操曰： 沙土之地，筑垒不成。隐士有何良策赐教？ 子伯曰： 丞相用兵如神，岂不知天时乎？连日阴云布合，朔风一起，必大冻矣。风起之后，驱兵士运土泼水，比及天明，土城已就。 操大悟，厚赏子伯。子伯不受而去。
是夜北风大作。操尽驱兵士担土泼水；为无盛水之具，作缣囊盛水浇之，随筑随冻。比及天明，沙水冻紧，土城已筑完。细作报知马超。超领兵观之，大惊，疑有神助。次日，集大军鸣鼓而进。操自乘马出营，止有许褚一人随后。操扬鞭大呼曰： 孟德单骑至此，请马超出来答话。 超乘马挺枪而出。操曰： 汝欺我营寨不成，今一夜天已筑就，汝何不早降！ 马超大怒，意欲突前擒之，见操背后一人，睁圆怪眼，手提钢刀，勒马而立。超疑是许褚，乃扬鞭问曰： 闻汝军中有虎侯，安在哉？ 许褚提刀大叫曰： 吾即谯郡许褚也！ 目射神光，威风抖擞。超不敢动，乃勒马回。操亦引许褚回寨。两军观之，无不骇然。操谓诸将曰： 贼亦知仲康乃虎侯也！ 自此军中皆称褚为虎侯，许褚曰： 某来日必擒马超。 操曰： 马超英勇，不可轻敌。 褚曰： 某誓与死战！ 即使人下战书，说虎侯单搦马超来日决战。超接书大怒曰： 何敢如此相欺耶！ 即批次日誓杀 虎痴 。
次日，两军出营布成阵势。超分庞德为左翼，马岱为右翼，韩遂押中军。超挺枪纵马，立于阵前，高叫： 虎痴快出！ 曹操在门旗下回顾众将曰： 马超不减吕布之勇！ 言未绝，许褚拍马舞刀而出。马超挺枪接战。斗了一百余合，胜负不分。马匹困乏，各回军中，换了马匹，又出阵前。又斗一百余合，不分胜负。许褚性起，飞回阵中，卸了盔甲，浑身筋突，赤体提刀，翻身上马，来与马超决战。两军大骇。两个又斗到三十余合，褚奋威举刀便砍马超。超闪过，一枪望褚心窝刺来。褚弃刀将枪挟住。两个在马上夺枪。许诸力大，一声响，拗断枪杆，各拿半节在马上乱打。操恐褚有失，遂令夏侯渊、曹洪两将齐出夹攻。庞德、马岱见操将齐出，麾两翼铁骑，横冲直撞，混杀将来。操兵大乱。许褚臂中两箭。诸将慌退入寨。马超直杀到壕边，操兵折伤大半。操令坚闭休出。马超回至渭口，谓韩遂曰： 吾见恶战者莫如许褚，真 虎痴 也。
却说曹操料马超可以计破，乃密令徐晃、朱灵尽渡河西结营，前后夹攻。一日，操于城上见马超引数百骑，直临寨前，往来如飞。操观良久，掷兜鍪于地曰： 马儿不死，吾无葬地矣！ 夏侯渊听了，心中气忿，厉声曰： 吾宁死于此地，誓灭马贼！ 遂引本部千余人，大开寨门，直赶去。操急止不住，恐其有失，慌自上马前来接应。马超见曹兵至，乃将前军作后队，后队作先锋，一字儿摆开。夏侯渊到，马超接往厮杀。超于乱军中遥见曹操，就撇了夏侯渊，直取曹操。操大惊，拨马而走。曹兵大乱。
正追之际，忽报操有一军，已在河西下了营寨，超大惊，无心追赶，急收军回寨，与韩遂商议，言： 操兵乘虚已渡河西，吾军前后受敌，如之奈何？ 部将李堪曰： 不如割地请和，两家且各罢兵，捱过冬天，到春暖别作计议。 韩遂曰： 李堪之言最善，可从之。
超犹豫未决。杨秋、侯选皆劝求和，于是韩遂遣杨秋为使，直往操寨下书，言割地请和之事。操曰： 汝且回寨，吾来日使人回报。 杨秋辞去。贾诩入见操曰： 丞相主意若何？ 操曰： 公所见若何？ 诩曰： 兵不厌诈，可伪许之；然后用反间计，令韩、马相疑，则一鼓可破也。 操抚掌大喜曰： 天下高见，多有相合。文和之谋，正吾心中之事也。 于是遣人回书，言： 待我徐徐退兵，还汝河西之地。 一面教搭起浮桥，作退军之意。马超得书，谓韩遂曰： 曹操虽然许和，奸雄难测。倘不准备，反受其制。超与叔父轮流调兵，今日叔向操，超向徐晃；明日超向操，叔向徐晃：分头提备，以防其诈。 韩遂依计而行。
早有人报知曹操。操顾贾诩曰： 吾事济矣！ 问： 来日是谁合向我这边？ 人报曰： 韩遂。 次日，操引众将出营，左右围绕，操独显一骑于中央。韩遂部卒多有不识操者，出阵观看。操高叫曰： 汝诸军欲观曹公耶？吾亦犹人也，非有四目两口，但多智谋耳。 诸军皆有惧色。操使人过阵谓韩遂曰： 丞相谨请韩将军会话。 韩遂即出阵；见操并无甲仗，亦弃衣甲，轻服匹马而出。二人马头相交，各按辔对语。操曰： 吾与将军之父，同举孝廉，吾尝以叔事之。吾亦与公同登仕路，不觉有年矣。将军今年妙龄几何？ 韩遂答曰： 四十岁矣。 操曰： 往日在京师，皆青春年少，何期又中旬矣！安得天下清平共乐耶！ 只把旧事细说，并不提起军情。说罢大笑，相谈有一个时辰，方回马而别，各自归寨。早有人将此事报知马超。超忙来问韩遂曰： 今日曹操阵前所言何事？ 遂曰： 只诉京师旧事耳。 超曰： 安得不言军务乎？ 遂曰： 曹操不言，吾何独言之？ 超心甚疑，不言而退。
却说曹操回寨，谓贾诩曰： 公知吾阵前对语之意否？ 诩曰： 此意虽妙，尚未足间二人。某有一策，令韩、马自相仇杀。 操问其计。贾诩曰： 马超乃一勇之夫，不识机密。丞相亲笔作一书，单与韩遂，中间朦胧字样，于要害处，自行涂抹改易，然后封送与韩遂，故意使马超知之。超必索书来看。若看见上面要紧去处，尽皆改抹，只猜是韩遂恐超知甚机密事，自行改抹，正合着单骑会语之疑；疑则必生乱。我更暗结韩遂部下诸将，使互相离间，超可图矣。 操曰： 此计甚妙。 随写书一封，将紧要处尽皆改抹，然后实封，故意多遣从人送过寨去，下了书自回。果然有人报知马超。超心愈疑，径来韩遂处索书看。韩遂将书与超。超见上面有改抹字样，问遂曰： 书上如何都改抹糊涂？ 遂曰： 原书如此，不知何故。 超曰： 岂有以草稿送与人耶？必是叔父怕我知了详细，先改抹了。 遂曰： 莫非曹操错将草稿误封来了。 超曰： 吾又不信。曹操是精细之人，岂有差错？吾与叔父并力杀贼，奈何忽生异心？ 遂曰： 汝若不信吾心，来日吾在阵前赚操说话，汝从阵内突出，一枪刺杀便了。 超曰： 若如此，方见叔父真心。 两人约定。次日，韩遂引侯选、李堪、梁兴、马玩、杨秋五将出阵。马超藏在门影里。韩遂使人到操寨前，高叫： 韩将军请丞相攀话。 操乃令曹洪引数十骑径出阵前与韩遂相见。马离数步，洪马上欠身言曰： 夜来丞相拜意将军之言，切莫有误。 言讫便回马。超听得大怒，挺枪骤马，便刺韩遂。五将拦住，劝解回寨。遂曰： 贤侄休疑，我无歹心。 马超那里肯信，恨怨而去。韩遂与五将商议曰： 这事如何解释？ 杨秋曰： 马超倚仗武勇，常有欺凌主公之心，便胜得曹操，怎肯相让？以某愚见，不如暗投曹公，他日不失封侯之位。 遂曰： 吾与马腾结为兄弟，安忍背之？ 杨秋曰： 事已至此，不得不然。 遂曰： 谁可以通消息？ 杨秋曰： 某愿往。 遂乃写密书，遣杨秋径来操寨，说投降之事。操大喜，许封韩遂为西凉侯、杨秋为西凉太守。其余皆有官爵。约定放火为号，共谋马超。杨秋拜辞，回见韩遂，备言其事： 约定今夜放火，里应外合。 遂大喜，就令军士于中军帐后堆积干柴，五将各悬刀剑听候，韩遂商议，欲设宴赚请马超，就席图之，犹豫未去。不想马超早已探知备细，便带亲随数人，仗剑先行，令庞德、马岱为后应。超潜步入韩遂帐中，只见五将与韩遂密语，只听得杨秋口中说道： 事不宜迟，可速行之！ 超大怒，挥剑直入，大喝曰： 群贼焉敢谋害我！ 众皆大惊。超一剑望韩遂面门剁去，遂慌以手迎之，左手早被砍落。五将挥刀齐出。超纵步出帐外，五将围绕混杀。超独挥宝剑，力敌五将。剑光明处，鲜血溅飞：砍翻马玩，剁倒梁兴，三将各自逃生。超复入帐中来杀韩遂时，已被左右救去。帐后一把火起，各寨兵皆动。超连忙上马，庞德、马岱亦至，互相混战。超领军杀出时，操兵四至：前有许褚，后有徐晃，左有夏侯渊，右有曹洪。西凉之兵，自相并杀。超不见了庞德、马岱，乃引百余骑，截于渭桥之上。天色微明，只见李堪领一军从桥下过，超挺枪纵马逐之。李堪拖枪而走。恰好于禁从马超背后赶来。禁开弓射马超。超听得背后弦响，急闪过，却射中前面李堪，落马而死。超回马来杀于禁，禁拍马走了。超回桥上住紥。操兵前后大至，虎卫军当先，乱箭夹射马超。超以枪拨之，矢皆纷纷落地。超令从骑往来突杀。争奈曹兵围裹坚厚，不能冲出。超于桥上大喝一声，杀入河北，从骑皆被截断。超独在阵中冲突，却被暗弩射倒坐下马，马超堕于地上，操军逼合。正在危急，忽西北角上一彪军杀来，乃庞德、马岱也。二人救了马超，将军中战马与马超骑了，翻身杀条血路，望西北而走。曹操闻马超走脱，传令诸将： 无分晓夜，务要赶到马儿。如得首级者，千金赏，万户侯；生获者封大将军。 众将得令，各要争功，迤逦追袭。马超顾不得人马困乏，只顾奔走。从骑渐渐皆散。步兵走不上者，多被擒去。止剩得三十余骑，与庞德、马岱望陇西临洮而去。
曹操亲自追至安定，知马超去远，方收兵回长安。众将毕集。韩遂已无左手，做了残疾之人，操教就于长安歇马，授西凉侯之职。杨秋、侯选皆封列侯，令守渭口。下令班师回许都。凉州参军杨阜，字义山，径来长安见操。操问之，杨阜曰： 马超有吕布之勇，深得羌人之心。今丞相若不乘势剿绝，他日养成气力，陇上诸郡，非复国家之有也。望丞相且休回兵。 操曰： 吾本欲留兵征之，奈中原多事，南方未定，不可久留。君当为孤保之。 阜领诺，又保荐韦康为凉州刺史，同领兵屯冀城，以防马超。阜临行，请于操曰： 长安必留重兵以为后援。 操曰： 吾已定下，汝但放心。 阜辞而去。
众将皆问曰： 初贼据潼关，渭北道缺，丞相不从河东击冯翊，而反守潼关，迁延日久，而后北渡，立营固守，何也？ 操曰： 初贼守潼关，若吾初到，便取河东，贼必以各寨分守诸渡口，则河西不可渡矣。吾故盛兵皆聚于潼关前，使贼尽南守，而河西不准备，故徐晃、朱灵得渡也。吾然后引兵北渡，连车树栅为甬道，筑冰城，欲贼知吾弱，以骄其心，使不准备。吾乃巧用反间，畜士卒之力，一旦击破之。正所谓疾雷不及掩耳。兵之变化，固非一道也。 众将又请问曰： 丞相每闻贼加兵添众，则有喜色，何也？ 操曰： 关中边远，若群贼各依险阻，征之非一二年不可平复；今皆来聚一处，其众虽多，人心不一，易于离间，一举可灭：吾故喜也。 众将拜曰： 丞相神谋，众不及也； 操曰： 亦赖汝众文武之力。 遂重赏诸军。留夏侯渊屯兵长安，所得降兵，分拨各部。夏侯渊保举冯翊高陵人，姓张，名既，字德容，为京兆尹，与渊同守长安。操班师回都。献帝排銮驾出郭迎接。诏操 赞拜不名，入朝不趋，剑履上殿 ：如汉相萧何故事。自此威震中外。这消息播入汉中，早惊动了汉宁太守张鲁。原来张鲁乃沛国丰人。其祖张陵在西川鹄鸣山中造作道书以惑人，人皆敬之。陵死之后，其子张衡行之。百姓但有学道者，助米五斗。世号 米贼 。张衡死，张鲁行之。鲁在汉中自号为 师君 ；其来学道者皆号为 鬼卒 ；为首者号为 祭酒 ；领众多者号为 治头大祭酒 。务以诚信为主，不许欺诈。如有病者，即设坛使病人居于静室之中，自思己过，当面陈首，然后为之祈祷；主祈祷之事者，号为 奸令祭酒 。祈祷之法，书病人姓名，说服罪之意，作文三通，名为 三官手书 ：一通放于山顶以奏天，一通埋于地以奏地，一通沉于水以申水官。如此之后，但病痊可，将米五斗为谢。又盖义舍：舍内饭米、柴火、肉食齐备，许过往人量食多少，自取而食；多取者受天诛。境内有犯法者，必恕三次；不改者，然后施刑。所在并无官长，尽属祭酒所管。如此雄据汉中之地已三十年。国家以为地远不能征伐，就命鲁为镇南中郎将，领汉宁太守，通进贡而已。当年闻操破西凉之众，威震天下，乃聚众商议曰： 西凉马腾遭戮，马超新败，曹操必将侵我汉中。我欲自称汉宁王，督兵拒曹操，诸君以为何如？ 阎圃曰： 汉川之民，户出十万余众，财富粮足，四面险固；今马超新败，西凉之民，从子午谷奔入汉中者，不下数万。愚意益州刘璋昏弱，不如先取西川四十一州为本，然后称王未迟。 张鲁大喜，遂与弟张卫商议起兵。早有细作报入川中。
却说益州刘璋，字季玉，即刘焉之子，汉鲁恭王之后。章帝元和中，徙封竟陵，支庶因居于此。后焉官至益州牧，兴平元年患病疽而死，州大吏赵韪等，共保璋为益州牧。璋曾杀张鲁母及弟，因此有仇。璋使庞羲为巴西太守，以拒张鲁。时庞羲探知张鲁欲兴兵取川，急报知刘璋。璋平生懦弱，闻得此信，心中大忧，急聚众官商议。忽一人昂然而出曰： 主公放心。某虽不才，凭三寸不烂之舌，使张鲁不敢正眼来觑西川。 正是：只因蜀地谋臣进，致引荆州豪杰来。
未知此人是谁，且看下文分解。


焚金阙董卓行凶匿玉玺孙坚背约
却说张飞拍马赶到关下，关上矢石如雨，不得进而回。八路诸侯，同请玄德、关、张贺功，使人去袁绍寨中报捷。绍遂移檄孙坚，令其进兵。坚引程普、黄盖至袁术寨中相见。坚以杖画地曰： 董卓与我，本无仇隙。今我奋不顾身，亲冒矢石，来决死战者，上为国家讨贼，下为将军家门之私；而将军却听谗言，不发粮草，致坚败绩，将军何安？ 术惶恐无言，命斩进谗之人，以谢孙坚。
忽人报坚曰： 关上有一将，乘马来寨中，要见将军。 坚辞袁术，归到本寨，唤来问时，乃董卓爱将李傕。坚曰： 汝来何为？ 傕曰： 丞相所敬者，惟将军耳。今特使傕来结亲：丞相有女，欲配将军之子。 坚大怒，叱曰： 董卓逆天无道，荡覆王室，吾欲夷其九族，以谢天下，安肯与逆贼结亲耶！吾不斩汝，汝当速去，早早献关，饶你性命！倘若迟误，粉骨碎身！ 李傕抱头鼠窜，回见董卓，说孙坚如此无礼。卓怒，问李儒。儒曰： 温侯新败，兵无战心。不若引兵回洛阳，迁帝于长安，以应童谣。近日街市童谣曰：西头一个汉，东头一个汉。鹿走入长安，方可无斯难。臣思此言 西头一个汉 ，乃应高祖旺于西都长安，传一十二帝； 东头一个汉 ，乃应光武旺于东都洛阳，今亦传一十二帝。天运合回。丞相迁回长安，方可无虞。 卓大喜曰： 非汝言，吾实不悟。 遂引吕布星夜回洛阳，商议迁都。聚文武于朝堂，卓曰： 汉东都洛阳，二百余年，气数已衰。吾观旺气实在长安，吾欲奉驾西幸。汝等各宜促装。 司徒杨彪曰： 关中残破零落。今无故捐宗庙，弃皇陵，恐百姓惊动。天下动之至易，安之至难。望丞相鉴察。 卓怒曰： 汝阻国家大计耶？ 太尉黄琬曰： 杨司徒之言是也。往者王莽篡逆，更始赤眉之时，焚烧长安，尽为瓦砾之地；更兼人民流移，百无一二。今弃宫室而就荒地，非所宜也。 卓曰： 关东贼起，天下播乱。长安有崤函之险；更近陇右，木石砖瓦，克日可办，宫室营造，不须月余。汝等再休乱言。 司徒荀爽谏曰： 丞相若欲迁都，百姓骚动不宁矣。 卓大怒曰： 吾为天下计，岂惜小民哉！ 即日罢杨彪、黄琬、荀爽为庶民。卓出上车，只见二人望车而揖，视之，乃尚书周毖、城门校尉伍琼也。卓问有何事，毖曰： 今闻丞相欲迁都长安，故来谏耳。 卓大怒曰： 我始初听你两个，保用袁绍；今绍已反，是汝等一党！ 叱武士推出都门斩首。遂下令迁都，限来日便行。李儒曰： 今钱粮缺少，洛阳富户极多，可籍没入官。但是袁绍等门下，杀其宗党而抄其家赀，必得巨万。 卓即差铁骑五千、遍行捉拿洛阳富户，共数千家，插旗头上大书 反臣逆党 ，尽斩于城外，取其金赀。
李傕、郭汜尽驱洛阳之民数百万口，前赴长安。每百姓一队，间军一队，互相拖押；死于沟壑者，不可胜数。又纵军士淫人妻女，夺人粮食；啼哭之声，震动天地。如有行得迟者，背后三千军催督，军手执白刃，于路杀人。
卓临行，教诸门放火，焚烧居民房屋，并放火烧宗庙宫府。南北两宫，火焰相接；长乐宫庭，尽为焦土。又差吕布发掘先皇及后妃陵寝，取其金宝。军士乘势掘官民坟冢殆尽。董卓装载金珠缎匹好物数千余车，劫了天子并后妃等，竟望长安去了。却说卓将赵岑，见卓已弃洛阳而去，便献了汜水关。孙坚驱兵先入。玄德、关、张杀入虎牢关，诸侯各引军入。
且说孙坚飞奔洛阳，遥望火焰冲天，黑烟铺地，二三百里，并无鸡犬人烟；坚先发兵救灭了火，令众诸侯各于荒地上屯住军马。曹操来见袁绍曰： 今董贼西去，正可乘势追袭；本初按兵不动，何也？ 绍曰： 诸兵疲困，进恐无益。 操曰： 董贼焚烧宫室，劫迁天子，海内震动，不知所归：此天亡之时也，一战而天下定矣。诸公何疑而不进？ 众诸侯皆言不可轻动。操大怒曰： 竖子不足与谋！ 遂自引兵万余，领夏侯惇、夏侯渊、曹仁、曹洪、李典、乐进，星夜来赶董卓。
且说董卓行至荥阳地方，太守徐荣出接。李儒曰： 丞相新弃洛阳，防有追兵。可教徐荣伏军荥阳城外山坞之旁，若有兵追来，可竟放过；待我这里杀败，然后截住掩杀。令后来者不敢复追。 卓从其计，又令吕布引精兵遏后。布正行间，曹操一军赶上。吕布大笑曰： 不出李儒所料也！ 将军马摆开。曹操出马，大叫： 逆贼！劫迁天子，流徙百姓，将欲何往？ 吕布骂曰： 背主懦夫，何得妄言！ 夏侯惇挺枪跃马，直取吕布。战不数合，李傕引一军，从左边杀来，操急令夏侯渊迎敌。右边喊声又起，郭汜引军杀到，操急令曹仁迎敌。三路军马，势不可当。夏侯惇抵敌吕布不住，飞马回阵。布引铁骑掩杀，操军大败，回望荥阳而走。走至一荒山脚下，时约二更，月明如昼。方才聚集残兵，正欲埋锅造饭，只听得四围喊声，徐荣伏兵尽出。曹操慌忙策马，夺路奔逃，正遇徐荣，转身便走。荣搭上箭，射中操肩膊。操带箭逃命，踅过山坡。两个军士伏于草中，见操马来，二枪齐发，操马中枪而倒。操翻身落马，被二卒擒住。只见一将飞马而来，挥刀砍死两个步军，下马救起曹操。操视之，乃曹洪也。操曰： 吾死于此矣，贤弟可速去！ 洪曰： 公急上马！洪愿步行。 操曰： 贼兵赶上，汝将奈何？ 洪曰： 天下可无洪，不可无公。 操曰： 吾若再生，汝之力也。 操上马，洪脱去衣甲，拖刀跟马而走。约走至四更余，只见前面一条大河，阻住去路，后面喊声渐近。操曰： 命已至此，不得复活矣！ 洪急扶操下马，脱去袍铠，负操渡水。才过彼岸，追兵已到，隔水放箭。操带水而走。比及天明，又走三十余里，土冈下少歇。忽然喊声起处，一彪人马赶来：却是徐荣从上流渡河来追。操正慌急间，只见夏侯惇、夏侯渊引数十骑飞至，大喝： 徐荣无伤吾主！ 徐荣便奔夏侯惇，惇挺枪来迎。交马数合，惇刺徐荣于马下，杀散余兵。随后曹仁、李典、乐进各引兵寻到，见了曹操，忧喜交集；聚集残兵五百余人，同回河内。卓兵自往长安。却说众诸侯分屯洛阳。孙坚救灭宫中余火，屯兵城内，设帐于建章殿基上。坚令军士扫除宫殿瓦砾。凡董卓所掘陵寝。尽皆掩闭。于太庙基上，草创殿屋三间，请众诸侯立列圣神位，宰太牢祀之。祭毕，皆散。坚归寨中，是夜星月交辉，乃按剑露坐，仰观天文。见紫微垣中白气漫漫，坚叹曰： 帝星不明，贼臣乱国，万民涂炭，京城一空！ 言讫，不觉泪下。
傍有军士指曰： 殿南有五色毫光起于井中， 坚唤军士点起火把，下井打捞。捞起一妇人尸首，虽然日久，其尸不烂：宫样装束，项下带一锦囊。取开看时，内有朱红小匣，用金锁锁着。启视之，乃一玉玺：方圆四寸，上镌五龙交纽；傍缺一角，以黄金镶之；上有篆文八字云： 受命于天，既寿永昌。 坚得玺，乃问程普。普曰： 此传国玺也。此玉是昔日卞和于荆山之下，见凤凰栖于石上，载而进之楚文王。解之，果得玉。秦二十六年，令良工琢为玺，李斯篆此八字于其上。二十八年，始皇巡狩至洞庭湖。风浪大作，舟将覆，急投玉玺于湖而止。至三十六年，始皇巡狩至华阴，有人持玺遮道，与从者曰： 持此还祖龙。 言讫不见，此玺复归于秦。明年，始皇崩。后来子婴将玉玺献与汉高祖。后至王莽篡逆，孝元皇太后将玺打王寻、苏献，崩其一角，以金镶之。光武得此宝于宜阳，传位至今。近闻十常侍作乱，劫少帝出北邙，回宫失此宝。今天授主公，必有登九五之分。此处不可久留，宜速回江东，别图大事。 坚曰： 汝言正合吾意。明日便当托疾辞归。 商议已定，密谕军士勿得泄漏。
谁想数中一军，是袁绍乡人，欲假此为进身之计，连夜偷出营寨，来报袁绍。绍与之赏赐，暗留军中。次日，孙坚来辞袁绍曰： 坚抱小疾，欲归长沙，特来别公。 绍笑曰： 吾知公疾乃害传国玺耳。 坚失色曰： 此言何来？ 绍曰： 今兴兵讨贼，为国除害。玉玺乃朝廷之宝，公既获得，当对众留于盟主处，候诛了董卓，归复朝廷。今匿之而去，意欲何为？ 坚曰： 玉玺何由在吾处？ 绍曰： 建章殿井中之物何在？ 坚曰： 吾本无之，何强相逼？ 绍曰： 作速取出，免自生祸。 坚指天为誓曰： 吾若果得此宝，私自藏匿，异日不得善终，死于刀箭之下！ 众诸侯曰： 文台如此说誓，想必无之。 绍唤军士出曰： 打捞之时，有此人否？ 坚大怒，拔所佩之剑，要斩那军士。绍亦拔剑曰： 汝斩军人，乃欺我也。 绍背后颜良、文丑皆拔剑出鞘。坚背后程普、黄盖、韩当亦掣刀在手。众诸侯一齐劝住。坚随即上马，拔寨离洛阳而去。绍大怒，遂写书一封，差心腹人连夜往荆州，送与刺史刘表，教就路上截住夺之。
次日，人报曹操追董卓，战于荥阳，大败而回。绍令人接至寨中，会众置酒，与操解闷。饮宴间，操叹曰： 吾始兴大义，为国除贼。诸公既仗义而来，操之初意，欲烦本初引河内之众，临孟津、酸枣；诸将固守成皋，据敖仓，塞轘辕、太谷，制其险要；公路率南阳之军，驻丹、析，入武关，以震三辅。皆深沟高垒，勿与战，益为疑兵，示天下形势。以顺诛逆，可立定也。今迟疑不进，大失天下之望。操窃耻之！ 绍等无言可对。既而席散，操见绍等各怀异心，料不能成事，自引军投扬州去了。公孙瓚谓玄德、关、张曰： 袁绍无能为也，久必有变。吾等且归。 遂拔寨北行。至平原，令玄德为平原相，自去守地养军。兖州太守刘岱，问东郡太守乔瑁借粮。瑁推辞不与，岱引军突入瑁营，杀死乔瑁，尽降其众。袁绍见众人各自分散，就领兵拔寨，离洛阳，投关东去了。
却说荆州刺史刘表，字景升，山阳高平人也，乃汉室宗亲；幼好结纳，与名士七人为友，时号 江夏八俊 。那七人：汝南陈翔，字仲麟；同郡范滂，字孟博；鲁国孔昱，字世元；渤海范康，字仲真，山阳檀敷，字文友；同郡张俭，字元节；南阳岑晊，字公孝。刘表与此七人为友；有延平人蒯良、蒯越，襄阳人蔡瑁为辅。当时看了袁绍书，随令蒯越、蔡瑁引兵一万来截孙坚。坚军方到，蒯越将阵摆开，当先出马。孙坚问曰： 蒯异度何故引兵截吾去路？ 越曰： 汝既为汉臣，如何私匿传国之宝？可速留下，放汝归去！ 坚大怒，命黄盖出战。蔡瑁舞刀来迎。斗到数合，盖挥鞭打瑁，正中护心镜。瑁拨回马走，孙坚乘势杀过界口。山背后金鼓齐鸣、乃刘表亲自引军来到。孙坚就马上施礼曰： 景升何故信袁绍之书，相逼邻郡？ 表曰： 汝匿传国玺，将欲反耶？ 坚曰： 吾若有此物，死于刀箭之下！ 表曰： 汝若要我听信，将随军行李，任我搜看。 坚怒曰： 汝有何力，敢小觑我！ 方欲交兵，刘表便退。坚纵马赶去，两山后伏兵齐起，背后蔡瑁、蒯越赶来，将孙坚困在垓心。正是：玉玺得来无用处，反因此宝动刀兵。
毕竟孙坚怎地脱身，且听下文分解。


议温明董卓叱丁原馈金珠李肃说吕布
且说曹操当日对何进曰： 宦官之祸，古今皆有；但世主不当假之权宠，使至于此。若欲治罪，当除元恶，但付一狱吏足矣，何必纷纷召外兵乎？欲尽诛之，事必宣露。吾料其必败也。 何进怒曰： 孟德亦怀私意耶？ 操退曰： 乱天下者，必进也。 进乃暗差使命，赍密诏星夜往各镇去。
却说前将军、鳌乡侯、西凉刺史董卓，先为破黄巾无功，朝议将治其罪，因贿赂十常侍幸免；后又结托朝贵，遂任显官，统西州大军二十万，常有不臣之心。是时得诏大喜，点起军马，陆续便行；使其婿中郎将牛辅守住陕西，自己却带李傕、郭汜、张济、樊稠等提兵望洛阳进发。
卓婿谋士李儒曰： 今虽奉诏，中间多有暗昧。何不差人上表，名正言顺，大事可图。 卓大喜，遂上表。其略曰： 窃闻天下所以乱逆不止者，皆由黄门常侍张让等侮慢天常之故。臣闻扬汤止沸，不如去薪；溃痈虽痛，胜于养毒。臣敢鸣钟鼓入洛阳，请除让等。社稷幸甚！天下幸甚！ 何进得表，出示大臣。侍御史郑泰谏曰： 董卓乃豺狼也，引入京城，必食人矣。 进曰： 汝多疑，不足谋大事。 卢植亦谏曰： 植素知董卓为人，面善心狠；一入禁庭，必生祸患。不如止之勿来，免致生乱。 进不听，郑泰、卢植皆弃官而去。朝廷大臣，去者大半。进使人迎董卓于渑池，卓按兵不动。
张让等知外兵到，共议曰： 此何进之谋也；我等不先下手，皆灭族矣。 乃先伏刀斧手五十人于长乐宫嘉德门内，入告何太后曰： 今大将军矫诏召外兵至京师，欲灭臣等，望娘娘垂怜赐救。 太后曰： 汝等可诣大将军府谢罪。 让曰： 若到相府，骨肉齑粉矣。望娘娘宣大将军入宫谕止之。如其不从，臣等只就娘娘前请死。 太后乃降诏宣进。
进得诏便行。主簿陈琳谏曰： 太后此诏，必是十常侍之谋，切不可去。去必有祸。 进曰： 太后诏我，有何祸事？ 袁绍曰： 今谋已泄，事已露，将军尚欲入宫耶？ 曹操曰： 先召十常侍出，然后可入。 进笑曰： 此小儿之见也。吾掌天下之权，十常侍敢待如何？ 绍曰： 公必欲去，我等引甲士护从，以防不测。 于是袁绍、曹操各选精兵五百，命袁绍之弟袁术领之。袁术全身披挂，引兵布列青琐门外。绍与操带剑护送何进至长乐宫前。黄门传懿旨云： 太后特宣大将军，余人不许辄入。 将袁绍、曹操等都阻住宫门外。
何进昂然直入。至嘉德殿门，张让、段珪迎出，左右围住，进大惊。让厉声责进曰： 董后何罪，妄以鸩死？国母丧葬，托疾不出！汝本屠沽小辈，我等荐之天子，以致荣贵；不思报效，欲相谋害，汝言我等甚浊，其清者是谁？ 进慌急，欲寻出路，宫门尽闭，伏甲齐出，将何进砍为两段。后人有诗叹之曰：汉室倾危天数终，无谋何进作三公。几番不听忠臣谏，难免宫中受剑锋。
让等既杀何进，袁绍久不见进出，乃于宫门外大叫曰： 请将军上车！ 让等将何进首级从墙上掷出，宣谕曰： 何进谋反，已伏诛矣！其余胁从，尽皆赦宥。 袁绍厉声大叫： 阉官谋杀大臣！诛恶党者前来助战！ 何进部将吴匡，便于青琐门外放起火来。袁术引兵突入宫庭，但见阉官，不论大小，尽皆杀之。袁绍、曹操斩关入内。赵忠、程旷、夏惲、郭胜四个被赶至翠花楼前，剁为肉泥。宫中火焰冲天。张让、段珪、曹节、侯览将太后及天子并陈留王劫去内省，从后道走北宫。时卢植弃官未去，见宫中事变，擐甲持戈，立于阁下。遥见段珪拥逼何后过来，植大呼曰： 段珪逆贼，安敢劫太后！ 段珪回身便走。太后从窗中跳出，植急救得免。吴匡杀入内庭，见何苗亦提剑出。匡大呼曰： 何苗同谋害兄，当共杀之！ 众人俱曰： 愿斩谋兄之贼！ 苗欲走，四面围定。砍为齑粉。绍复令军士分头来杀十常侍家属，不分大小，尽皆诛绝，多有无须者误被杀死。曹操一面救灭宫中之火，请何太后权摄大事，遣兵追袭张让等，寻觅少帝。
且说张让、段珪劫拥少帝及陈留王，冒烟突火，连夜奔走至北邙山。约二更时分，后面喊声大举，人马赶至；当前河南中部掾吏闵贡，大呼 逆贼休走！ 张让见事急，遂投河而死。帝与陈留王未知虚实，不敢高声，伏于河边乱草之内。军马四散去赶，不知帝之所在。帝与王伏至四更，露水又下，腹中饥馁，相抱而哭；又怕人知觉，吞声草莽之中。陈留王曰： 此间不可久恋，须别寻活路。 于是二人以衣相结，爬上岸边。满地荆棘，黑暗之中，不见行路。正无奈何，忽有流萤千百成群，光芒照耀，只在帝前飞转。陈留王曰： 此天助我兄弟也！ 遂随萤火而行，渐渐见路。行至五更，足痛不能行，山冈边见一草堆，帝与王卧于草堆之畔。草堆前面是一所庄院。庄主是夜梦两红日坠于庄后，惊觉，披衣出户，四下观望，见庄后草堆上红光冲天，慌忙往视，却是二人卧于草畔。庄主问曰： 二少年谁家之子？ 帝不敢应。陈留王指帝曰： 此是当今皇帝，遭十常侍之乱，逃难到此。吾乃皇弟陈留王也。 庄主大惊，再拜曰： 臣先朝司徒崔烈之弟崔毅也。因见十常侍卖官嫉贤，故隐于此。 遂扶帝入庄跪进酒食。却说闵贡赶上段珪，拿住问： 天子何在？ 珪言： 已在半路相失，不知何往。 贡遂杀段珪，悬头于马项下，分兵四散寻觅；自己却独乘一马。随路追寻，偶至崔毅庄，毅见首级，问之，贡说详细，崔毅引贡见帝，君臣痛哭。贡曰： 国不可一日无君，请陛下还都。 崔毅庄上止有瘦马一匹，备与帝乘。贡与陈留王共乘一马。离庄而行，不到三里，司徒王允，太尉杨彪、左军校尉淳于琼、右军校尉赵萌、后军校尉鲍信、中军校尉袁绍，一行人众，数百人马，接着车驾。君臣皆哭。先使人将段珪首级往京师号令，另换好马与帝及陈留王骑坐，簇帝还京。先是洛阳小儿谣曰： 帝非帝，王非王，千乘万骑走北邙。 至此果应其谶。
车驾行不到数里，忽见旌旗蔽日，尘土遮天，一枝人马到来。百官失色，帝亦大惊。袁绍骤马出问： 何人？ 绣旗影里，一将飞出，厉声问： 天子何在？ 帝战栗不能言。陈留王勒马向前，叱曰： 来者何人？ 卓曰： 西凉刺史董卓也。 陈留王曰： 汝来保驾耶，汝来劫驾耶？ 卓应曰： 特来保驾。 陈留王曰： 既来保驾，天子在此，何不下马？ 卓大惊，慌忙下马，拜于道左。陈留王以言抚慰董卓，自初至终，并无失语。卓暗奇之，已怀废立之意。是日还宫，见何太后，俱各痛哭。检点宫中，不见了传国玉玺。
董卓屯兵城外，每日带铁甲马军入城，横行街市，百姓惶惶不安。卓出入宫庭，略无忌惮。后军校尉鲍信，来见袁绍，言董卓必有异心，可速除之。绍曰： 朝廷新定，未可轻动。 鲍信见王允，亦言其事。允曰： 且容商议。 信自引本部军兵，投泰山去了。董卓招诱何进兄弟部下之兵，尽归掌握。私谓李儒曰： 吾欲废帝立陈留王，何如？ 李儒曰： 今朝廷无主，不就此时行事，迟则有变矣。来日于温明园中，召集百官，谕以废立；有不从者斩之，则威权之行，正在今日。 卓喜。次日大排筵会，遍请公卿。公卿皆惧董卓，谁敢不到。卓待百官到了，然后徐徐到园门下马，带剑入席。酒行数巡，卓教停酒止乐，乃厉声曰： 吾有一言，众官静听。 众皆侧耳。卓曰： 天子为万民之主，无威仪不可以奉宗庙社稷。今上懦弱，不若陈留王聪明好学，可承大位。吾欲废帝，立陈留王，诸大臣以为何如？ 诸官听罢，不敢出声。
座上一人推案直出，立于筵前，大呼： 不可！不可！汝是何人，敢发大语？天子乃先帝嫡子，初无过失，何得妄议废立！汝欲为篡逆耶？ 卓视之，乃并州刺史丁原也。卓怒叱曰： 顺我者生，逆我者死！ 遂掣佩剑欲斩丁原。时李儒见丁原背后一人，生得器宇轩昂，威风凛凛，手执方天画戟，怒目而视。李儒急进曰： 今日饮宴之处，不可谈国政；来日向都堂公论未迟。 众人皆劝丁原上马而去。
卓问百官曰： 吾所言，合公道否？ 卢植曰： 明公差矣。昔太甲不明，伊尹放之于桐宫；昌邑王登位方二十七日，造恶三千余条，故霍光告太庙而废之。今上虽幼，聪明仁智，并无分毫过失。公乃外郡刺史，素未参与国政，又无伊、霍之大才，何可强主废立之事？圣人云： 有伊尹之志则可，无伊尹之志则篡也。  卓大怒，拔剑向前欲杀植。侍中蔡邕、议郎彭伯谏曰： 卢尚书海内人望，今先害之，恐天下震怖。 卓乃止。司徒王允曰： 废立之事，不可酒后相商，另日再议。 于是百官皆散。卓按剑立于园门，忽见一人跃马持戟，于园门外往来驰骤。卓问李儒： 此何人也？ 儒曰： 此丁原义儿：姓吕，名布，字奉先者也。主公且须避之。 卓乃入园潜避。次日，人报丁原引军城外搦战。卓怒，引军同李儒出迎。两阵对圆，只见吕布顶束发金冠，披百花战袍，擐唐猊铠甲，系狮蛮宝带，纵马挺戟，随丁建阳出到阵前。建阳指卓骂曰： 国家不幸，阉官弄权，以致万民涂炭。尔无尺寸之功，焉敢妄言废立，欲乱朝廷！ 董卓未及回言，吕布飞马直杀过来。董卓慌走，建阳率军掩杀。卓兵大败，退三十余里下寨，聚众商议。卓曰： 吾观吕布非常人也。吾若得此人，何虑天下哉！ 帐前一人出曰： 主公勿忧。某与吕布同乡，知其勇而无谋，见利忘义。某凭三寸不烂之舌，说吕布拱手来降，可乎？ 卓大喜，观其人，乃虎贲中郎将李肃也。卓曰： 汝将何以说之？ 肃曰： 某闻主公有名马一匹，号曰 赤兔 ，日行千里。须得此马，再用金珠，以利结其心。某更进说词，吕布必反丁原，来投主公矣。 卓问李儒曰： 此言可乎？ 儒曰： 主公欲取天下，何惜一马！ 卓欣然与之，更与黄金一千两、明珠数十颗、玉带一条。李肃赍了礼物，投吕布寨来。伏路军人围住。肃曰： 可速报吕将军，有故人来见。 军人报知，布命入见。肃见布曰： 贤弟别来无恙！ 布揖曰： 久不相见，今居何处？ 肃曰： 现任虎贲中郎将之职。闻贤弟匡扶社稷，不胜之喜。有良马一匹，日行千里，渡水登山，如履平地，名曰 赤兔 ：特献与贤弟，以助虎威。 布便令牵过来看。果然那马浑身上下，火炭般赤，无半根杂毛；从头至尾，长一丈；从蹄至项，高八尺；嘶喊咆哮，有腾空入海之状。后人有诗单道赤兔马曰： 奔腾千里荡尘埃，渡水登山紫雾开。掣断丝缰摇玉辔，火龙飞下九天来。 布见了此马，大喜，谢肃曰： 兄赐此龙驹，将何以为报？ 肃曰： 某为义气而来。岂望报乎！ 布置酒相待。酒酣，肃曰： 肃与贤弟少得相见；令尊却常会来。 布曰： 兄醉矣！先父弃世多年，安得与兄相会？ 肃大笑曰： 非也！某说今日丁刺史耳。 布惶恐曰： 某在丁建阳处，亦出于无奈。 肃曰： 贤弟有擎天驾海之才，四海孰不钦敬？功名富贵，如探囊取物，何言无奈而在人之下乎？ 布曰： 恨不逢其主耳。 肃笑曰： 良禽择木而栖，贤臣择主而事。见机不早，悔之晚矣。 布曰： 兄在朝廷，观何人为世之英雄？ 肃曰： 某遍观群臣，皆不如董卓。董卓为人敬贤礼士，赏罚分明，终成大业。 布曰： 某欲从之，恨无门路。 肃取金珠、玉带列于布前。布惊曰： 何为有此？ 肃令叱退左右，告布曰： 此是董公久慕大名，特令某将此奉献。赤兔马亦董公所赠也。 布曰： 董公如此见爱，某将何以报之？ 肃曰： 如某之不才，尚为虎贲中郎将；公若到彼，贵不可言。 布曰： 恨无涓埃之功，以为进见之礼。 肃曰： 功在翻手之间，公不肯为耳。 布沈吟良久曰： 吾欲杀丁原，引军归董卓，何如？ 肃曰： 贤弟若能如此，真莫大之功也！但事不宜迟，在于速决。 布与肃约于明日来降，肃别去。
是夜二更时分，布提刀径入丁原帐中。原正秉烛观书，见布至，曰： 吾儿来有何事故？ 布曰： 吾堂堂丈夫，安肯为汝子乎！ 原曰： 奉先何故心变？ 布向前，一刀砍下丁原首级，大呼左右： 丁原不仁，吾已杀之。肯从吾者在此，不从者自去！ 军士散其大半。次日，布持丁原首级，往见李肃。肃遂引布见卓。卓大喜，置酒相待。卓先下拜曰： 卓今得将军，如旱苗之得甘雨也。 布纳卓坐而拜之曰： 公若不弃，布请拜为义父。 卓以金甲锦袍赐布，畅饮而散。卓自是威势越大，自领前将军事，封弟董旻为左将军、鄠侯，封吕布为骑都尉、中郎将、都亭侯。李儒劝卓早定废立之计。卓乃于省中设宴，会集公卿，令吕布将甲士千余，侍卫左右。是日，太傅袁隗与百官皆到。酒行数巡，卓按剑曰 今上暗弱，不可以奉宗庙；吾将依伊尹、霍光故事，废帝为弘农王，立陈留王为帝。有不从者斩！ 群臣惶怖莫敢对。中军校尉袁绍挺身出曰： 今上即位未几，并无失德；汝欲废嫡立庶，非反而何？ 卓怒曰： 天下事在我！我今为之，谁敢不从！汝视我之剑不利否？ 袁绍亦拔剑曰： 汝剑利，吾剑未尝不利！ 两个在筵上对敌。正是：丁原仗义身先丧，袁绍争锋势又危。
毕竟袁绍性命如何，且听下文分解。


关云长单刀赴会伏皇后为国捐生
却说孙权要索荆州。张昭献计曰： 刘备所倚仗者，诸葛亮耳。其兄诸葛瑾今仕于吴，何不将瑾老小执下，使瑾入川告其弟，令劝刘备交割荆州： 如其不还，必累及我老小。 亮念同胞之情，必然应允。 权曰： 诸葛瑾乃诚实君子，安忍拘其老小？ 昭曰： 明教知是计策，自然放心。 权从之，召诸葛瑾老小，虚监在府；一面修书，打发诸葛瑾往西川去。
不数日，早到成都，先使人报知玄德。玄德问孔明曰： 令兄此来为何？ 孔明曰： 来索荆州耳。 玄德曰： 何以答之？ 孔明曰： 只须如此如此。 计会已定，孔明出郭接瑾。不到私宅，径入宾馆。参拜毕，瑾放声大哭。亮曰： 兄长有事但说。何故发哀？ 瑾曰： 吾一家老小休矣！ 亮曰： 莫非为不还荆州乎？因弟之故，执下兄长老小，弟心何安？兄休忧虑，弟自有计还荆州便了。
瑾大喜，即同孔明入见玄德，呈上孙权书。玄德看了，怒曰： 孙权既以妹嫁我，却乘我不在荆州，竟将妹子潜地取去，情理难容！我正要大起川兵，杀下江南，报我之恨，却还想来索荆州乎！ 孔明哭拜于地，曰： 吴侯执下亮兄长老小，倘若不还，吾兄将全家被戮。兄死，亮岂能独生？望主公看亮之面，将荆州还了东吴，全亮兄弟之情！ 玄德再三不肯，孔明只是哭求。玄德徐徐曰： 既如此，看军师面，分荆州一半还之：将长沙、零陵、桂阳三郡与他。 亮曰： 既蒙见允，便可写书与云长令交割三郡。 玄德曰： 子瑜到彼，须用善言求吾弟。吾弟性如烈火，吾尚惧之。切宜仔细。
瑾求了书，辞了玄德，别了孔明，登途径到荆州。云长请入中堂，宾主相叙。瑾出玄德书曰： 皇叔许先以三郡还东吴，望将军即日交割，令瑾好回见吾主。 云长变色曰： 吾与吾兄桃园结义，誓共匡扶汉室。荆州本大汉疆土，岂得妄以尺寸与人？ 将在外，君命有所不受 。虽吾兄有书来，我却只不还。 瑾曰： 今吴侯执下瑾老小，若不得荆州，必将被诛。望将军怜之！ 云长曰： 此是吴侯谲计，如何瞒得我过！ 瑾曰： 将军何太无面目？ 云长执剑在手曰： 休再言！此剑上并无面目！ 关平告曰： 军师面上不好看，望父亲息怒。 云长曰： 不看军师面上，教你回不得东吴！
瑾满面羞惭，急辞下船，再往西川见孔明。孔明已自出巡去了。瑾只得再见玄德，哭告云长欲杀之事。玄德曰： 吾弟性急，极难与言。子瑜可暂回，容吾取了东川、汉中诸郡，调云长往守之，那时方得交付荆州。
瑾不得已，只得回东吴见孙权，具言前事。孙权大怒曰： 子瑜此去，反覆奔走，莫非皆是诸葛亮之计？ 瑾曰： 非也。吾弟亦哭告玄德，方许将三郡先还，又无奈云长恃顽不肯， 孙权曰： 既刘备有先还三郡之言，便可差官前去长沙、零陵、桂阳三郡赴任，且看如何。 瑾曰： 主公所言极善。 权乃令瑾取回老小，一面差官往三郡赴任。不一日，三郡差去官吏，尽被逐回，告孙权曰： 关云长不肯相容，连夜被逐回吴。迟后者便要杀。
孙权大怒，差人召鲁肃责之曰： 子敬昔为刘备作保，借吾荆州；今刘备已得西川，不肯归还，子敬岂得坐视？ 肃曰： 肃已思得一计，正欲告主公。 权问： 何计？ 肃曰： 今屯兵于陆口，使人请关云长赴会。若云长肯来，以善言说之；如其不从，伏下刀斧手杀之。如彼不肯来，随即进兵，与决胜负，夺取荆州便了。 孙权曰： 正合吾意。可即行之。 阐泽进曰： 不可，关云长乃世之虎将，非等闲可及。恐事不谐，反遭其害。 孙权怒曰： 若如此，荆州何日可得！ 便命鲁肃速行此计。肃乃辞孙权，至陆口，召吕蒙、甘宁商议，设宴于陆口寨外临江亭上，修下请书，选帐下能言快语一人为使，登舟渡江。江口关平问了，遂引使人入荆州，叩见云长，具道鲁肃相邀赴会之意，呈上请书。云长看书毕，谓来人曰： 既子敬相请，我明日便来赴宴。汝可先回。
使者辞去。关平曰： 鲁肃相邀，必无好意；父亲何故许之？ 云长笑曰： 吾岂不知耶？此是诸葛瑾回报孙权，说吾不肯还三郡，故令鲁肃屯兵陆口，邀我赴会，便索荆州。吾若不往，道吾怯矣。吾来日独驾小舟，只用亲随十余人，单刀赴会，看鲁肃如何近我！ 平谏曰： 父亲奈何以万金之躯，亲蹈虎狼之穴？恐非所以重伯父之寄托也。 云长曰： 吾于千枪万刃之中，矢石交攻之际，匹马纵横，如入无人之境；岂忧江东群鼠乎！ 马良亦谏曰： 鲁肃虽有长者之风，但今事急，不容不生异心。将军不可轻往。 云长曰： 昔战国时赵人蔺相如，无缚鸡之力，于渑池会上，觑秦国君臣如无物；况吾曾学万人敌者乎！既已许诺，不可失信。 良曰： 纵将军去，亦当有准备。 云长曰： 只教吾儿选快船十只，藏善水军五百，于江上等候。看吾认旗起处，便过江来。 平领命自去准备。却说使者回报鲁肃，说云长慨然应允，来日准到。肃与吕蒙商议： 此来若何？ 蒙曰： 彼带军马来，某与甘宁各人领一军伏于岸侧，放炮为号，准备厮杀；如无军来，只于庭后伏刀斧手五十人，就筵间杀之。 计会已定。次日，肃令人于岸口遥望。辰时后，见江面上一只船来，梢公水手只数人，一面红旗，风中招飐，显出一个大 关 字来。船渐近岸，见云长青巾绿袍，坐于船上；傍边周仓捧着大刀；八九个关西大汉，各跨腰刀一口。鲁肃惊疑，接入庭内。叙礼毕，入席饮酒，举杯相劝，不敢仰视。云长谈笑自若。
酒至半酣，肃曰： 有一言诉与君侯，幸垂听焉：昔日令兄皇叔，使肃于吾主之前，保借荆州暂住，约于取川之后归还。今西川已得，而荆州未还，得毋失信乎？ 云长曰： 此国家之事，筵间不必论之。 肃曰： 吾主只区区江东之地，而肯以荆州相借者，为念君侯等兵败远来，无以为资故也。今已得益州，则荆州自应见还；乃皇叔但肯先割三郡，而君侯又不从，恐于理上说不去。 云长曰： 乌林之役，左将军亲冒矢石，戮力破敌，岂得徒劳而无尺土相资？今足下复来索地耶？ 肃曰： 不然。君侯始与皇叔同败于长坂，计穷力竭，将欲远窜，吾主矜念皇叔身无处所，不爱土地，使有所托足，以图后功；而皇叔愆德隳好，已得西川，又占荆州，贪而背义，恐为天下所耻笑。惟君侯察之。 云长曰： 此皆吾兄之事，非某所宜与也。 肃曰： 某闻君侯与皇叔桃园结义，誓同生死。皇叔即君侯也，何得推托乎？ 云长未及回答，周仓在阶下厉声言曰： 天下土地，惟有德者居之。岂独是汝东吴当有耶！ 云长变色而起，夺周仓所捧大刀，立于庭中，目视周仓而叱曰： 此国家之事，汝何敢多言！可速去！ 仓会意，先到岸口，把红旗一招。关平船如箭发，奔过江东来。云长右手提刀，左手挽住鲁肃手，佯推醉曰： 公今请吾赴宴，莫提起荆州之事。吾今已醉，恐伤故旧之情。他日令人请公到荆州赴会，另作商议。 鲁肃魂不附体，被云长扯至江边。吕蒙、甘宁各引本部军欲出，见云长手提大刀，亲握鲁肃，恐肃被伤，遂不敢动。云长到船边，却才放手，早立于船首，与鲁肃作别。肃如痴似呆，看关公船已乘风而去。后人有诗赞关公曰： 藐视吴臣若小儿，单刀赴会敢平欺。当年一段英雄气，尤胜相如在渑池。 云长自回荆州。鲁肃与吕蒙共议： 此计又不成，如之奈何？ 蒙曰： 可即申报主公，起兵与云长决战。 肃即时使人申报孙权。权闻之大怒，商议起倾国之兵，来取荆州。忽报： 曹操又起三十万大军来也！ 权大惊，且教鲁肃休惹荆州之兵，移兵向合淝、濡须，以拒曹操。
却说操将欲起程南征，参军傅干，字彦材，上书谏操。书略曰： 干闻用武则先威，用文则先德；威德相济，而后王业成。往者天下大乱，明公用武攘之，十平其九；今未承王命者，吴与蜀耳。吴有长江之险，蜀有崇山之阻，难以威胜。愚以为：且宜增修文德，按甲寝兵，息军养士，待时而动。今若举数十万之众，顿长江之滨，倘贼凭险深藏，使我士马不得逞其能，奇变无所用其权，则天威屈矣。惟明公详察焉。 曹操览之，遂罢南征，兴设学校，延礼文士。于是侍中王粲、杜袭、卫凯、和洽四人，议欲尊曹操为 魏王 。中书令荀攸曰： 不可。丞相官至魏公，荣加九锡，位已极矣。今又进升王位，于理不可。 曹操闻之，怒曰： 此人欲效荀彧耶！ 荀攸知之，忧愤成疾，卧病十数日而卒，亡年五十八岁。操厚葬之，遂罢 魏王 事。一日，曹操带剑入宫，献帝正与伏后共坐。伏后见操来，慌忙起身。帝见曹操，战栗不已。操曰： 孙权、刘备各霸一方，不尊朝廷，当如之何？ 帝曰： 尽在魏公裁处， 操怒曰： 陛下出此言，外人闻之，只道吾欺君也。 帝曰： 君若肯相辅则幸甚；不尔，愿垂恩相舍。 操闻言，怒目视帝，恨恨而出。左右或奏帝曰： 近闻魏公欲自立为王，不久必将篡位。 帝与伏后大哭。后曰： 妾父伏完常有杀操之心，妾今当修书一封，密与父图之 。帝曰： 昔董承为事不密，反遭大祸；今恐又泄漏，朕与汝皆休矣！ 后曰： 旦夕如坐针毡，似此为人，不如早亡！妾看宦官中之忠义可托者，莫如穆顺，当令寄此书。 乃即召穆顺入屏后，退去左右近侍。帝后大哭告顺曰： 操贼欲为魏王，早晚必行篡夺之事。朕欲令后父伏完密图此贼，而左右之人，俱贼心腹，无可托者。欲汝将皇后密书，寄与伏完。量汝忠义，必不负朕。 顺泣曰： 臣感陛下大恩，敢不以死报！臣即请行。 后乃修书付顺。顺藏书于发中，潜出禁宫，径至伏完宅，将书呈上。完见是伏后亲笔，乃谓穆顺曰： 操贼心腹甚众，不可遽图。除非江东孙权、西川刘备，二处起兵于外，操必自往。此时却求在朝忠义之臣，一同谋之。内外夹攻，庶可有济。 顺曰： 皇丈可作书覆帝后，求密诏，暗遣人往吴、蜀二处，令约会起兵，讨贼救主。 伏完即取纸写书付顺。顺乃藏于头髻内，辞完回宫。
原来早有人报知曹操。操先于宫门等候。穆顺回遇曹操，操问： 那里去来？ 顺答曰： 皇后有病，命求医去。 操曰： 召得医人何在？ 顺曰： 还未召至。 操喝左右，遍搜身上，并无夹带，放行。忽然风吹落其帽。操又唤回，取帽视之，遍观无物，还帽令戴。穆顺双手倒戴其帽。操心疑，令左右搜其头发中，搜出伏完书来。操看时，书中言欲结连孙、刘为外应。操大怒，执下穆顺于密室问之，顺不肯招。操连夜点起甲兵三千，围住伏完私宅，老幼并皆拿下；搜出伏后亲笔之书，随将伏氏三族尽皆下狱。平明，使御林将军郗虑持节入宫，先收皇后玺绶。是日，帝在外殿，见郗虑引三百甲兵直入。帝问曰： 有何事？ 虑曰： 奉魏公命收皇后玺。 帝知事泄，心胆皆碎。虑至后宫，伏后方起。虑便唤管玺绶人索取玉玺而出。伏后情知事发，便于殿后椒房内夹壁中藏躲。少顷，尚书令华歆引五百甲兵入到后殿，问宫人：伏后何在？ 宫人皆推不知。歆教甲兵打开朱户，寻觅不见；料在壁中，便喝甲士破壁搜寻。歆亲自动手揪后头髻拖出。后曰： 望免我一命！ 歆叱曰： 汝自见魏公诉去！ 后披发跣足，二甲士推拥而出。原来华歆素有才名，向与邴原、管宁相友善。时人称三人为一龙：华歆为龙头，邴原为龙腹，管宁为龙尾。一日，宁与歆共种园蔬，锄地见金。宁挥锄不顾；歆拾而视之，然后掷下。又一日，宁与歆同坐观书，闻户外传呼之声，有贵人乘轩而过。宁端坐不动，歆弃书往观。宁自此鄙歆之为人，遂割席分坐，不复与之为友。后来管宁避居辽东，常戴白帽，坐卧一楼，足不履地，终身不肯仕魏；而歆乃先事孙权，后归曹操，至此乃有收捕伏皇后一事。后人有诗叹华歆曰：华歆当日逞凶谋，破壁生将母后收。助虐一朝添虎翼，骂名千载笑 龙头 ！又有诗赞管宁曰： 辽东传有管宁楼，人去楼空名独留。笑杀子鱼贪富贵，岂如白帽自风流。
且说华歆将伏后拥至外殿。帝望见后，乃下殿抱后而哭。歆曰： 魏公有命，可速行！ 后哭谓帝曰： 不能复相活耶？ 帝曰： 我命亦不知在何时也！ 甲士拥后而去，帝捶胸大恸。见郗虑在侧，帝曰： 郗公！天下宁有是事乎！ 哭倒在地。郗虑令左右扶帝入宫。华歆拿伏后见操。操骂曰： 吾以诚心待汝等，汝等反欲害我耶！吾不杀汝，汝必杀我！ 喝左右乱棒打死。随即入宫，将伏后所生二子，皆酖杀之。当晚将伏完、穆顺等宗族二百余口，皆斩于市。朝野之人，无不惊骇。时建安十九年十一月也。后人有诗叹曰： 曹瞒凶残世所无，伏完忠义欲何如。可怜帝后分离处，不及民间妇与夫！
献帝自从坏了伏后，连日不食。操入曰： 陛下无忧，臣无异心。臣女已与陛下为贵人，大贤大孝，宜居正宫。 献帝安敢不从。于建安二十年正月朔，就庆贺正旦之节，册立曹操女曹贵人为正宫皇后。群下莫敢有言。
此时曹操威势日甚。会大臣商议收吴灭蜀之事。贾诩曰： 须召夏侯惇、曹仁二人回，商议此事。 操即时发使，星夜唤回。夏侯惇未至，曹仁先到，连夜便入府中见操。操方被酒而卧，许褚仗剑立于堂门之内，曹仁欲入，被许褚当住。曹仁大怒曰： 吾乃曹氏宗族，汝何敢阻当耶？ 许褚曰： 将军虽亲，乃外藩镇守之官；许褚虽疏，现充内侍。主公醉卧堂上，不敢放入。 仁乃不敢入。曹操闻之，叹曰： 许褚真忠臣也！ 不数日，夏侯惇亦至，共议征伐。惇曰： 吴、蜀急未可攻，宜先取汉中张鲁，以得胜之兵取蜀，可一鼓而下也。 曹操曰： 正合吾意。 遂起兵西征。正是：方逞凶谋欺弱主，又驱劲卒扫偏邦。
未知后事如何，且看下文分解。


徐公明大战沔水关云长败走麦城
却说糜芳闻荆州有失，正无计可施。忽报公安守将傅士仁至，芳忙接入城，问其事故。士仁曰： 吾非不忠。势危力困，不能支持，我今已降东吴。将军亦不如早降。 芳曰： 吾等受汉中王厚恩，安忍背之？ 士仁曰： 关公去日，痛恨吾二人；倘一日得胜而回，必无轻恕。公细察之。 芳曰： 吾兄弟久事汉中王，岂可一朝相背？ 正犹豫间，忽报关公遣使至，接入厅上。使者曰： 关公军中缺粮，特来南郡、公安二处取白米十万石，令二将军星夜解去军前交割。如迟立斩。 芳大惊，顾谓傅士仁曰： 今荆州已被东吴所取，此粮怎得过去？ 士仁厉声曰： 不必多疑！ 遂拔剑斩来使于堂上。芳惊曰： 公如何斩之？ 士仁曰： 关公此意，正要斩我二人。我等安可束手受死？公今不早降东吴，必被关公所杀。 正说间，忽报吕蒙引兵杀至城下。芳大惊，乃同傅士仁出城投降。蒙大喜，引见孙权。权重赏二人。安民已毕，大犒三军。
时曹操在许都，正与众谋士议荆州之事，忽报东吴遣使奉书至。操召人，使者呈上书信。操拆视之，书中具言吴兵将袭荆州，求操夹攻云长；且嘱： 勿泄漏，使云长有备也。 操与众谋士商议，主簿董昭曰： 今樊城被困，引颈望救，不如令人将书射入樊城，以宽军心；且使关公知东吴将袭荆州。彼恐荆州有失，必速退兵，却令徐晃乘势掩杀，可获全功。 操从其谋，一面差人催徐晃急战；一面亲统大兵，径往洛阳之南阳陵坡驻紥，以救曹仁。
却说徐晃正坐帐中，忽报魏王使至。晃接入问之，使曰： 今魏王引兵，已过洛阳；令将军急战关公，以解樊城之困。 正说间，探马报说： 关平屯兵在偃城，廖化屯兵在四冢：前后一十二个寨栅，连络不绝。 晃即差副将徐商、吕建假着徐晃旗号，前赴偃城与关平交战。晃却自引精兵五百，循沔水去袭偃城之后。且说关平闻徐晃自引兵至，遂提本部兵迎敌。两阵对圆，关平出马，与徐商交锋，只三合，商大败而走；吕建出战，五六合亦败走。平乘胜追杀二十余里，忽报城中火起。平知中计，急勒兵回救偃城。正遇一彪军摆开，徐晃立马在门旗下，高叫曰： 关平贤侄，好不知死！汝荆州已被东吴夺了，犹然在此狂为！ 平大怒，纵马轮刀，直取徐晃；不三四合，三军喊叫，偃城中火光大起。平不敢恋战，杀条大路，径奔四冢寨来。廖化接着。化曰： 人言荆州已被吕蒙袭了，军心惊慌，如之奈何？ 平曰： 此必讹言也。军士再言者斩之。
忽流星马到，报说正北第一屯被徐晃领兵攻打。平曰： 若第一屯有失，诸营岂得安宁？此间皆靠沔水，贼兵不敢到此。吾与汝同去救第一屯。 廖化唤部将分付曰： 汝等坚守营寨，如有贼到，即便举火。 部将曰： 四冢寨鹿角十重，虽飞鸟亦不能入，何虑贼兵！ 于是关平、廖化尽起四冢寨精兵，奔至第一屯住紥。关平看见魏兵屯于浅山之上，谓廖化曰： 徐晃屯兵，不得地利，今夜可引兵劫寨。 化曰： 将军可分兵一半前去，某当谨守本寨。
是夜，关平引一枝兵杀入魏寨，不见一人。平知是计，火速退时，左边徐商，右边吕建，两下夹攻。平大败回营，魏兵乘势追杀前来，四面围住。关平、廖化支持不住，弃了第一屯，径投四冢寨来。早望见寨中火起。急到寨前，只见皆是魏兵旗号。关平等退兵，忙奔樊城大路而走。前面一军拦住，为首大将，乃是徐晃也。平、化二人奋力死战，夺路而走，回到大寨，来见关公曰： 今徐晃夺了偃城等处；又兼曹操自引大军，分三路来救樊城；多有人言荆州已被吕蒙袭了。 关公喝曰： 此敌人讹言，以乱我军心耳！东吴吕蒙病危，孺子陆逊代之，不足为虑！
言未毕，忽报徐晃兵至。公令备马。平谏曰： 父体未痊，不可与敌。 公曰： 徐晃与吾有旧，深知其能；若彼不退，吾先斩之，以警魏将。 遂披挂提刀上马，奋然而出。魏军见之，无不惊惧。公勒马问曰： 徐公明安在？ 魏营门旗开处，徐晃出马，欠身而言曰： 自别君侯，倏忽数载，不想君侯须发已苍白矣！忆昔壮年相从，多蒙教诲，感谢不忘。今君侯英风震于华夏，使故人闻之，不胜叹羡！兹幸得一见，深慰渴怀。 公曰： 吾与公明交契深厚，非比他人；今何故数穷吾儿耶？ 晃回顾众将，厉声大叫曰： 若取得云长首级者，重赏千金！ 公惊曰： 公明何出此言？ 晃曰： 今日乃国家之事，某不敢以私废公。 言讫，挥大斧直取关公。公大怒，亦挥刀迎之。战八十余合，公虽武艺绝伦，终是右臂少力。关平恐公有失，火急鸣金，公拨马回寨。忽闻四下里喊声大震。原来是樊城曹仁闻曹操救兵至，引军杀出城来，与徐晃会合，两下夹攻，荆州兵大乱。关公上马，引众将急奔襄江上流头。背后魏兵追至。关公急渡过襄江，望襄阳而奔。忽流星马到，报说： 荆州已被吕蒙所夺，家眷被陷。 关公大惊。不敢奔襄阳，提兵投公安来。探马又报： 公安傅士仁已降东吴了。 关公大怒。忽催粮人到，报说： 公安傅士仁往南郡，杀了使命，招糜芳都降东吴去了。
关公闻言，怒气冲塞，疮口迸裂，昏绝于地。众将救醒，公顾谓司马王甫曰： 悔不听足下之言，今日果有此事！ 因问： 沿江上下，何不举火？ 探马答曰： 吕蒙使水手尽穿白衣，扮作客商渡江，将精兵伏于冓鹿之中，先擒了守台士卒，因此不得举火。 公跌足叹曰： 吾中奸贼之谋矣！有何面目见兄长耶！ 管粮都督赵累曰： 今事急矣，可一面差人往成都求救，一面从旱路去取荆州。 关公依言，差马良、伊籍赍文三道，星夜赴成都求救；一面引兵来取荆州，自领前队先行，留廖化、关平断后。却说樊城围解，曹仁引众将来见曹操，泣拜请罪。操曰： 此乃天数，非汝等之罪也。 操重赏三军，亲至四冢寨周围阅视，顾谓众将曰： 荆州兵围堑鹿角数重，徐公明深入其中，竟获全功。孤用兵三十余年，未敢长驱径入敌围。公明真胆识兼优者也！ 众皆叹服。操班师还于摩陂驻紥。徐晃兵至，操亲出寨迎之，见晃军皆按队伍而行，并无差乱。操大喜曰： 徐将军真有周亚夫之风矣！ 遂封徐晃为平南将军，同夏侯尚守襄阳，以遏关公之师。操因荆州未定，就屯兵于摩陂，以候消息。却说关公在荆州路上，进退无路，谓赵累曰： 目今前有吴兵，后有魏兵，吾在其中，救兵不至，如之奈何？ 累曰： 昔吕蒙在陆口时，尝致书君侯，两家约好，共诛操贼，今却助操而袭我，是背盟也。君侯暂驻军于此，可差人遗书吕蒙责之，看彼如何对答。 关公从其言，遂修书遣使赴荆州来。
却说吕蒙在荆州，传下号令：凡荆州诸郡，有随关公出征将士之家，不许吴兵搅扰，按月给与粮米；有患病者，遣医治疗。将士之家，感其恩惠，安堵不动。忽报关公使至，吕蒙出郭迎接入城，以宾礼相待。使者呈书与蒙。蒙看毕，谓来使曰： 蒙昔日与关将军结好，乃一己之私见；今日之事，乃上命差遣，不得自主。烦使者回报将军，善言致意。 遂设宴款待，送归馆驿安歇。于是随征将士之家，皆来问信；有附家书者，有口传音信者，皆言家门无恙，衣食不缺。
使者辞别吕蒙，蒙亲送出城。使者回见关公，具道吕蒙之语，并说： 荆州城中，君侯宝眷并诸将家属，俱各无恙，供给不缺。 公大怒曰： 此奸贼之计也！我生不能杀此贼，死必杀之，以雪吾恨！ 喝退使者。使者出寨，众将皆来探问家中之事；使者具言各家安好，吕蒙极其恩恤，并将书信传送各将。各将欣喜，皆无战心。
关公率兵取荆州，军行之次，将士多有逃回荆州者。关公愈加恨怒，遂催军前进。忽然喊声大震，一彪军拦住，为首大将，乃蒋钦也，勒马挺枪大叫曰： 云长何不早降！ 关公骂曰： 吾乃汉将，岂降贼乎！ 拍马舞刀，直取蒋钦。不三合，钦败走。关公提刀追杀二十余里，喊声忽起，左边山谷中韩当领军冲出，右边山谷中周泰引军冲出，蒋钦回马复战，三路夹攻。关公急撤军回走。行无数里，只见南山冈上人烟聚集，一面白旗招飐，上写 荆州土人 四字，众人都叫本处人速速投降。关公大怒，欲上冈杀之。山崦内又有两军撞出：左边丁奉，右边徐盛；并合蒋钦等三路军马，喊声震地，鼓角喧天，将关公困在垓心。手下将士，渐渐消疏。比及杀到黄昏，关公遥望四山之上，皆是荆州土兵，呼兄唤弟，觅子寻爷，喊声不住。军心尽变，皆应声而去。关公止喝不住，部从止有三百余人。杀至三更，正东上喊声连天，乃是关平、廖化分两路兵杀入重围，救出关公。关平告曰： 军心乱矣，必得城池暂屯，以待援兵。麦城虽小，足可屯紥。 关公从之，催促残军前至麦城，分兵紧守四门，聚将士商议。赵累曰： 此处相近上庸，现有刘封、孟达在彼把守，可速差人往求救兵。若得这枝军马接济，以待川兵大至，军心自安矣。
正议间，忽报吴兵已至，将城四面围定。公问曰： 谁敢突围而出，往上庸求救？ 廖化曰： 某愿往。 关平曰： 我护送汝出重围。 关公即修书付廖化藏于身畔。饱食上马，开门出城。正遇吴将丁奉截往。被关平奋力冲杀，奉败走，廖化乘势杀出重围。投上庸去了。关平入城，坚守不出。
且说刘封、孟达自取上庸，太守申耽率众归降，因此汉中王加刘封为副将军，与孟达同守上庸。当日探知关公兵败，二人正议间，忽报廖化至。
封令请人问之。化曰： 关公兵败，现困于麦城，被围至急。蜀中援兵，不能旦夕即至。特命某突围而出，来此求救。望二将军速起上庸之兵，以救此危。倘稍迟延，公必陷矣。 封曰： 将军且歇，容某计议。
化乃至馆驿安歇，耑候发兵。刘封谓孟达曰： 叔父被困，如之奈何？ 达曰： 东吴兵精将勇；且荆州九郡，俱已属彼，止有麦城，乃弹丸之地；又闻曹操亲督大军四五十万，屯于摩陂：量我等山城之众，安能敌得两家之强兵？不可轻敌。 封曰： 吾亦知之。奈关公是吾叔父，安忍坐视而不救乎？ 达笑曰： 将军以关公为叔，恐关公未必以将军为侄也。某闻汉中王初嗣将军之时，关公即不悦。后汉中王登位之后，欲立后嗣，问于孔明，孔明曰： 此家事也，问关、张可矣， 汉中王遂遣人至荆州问关公，关公以将军乃螟蛉之子，不可僭立，劝汉中王远置将军于上庸山城之地，以杜后患。此事人人知之，将军岂反不知耶？何今日犹沾沾以叔侄之义，而欲冒险轻动乎？ 封曰： 君言虽是，但以何词却之？ 达曰： 但言山城初附，民心未定，不敢造次兴兵，恐失所守。 封从其言。次日，请廖化至，言： 此山城初附之所，未能分兵相救。 化大惊，以头叩地曰： 若如此，则关公休矣！ 达曰： 我今即往，一杯之水，安能救一车薪之火乎？将军速回，静候蜀兵至可也。 化大恸告求，刘封、孟达皆拂袖而入。廖化知事不谐，寻思须告汉中王求救，遂上马大骂出城，望成都而去。
却说关公在麦城盼望上庸兵到，却不见动静；手下止有五六百人，多半带伤；城中无粮，甚是苦楚。忽报城下一人教休放箭，有话来见君侯。公令放入，问之，乃诸葛瑾也。礼毕茶罢，瑾曰： 今奉吴侯命，特来劝谕将军。自古道： 识时务者为俊杰，今将军所统汉上九郡，皆已属他人类；止有孤城一区，内无粮草，外无救兵，危在旦夕。将军何不从瑾之言，归顺吴侯，复镇荆襄，可以保全家眷。幸君侯熟思之。 关公正色而言曰： 吾乃解良一武夫，蒙吾主以手足相待，安肯背义投敌国乎？城若破，有死而已。玉可碎而不可改其白，竹可焚而不可毁其节，身虽殒，名可垂于竹帛也。汝勿多言，速请出城，吾欲与孙权决一死战！ 瑾曰： 吴侯欲与君侯结秦、晋之好，同力破曹，共扶汉室，别无他意。君侯何执迷如是？ 言未毕，关平拔剑而前，欲斩诸葛瑾。公止之曰： 彼弟孔明在蜀，佐汝伯父，今若杀彼，伤其兄弟之情也。 遂令左右逐出诸葛瑾。瑾满面羞惭，上马出城，回见吴侯曰： 关公心如铁石，不可说也。 孙权曰： 真忠臣也！似此如之奈何？ 吕范曰： 某请卜其休咎。 权即令卜之。范揲蓍成象，乃 地水师卦 ，更有玄武临应，主敌人远奔。权问吕蒙曰： 卦主敌人远奔，卿以何策擒之？ 蒙笑曰： 卦象正合某之机也。关公虽有冲天之翼，飞不出吾罗网矣！ 正是：龙游沟壑遭虾戏，凤入牢笼被鸟欺。
毕竟吕蒙之计若何，且看下文分解。


张翼德大闹长坂桥刘豫州败走汉津口
却说钟缙、钟绅二人拦住赵云厮杀。赵云挺枪便刺，钟缙当先挥大斧来迎。两马相交，战不三合。被云一枪刺落马下，夺路便走。背后钟绅持戟赶来，马尾相衔，那枝戟只在赵云后心内弄影。云急拨转马头，恰好两胸相拍。云左手持枪隔过画戟，右手拔出青釭宝剑砍去，带盔连脑，砍去一半，绅落马而死，余众奔散。赵云得脱，望长坂桥而走，只闻后面喊声大震，原来文聘引军赶来。赵云到得桥边，人困马乏。见张飞挺矛立马于桥上，云大呼曰： 翼德援我！ 飞曰： 子龙速行，追兵我自当之。
云纵马过桥，行二十余里，见玄德与众人憩于树下。云下马伏地而泣。玄德亦泣。云喘息而言曰： 赵云之罪，万死犹轻！糜夫人身带重伤，不肯上马，投井而死，云只得推土墙掩之。怀抱公子，身突重围；赖主公洪福，幸而得脱。适来公子尚在怀中啼哭，此一会不见动静，多是不能保也。 遂解视之，原来阿斗正睡着未醒。云喜曰： 幸得公子无恙！ 双手递与玄德。玄德接过，掷之于地曰： 为汝这孺子，几损我一员大将！ 赵云忙向地下抱起阿斗，泣拜曰： 云虽肝脑涂地，不能报也！ 后人有诗曰： 曹操军中飞虎出，赵云怀内小龙眠。无由抚慰忠臣意，故把亲儿掷马前。
却说文聘引军追赵云至长坂桥，只见张飞倒竖虎须，圆睁环眼，手绰蛇矛，立马桥上，又见桥东树林之后，尘头大起，疑有伏兵，便勒住马，不敢近前。俄而，曹仁、李典、夏侯惇、夏侯渊、乐进、张辽、张郃、许褚等都至。见飞怒目横矛，立马于桥上，又恐是诸葛孔明之计，都不敢近前。紥住阵脚，一字儿摆在桥西，使人飞报曹操。操闻知，急上马，从阵后来。张飞睁圆环眼，隐隐见后军青罗伞盖、旄钺旌旗来到，料得是曹操心疑，亲自来看。飞乃厉声大喝曰： 我乃燕人张翼德也！谁敢与我决一死战？ 声如巨雷。曹军闻之，尽皆股栗。曹操急令去其伞盖，回顾左右曰： 我向曾闻云长言：翼德于百万军中，取上将之首，如探囊取物。今日相逢，不可轻敌。 言未已，张飞睁目又喝曰： 燕人张翼德在此！谁敢来决死战？ 曹操见张飞如此气概，颇有退心。飞望见曹操后军阵脚移动，乃挺矛又喝曰： 战又不战，退又不退，却是何故！ 喊声未绝，曹操身边夏侯杰惊得肝胆碎裂，倒撞于马下。操便回马而走。于是诸军众将一齐望西奔走。正是：黄口孺子，怎闻霹雳之声；病体樵夫，难听虎豹之吼。一时弃枪落盔者，不计其数，人如潮涌，马似山崩，自相践踏。后人有诗赞曰： 长坂桥头杀气生，横枪立马眼圆睁。一声好似轰雷震，独退曹家百万兵。
却说曹操惧张飞之威，骤马望西而走，冠簪尽落，披发奔逃。张辽、许褚赶上，扯住辔环。曹操仓皇失措。张辽曰： 丞相休惊。料张飞一人，何足深惧！今急回军杀去，刘备可擒也。 曹操神色方才稍定，乃令张辽、许褚再至长坂桥探听消息。且说张飞见曹军一拥而退，不敢追赶；速唤回原随二十余骑，解去马尾树枝，令将桥梁拆断，然后回马来见玄德，具言断桥一事。玄德曰： 吾弟勇则勇矣，惜失于计较。 飞问其故。玄德曰： 曹操多谋。汝不合拆断桥梁，彼必追至矣。 飞曰： 他被我一喝，倒退数里，何敢再追？ 玄德曰： 若不断桥，彼恐有埋伏，不敢进兵，今拆断了桥，彼料我无军而怯，必来追赶。彼有百万之众，虽涉江汉，可填而过，岂惧一桥之断耶？ 于是即刻起身，从小路斜投汉津，望沔阳路而走。却说曹操使张辽、许褚探长坂桥消息，回报曰： 张飞已拆断桥梁而去矣。 操曰： 彼断桥而去，乃心怯也。 遂传令差一万军，速搭三座浮桥，只今夜就要过。李典曰： 此恐是诸葛亮之诈谋，不可轻进。 操曰： 张飞一勇之夫，岂有诈谋！ 遂传下号令，火速进兵。
却说玄德行近汉津，忽见后面尘头大起，鼓声连天，喊声震地。玄德曰： 前有大江，后有追兵，如之奈何？ 急命赵云准备抵敌。曹操下令军中曰： 今刘备釜中之鱼，阱中之虎；若不就此时擒捉，如放鱼入海，纵虎归山矣。众将可努力向前。 众将领命，一个个奋威追赶。忽山坡后鼓声响处，一队军马飞出，大叫曰： 我在此等候多时了！ 当头那员大将，手执青龙刀，坐下赤兔马，原来是关云长，去江夏借得军马一万，探知当阳长坂大战，特地从此路截出。曹操一见云长，即勒住马回顾众将曰： 又中诸葛亮之计也！ 传令大军速退。
云长追赶十数里，即回军保护玄德等到汉津，已有船只伺候，云长请玄德并甘夫人、阿斗至船中坐定。云长问曰： 二嫂嫂如何不见？ 玄德诉说当阳之事。云长叹曰： 曩日猎于许田时，若从吾意，可无今日之患。 玄德曰： 我于此时亦 投鼠忌器 耳。 正说之间，忽见江南岸战鼓大鸣，舟船如蚁，顺风扬帆而来。玄德大惊。船来至近，只见一人白袍银铠，立于船头上大呼曰： 叔父别来无恙！ 小侄得罪。 玄德视之，乃刘琦也。琦过船哭拜曰： 闻叔父困于曹操，小侄特来接应。 玄德大喜，遂合兵一处，放舟而行。在船中正诉情由，江西南上战船一字儿摆开，乘风唿哨而至，刘琦惊曰： 江夏之兵，小侄已尽起至此矣。今有战船拦路，非曹操之军，即江东之军也，如之奈何？ 玄德出船头视之，见一人纶巾道服，坐在船头上，乃孔明也，背后立着孙乾。玄德慌请过船，问其何故却在此。孔明曰： 亮自至江夏，先令云长于汉津登陆地而接。我料曹操必来追赶，主公必不从江陵来，必斜取汉津矣；故特请公子先来接应，我竟往夏口，尽起军前来相助。 玄德大悦，合为一处，商议破曹之策。孔明曰： 夏口城险，颇有钱粮，可以久守。请主公且到夏口屯住。公子自回江夏，整顿战船，收拾军器，为掎角之势，可以抵当曹操。若共归江夏，则势反孤矣。 刘琦曰： 军师之言甚善。但愚意欲请叔父暂至江夏；整顿军马停当，再回夏口不迟。 玄德曰： 贤侄之言亦是。 遂留下云长，引五千军守夏口。玄德、孔明、刘琦共投江夏。
却说曹操见云长在旱路引军截出，疑有伏兵，不敢来追；又恐水路先被玄德夺了江陵，便星夜提兵赴江陵来。荆州治中邓义、别驾刘先，已备知襄阳之事，料不能抵敌曹操，遂引荆州军民出郭投降。曹操入城、安民已定，释韩嵩之囚，加为大鸿胪。其余众官，各有封赏。曹操与众将议曰： 今刘备已投江夏，恐结连东吴，是滋蔓也，当用何计破之？ 荀攸曰： 我今大振兵威，遣使驰檄江东，请孙权会猎于江夏，共擒刘备，分荆州之地，永结盟好。孙权必惊疑而来降，则吾事济矣。 操从其计，一面发檄遣使赴东吴；一面计点马步水军共八十三万，诈称一百万，水陆并进，船骑双行，沿江而来，西连荆、峡、东接蕲、黄、赛栅联络三百余里。
话分两头。却说江东孙权，屯兵柴桑郡，闻曹操大军至襄阳，刘琮已降，今又星夜兼道取江陵，乃集众谋士商议御守之策。鲁肃曰： 荆州与国邻接，江山险固，士民殷富。吾若据而有之，此帝王之资也。今刘表新亡，刘备新败，肃请奉命往江夏吊丧，因说刘备使抚刘表众将，同心一意，共破曹操；备若喜而从命，则大事可定矣。 权喜从其言，即遣鲁肃赍礼往江夏吊丧。却说玄德至江夏，与孔明、刘琦共议良策。孔明曰： 曹操势大，急难抵敌，不如往投东吴孙权，以为应援。使南北相持，吾等于中取利，有何不可？ 玄德曰： 江东人物极多，必有远谋，安肯相容耶？ 孔明笑曰： 今操引百万之众，虎踞江汉，江东安得不使人来探听虚实？若有人到此，亮借一帆风，直至江东，凭三寸不烂之舌，说南北两军互相吞并。若南军胜，共诛曹操以取荆州之地；若北军胜，则我乘势以取江南可也。 玄德曰： 此论甚高。但如何得江东人到？
正说间，人报江东孙权差鲁肃来吊丧，船已傍岸。孔明笑曰：：大事济矣！ 遂问刘琦曰： 往日孙策亡时，襄阳曾遣人去吊丧否？ 琦曰： 江东与我家有杀父之仇，安得通庆吊之礼！ 孔明曰： 然则鲁肃之来，非为吊丧，乃来探听军情也。 遂谓玄德曰： 鲁肃至，若问曹操动静，主公只推不知，再三问时，主公只说可问诸葛亮。 计会已定，使人迎接鲁肃。肃入城吊丧；收过礼物，刘琦请肃与玄德相见。礼毕，邀入后堂饮酒，肃曰： 久闻皇叔大名，无缘拜会；今幸得见。实为欣慰。近闻皇叔与曹操会战，必知彼虚实：敢问操军约有几何？ 玄德曰： 备兵微将寡，一闻操至即走，竟不知彼虚实。 鲁肃曰： 闻皇叔用诸葛孔明之谋，两场火烧得曹操魂亡胆落，何言不知耶？ 玄德曰： 除非问孔明，便知其详。 肃曰： 孔明安在？愿求一见。 玄德教请孔明出来相见。
肃见孔明礼毕，问曰： 向慕先生才德，未得拜晤；今幸相遇，愿闻目今安危之事。 孔明曰： 曹操奸计，亮已尽知；但恨力未及，故且避之。 肃曰： 皇叔今将止于此乎？ 孔明曰： 使君与苍梧太守吴臣有旧，将往投之。 肃曰： 吴臣粮少兵微，自不能保，焉能容人？ 孔明曰： 吴臣处虽不足久居，今且暂依之，别有良图。 肃曰： 孙将军虎踞六郡，兵精粮足，又极敬贤礼士，江东英雄，多归附之。今为君计。莫若遣心腹往结东吴，以共图大事。 孔明曰： 刘使君与孙将军自来无旧，恐虚费词说。且别无心腹之人可使。 肃曰： 先生之兄，现为江东参谋，日望与先生相见。肃不才，愿与公同见孙将军，共议大事。 玄德曰： 孔明是吾之师，顷刻不可相离，安可去也？ 肃坚请孔明同去。玄德佯不许。孔明曰： 事急矣，请奉命一行。玄德方才许诺。鲁肃遂别了玄德、刘琦，与孔明登舟，望柴桑郡来。正是：只因诸葛扁舟去，致使曹兵一旦休。
不知孔明此去毕竟如何，且看下文分解。


袁绍磐河战公孙孙坚跨江击刘表
却说孙坚被刘表围住，亏得程普、黄盖、韩当三将死救得脱，折兵大半，夺路引兵回江东。自此孙坚与刘表结怨。
且说袁绍屯兵河内，缺少粮草。冀州牧韩馥，遣人送粮以资军用。谋士逢纪说绍曰： 大丈夫纵横天下，何待人送粮为食！冀州乃钱粮广盛之地，将军何不取之？ 绍曰： 未有良策。 纪曰： 可暗使人驰书与公孙瓚，令进兵取冀州，约以夹攻，瓚必兴兵。韩馥无谋之辈，必请将军领州事；就中取事，唾手可得。 绍大喜，即发书到瓚处。瓚得书，见说共攻冀州，平分其地，大喜，即日兴兵。
绍却使人密报韩馥。馥慌聚荀谌、辛评二谋士商议。谌曰： 公孙瓚将燕、代之众，长驱而来，其锋不可当。兼有刘备、关、张助之，难以抵敌。今袁本初智勇过人，手下名将极广，将军可请彼同治州事，彼必厚待将军，无患公孙瓚矣。 韩馥即差别驾关纯去请袁绍。长史耿武谏曰： 袁绍孤客穷军，仰我鼻息，譬如婴儿在股掌之上，绝其乳哺，立可饿死。奈何欲以州事委之？此引虎入羊群也。 馥曰： 吾乃袁氏之故吏，才能又不如本初。古者择贤者而让之，诸君何嫉妒耶？ 耿武叹曰： 冀州休矣！ 于是弃职而去者三十余人。独耿武与关纯伏于城外，以待袁绍。
数日后，绍引兵至。耿武、关纯拔刀而出，欲刺杀绍。绍将颜良立斩耿武，文丑砍死关纯。绍入冀州，以馥为奋威将军，以田丰、沮授、许攸、逢纪分掌州事，尽夺韩馥之权。馥懊悔无及，遂弃下家小，匹马往投陈留太守张邈去了。
却说公孙瓚知袁绍已据冀州，遣弟公孙越来见绍，欲分其地。绍曰： 可请汝兄自来，吾有商议。 越辞归。行不到五十里，道旁闪出一彪军马，口称： 我乃董丞相家将也！ 乱箭射死公孙越。从人逃回见公孙瓚，报越已死。瓚大怒曰： 袁绍诱我起兵攻韩馥，他却就里取事；今又诈董卓兵射死吾弟，此冤如何不报！ 尽起本部兵，杀奔冀州来。
绍知瓚兵至，亦领军出。二军会于磐河之上：绍军于磐河桥东，瓚军于桥西。瓚立马桥上，大呼曰： 背义之徒，何敢卖我！ 绍亦策马至桥边，指瓚曰： 韩馥无才，愿让冀州于吾，与尔何干？ 瓚曰： 昔日以汝为忠义，推为盟主；今之所为，真狼心狗行之徒，有何面目立于世间！ 袁绍大怒曰： 谁可擒之？ 言未毕，文丑策马挺枪，直杀上桥。公孙瓚就桥边与文丑交锋。战不到十余合，瓚抵挡不住，败阵而走。文丑乘势追赶。瓚走入阵中，文丑飞马径入中军，往来冲突。瓚手下健将四员，一齐迎战；被文丑一枪，刺一将下马，三将俱走。文丑直赶公孙瓚出阵后，瓚望山谷而逃。文丑骤马厉声大叫： 快下马受降！ 瓚弓箭尽落，头盔堕地；披发纵马，奔转山坡；其马前失，瓚翻身落于坡下。文丑急捻枪来刺。忽见草坡左侧转出一个少年将军，飞马挺枪，直取文丑，公孙瓚扒上坡去，看那少年：生得身长八尺，浓眉大眼，阔面重颐，威风凛凛，与文丑大战五六十合，胜负未分。瓚部下救军到，丑拨回马去了。那少年也不追赶。瓚忙下土坡，问那少年姓名。那少年欠身答曰： 某乃常山真定人也，姓赵，名云，字子龙。本袁绍辖下之人。因见绍无忠君救民之心，故特弃彼而投麾下，不期于此处相见。 瓚大喜，遂同归寨，整顿甲兵。次日，瓚将军马分作左右两队，势如羽翼。马五千余匹，大半皆是白马。因公孙瓚曾与羌人战，尽选白马为先锋，号为白马将军；羌人但见白马便走，因此白马极多。袁绍令颜良、文丑为先锋，各引弓弩手一千，亦分作左右两队；令在左者射公孙瓚右军，在右者射公孙瓚左军。再令麹义引八百弓手，步兵一万五千，列于阵中。袁绍自引马步军数万，于后接应。公孙瓚初得赵云，不知心腹，令其另领一军在后。遣大将严纲为先锋。瓚自领中军，立马桥上，傍竖大红圈金线帅字旗于马前。从辰时擂鼓，直到巳时，绍军不进。麹义令弓手皆伏于遮箭牌下，只听炮响发箭。严纲鼓噪呐喊，直取麹义。义军见严纲兵来，都伏而不动；直到来得至近，一声炮响，八百弓弩手一齐俱发。纲急待回，被麹义拍马舞刀，斩于马下，瓚军大败。左右两军，欲来救应，都被颜良、文丑引弓弩手射住。绍军并进，直杀到界桥边。麹义马到，先斩执旗将，把绣旗砍倒。公孙瓚见砍倒绣旗，回马下桥而走。麹义引军直冲到后军，正撞着赵云，挺枪跃马，直取麹义。战不数合，一枪刺麹义于马下。赵云一骑马飞入绍军，左冲右突，如入无人之境。公孙瓚引军杀回，绍军大败。
却说袁绍先使探马看时，回报麹义斩将搴旗，追赶败兵；因此不作准备，与田丰引着帐下持戟军士数百人，弓箭手数十骑，乘马出观，呵呵大笑曰： 公孙瓚无能之辈！ 正说之间，忽见赵云冲到面前。弓箭手急待射时，云连刺数人，众军皆走。后面瓚军团团围裹上来。田丰慌对绍曰： 主公且于空墙中躲避！ 绍以兜鍪扑地，大呼曰： 大丈夫愿临阵斗死，岂可入墙而望活乎！ 众军士齐心死战，赵云冲突不入，绍兵大队掩至，颜良亦引军来到，两路并杀。赵云保公孙瓚杀透重围，回到界桥。绍驱兵大进，复赶过桥，落水死者，不计其数。
袁绍当先赶来，不到五里，只听得山背后喊声大起，闪出一彪人马，为首三员大将，乃是刘玄德、关云长、张翼德。因在平原探知公孙瓚与袁绍相争，特来助战。当下三匹马，三般兵器，飞奔前来，直取袁绍。绍惊得魂飞天外，手中宝刀坠于马下，忙拨马而逃，众人死救过桥。公孙瓚亦收军归寨。玄德、关、张动问毕，瓚曰： 若非玄德远来救我，几乎狼狈。 教与赵云相见。玄德甚相敬爱，便有不舍之心。
却说袁绍输了一阵，坚守不出。两军相拒月余，有人来长安报知董卓。李儒对卓曰： 袁绍与公孙瓚，亦当今豪杰。现在磐河厮杀，宜假天子之诏，差人往和解之。二人感德，必顺太师矣。 卓曰： 善。 次日便使太傅马日磾、太仆赵岐，赍诏前去。二人来至河北，绍出迎于百里之外，再拜奉诏。次日，二人至瓚营宣谕，瓚乃遣使致书于绍，互相讲和。二人自回京复命。瓚即日班师，又表荐刘玄德为平原相。玄德与赵云分别，执手垂泪，不忍相离。云叹曰： 某曩日误认公孙瓚为英雄；今观所为，亦袁绍等辈耳！ 玄德曰： 公且屈身事之，相见有日。 洒泪而别。
却说袁术在南阳，闻袁绍新得冀州，遣使来求马千匹。绍不与，术怒。自此兄弟不睦。又遣使往荆州，问刘表借粮二十万，表亦不与。术恨之，密遣人遗书于孙坚，使伐刘表。其书略曰： 前者刘表截路，乃吾兄本初之谋也。今本初又与表私议欲袭江东。公可速兴兵伐刘表，吾为公取本初，二仇可报。公取荆州，吾取冀州，切勿误也！ 坚得书曰： 叵耐刘表！昔日断吾归路，今不乘时报恨，更待何年！ 聚帐下程普、黄盖、韩当等商议。程普曰： 袁术多诈，未可准信。 坚曰： 吾自欲报仇，岂望袁术之助乎？ 便差黄盖先来江边安排战船，多装军器粮草，大船装载战马，克日兴师。江中细作探知，来报刘表。表大惊，急聚文武将士商议。蒯良曰： 不必忧虑。可令黄祖部领江夏之兵为前驱，主公率荆襄之众为援。孙坚跨江涉湖而来，安能用武乎？ 表然之，令黄祖设备，随后便起大军。却说孙坚有四子，皆吴夫人所生：长子名策，字伯符；次子名权，字仲谋；三子名翊，字叔弼；四子名匡，字季佐。吴夫人之妹，即为孙坚次妻，亦生一子一女：子名朗，字早安；女名仁。坚又过房俞氏一子，名韶，字公礼。坚有一弟，名静，字幼台。坚临行，静引诸子列拜于马前而谏曰： 今董卓专权，天子懦弱，海内大乱，各霸一方；江东方稍宁，以一小恨而起重兵，非所宜也。愿兄详之。 坚曰： 弟勿多言。吾将纵横天下，有仇岂可不报！ 长子孙策曰： 如父亲必欲往，儿愿随行。 坚许之，遂与策登舟，杀奔樊城。
黄祖伏弓弩手于江边，见船傍岸，乱箭俱发。坚令诸军不可轻动，只伏于船中来往诱之；一连三日，船数十次傍岸。黄祖军只顾放箭，箭已放尽。坚却拔船上所得之箭，约十数万。当日正值顺风，坚令军士一齐放箭。岸上支吾不住，只得退走。坚军登岸，程普、黄盖分兵两路，直取黄祖营寨。背后韩当驱兵大进。三面夹攻，黄祖大败，弃却樊城，走入邓城。坚令黄盖守住船只，亲自统兵追袭。黄祖引军出迎，布阵于野。坚列成阵势，出马于门旗之下。孙策也全副披挂，挺枪立马于父侧。黄祖引二将出马，一个是江夏张虎，一个是襄阳陈生。黄祖扬鞭大骂： 江东鼠贼，安敢侵略汉室宗亲境界！ 便令张虎搦战。坚阵内韩当出迎。两骑相交，战二十余合，陈生见张虎力怯，飞马来助。孙策望见，按住手中枪，扯弓搭箭，正射中陈生面门，应弦落马。张虎见陈生坠地，吃了一惊，措手不及，被韩当一刀，削去半个脑袋。程普纵马直来阵前捉黄祖。黄祖弃却头盔、战马，杂于步军内逃命。孙坚掩杀败军，直到汉水，命黄盖将船只进泊汉江。
黄祖聚败军，来见刘表，备言坚势不可当。表慌请蒯良商议。良曰： 目今新败，兵无战心；只可深沟高垒，以避其锋；却潜令人求救于袁绍，此围自可解也。 蔡瑁曰： 子柔之言，直拙计也。兵临城下，将至壕边，岂可束手待毙！某虽不才，愿请军出城，以决一战。 刘表许之。蔡瑁引军万余，出襄阳城外，于岘山布阵。孙坚将得胜之兵，长驱大进。蔡瑁出马。坚曰： 此人是刘表后妻之兄也，谁与吾擒之？ 程普挺铁脊矛出马，与蔡瑁交战。不到数合，蔡瑁败走。坚驱大军，杀得尸横遍野。蔡瑁逃入襄阳。蒯良言瑁不听良策，以致大败，按军法当斩。刘表以新娶其妹，不肯加刑。
却说孙坚分兵四面，围住襄阳攻打。忽一日，狂风骤起，将中军帅字旗竿吹折。韩当曰： 此非吉兆，可暂班师。 坚曰： 吾屡战屡胜，取襄阳只在旦夕；岂可因风折旗竿，遽尔罢兵！ 遂不听韩当之言，攻城愈急。蒯良谓刘表曰： 某夜观天象，见一将星欲坠。以分野度之，当应在孙坚。主公可速致书袁绍，求其相助。 刘表写书，问谁敢突围而出。健将吕公，应声愿往。蒯良曰： 汝既敢去，可听吾计：与汝军马五百，多带能射者冲出阵去，即奔岘山。他必引军来赶，汝分一百人上山，寻石子准备；一百人执弓弩伏于林中。但有追兵到时，不可径走；可盘旋曲折，引到埋伏之处，矢石俱发。若能取胜，放起连珠号炮，城中便出接应。如无追兵，不可放炮，趱程而去。今夜月不甚明，黄昏便可出城。
吕公领了计策，拴束军马。黄昏时分，密开东门，引兵出城。孙坚在帐中，忽闻喊声，急上马引三十余骑，出营来看。军士报说： 有一彪人马杀将出来，望岘山而去。 坚不会诸将，只引三十余骑赶来。吕公已于山林丛杂去处，上下埋伏。坚马快，单骑独来，前军不远。坚大叫： 休走！ 吕公勒回马来战孙坚。交马只一合，吕公便走，闪入山路去。坚随后赶入，却不见了吕公。坚方欲上山，忽然一声锣响，山上石子乱下，林中乱箭齐发。坚体中石、箭，脑浆迸流，人马皆死于岘山之内；寿止三十七岁。
吕公截住三十骑，并皆杀尽，放起连珠号炮。城中黄祖、蒯越、蔡瑁分头引兵杀出，江东诸军大乱。黄盖听得喊声震天，引水军杀来，正迎着黄祖。战不两合，生擒黄祖。程普保着孙策，急待寻路，正遇吕公。程普纵马向前，战不到数合，一矛刺吕公于马下。两军大战，杀到天明，各自收军。
刘表军自入城。孙策回到汉水，方知父亲被乱箭射死，尸首已被刘表军士扛抬入城去了，放声大哭。众军俱号泣。策曰： 父尸在彼，安得回乡！ 黄盖曰： 今活捉黄祖在此，得一人入城讲和，将黄祖去换主公尸首。 言未毕，军吏桓阶出曰： 某与刘表有旧，愿入城为使。 策许之。桓阶入城见刘表，具说其事。表曰： 文台尸首、吾已用棺木盛贮在此。可速放回黄祖，两家各罢兵，再休侵犯。 桓阶拜谢欲行，阶下蒯良出曰： 不可！不可！吾有一言，令江东诸军片甲不回。请先斩桓阶，然后用计。 正是：追敌孙坚方殒命，求和桓阶又遭殃。
未知桓阶性命如何，且听下文分解。


太史慈酣斗小霸王孙伯符大战严白虎
却说张飞拔剑要自刎，玄德向前抱住，夺剑掷地曰： 古人云： 兄弟如手足，妻子如衣服。衣服破，尚可缝；手足断，安可续？ 吾三人桃园结义，不求同生，但愿同死。今虽失了城池家小，安忍教兄弟中道而亡？况城池本非吾有；家眷虽被陷，吕布必不谋害，尚可设计救之。贤弟一时之误，何至遽欲捐生耶！ 说罢大哭。关、张俱感泣。
且说袁术知吕布袭了徐州，星夜差人至吕布处，许以粮五万斛、马五百匹、金银一万两、彩缎一千匹，使夹攻刘备。布喜，令高顺领兵五万袭玄德之后。玄德闻得此信，乘阴雨撤兵，弃盱眙而走，思欲东取广陵。比及高顺军来，玄德已去。高顺与纪灵相见，就索所许之物。灵曰： 公且回军，容某见主公计之。 高顺乃别纪灵回军，见吕布具述纪灵语。布正在迟疑，忽有袁术书至。书意云： 高顺虽来，而刘备未除；且待捉了刘备，那时方以所许之物相送。 布怒骂袁术失信，欲起兵伐之。陈宫曰： 不可。术据寿春，兵多粮广，不可轻敌。不如请玄德还屯小沛，使为我羽翼。他日令玄德为先锋，那时先取袁术，后取袁绍，可纵横天下矣。 布听其言，令人赍书迎玄德回。却说玄德引兵东取广陵，被袁术劫寨，折兵大半。回来正遇吕布之使，呈上书札，玄德大喜。关、张曰： 吕布乃无义之人，不可信也。 玄德曰： 彼既以好情待我，奈何疑之！ 遂来到徐州。布恐玄德疑惑，先令人送还家眷。甘、麋二夫人见玄德，具说吕布令兵把定宅门。禁诸人不得入；又常使侍妾送物，未尝有缺。玄德谓关、张曰： 我知吕布必不害我家眷也。 乃入城谢吕布。张飞恨吕布，不肯随往，先奉二嫂往小沛去了。玄德入见吕布拜谢。吕布曰： 我非欲夺城；因令弟张飞在此恃酒杀人，恐有失事，故来守之耳。 玄德曰： 备欲让兄久矣。 布假意仍让玄德。玄德力辞，还屯小沛住紥。关、张心中不忿。玄德曰： 屈身守分，以待天时，不可与命争也。 吕布令人送粮米缎匹。自此两家和好，不在话下。
却说袁术大宴将士于寿春。人报孙策征庐江太守陆康，得胜而回。术唤策至，策拜于堂下。问劳已毕，便令侍坐饮宴。原来孙策自父丧之后，退居江南，礼贤下士；后因陶谦与策母舅丹阳太守吴景不和，策乃移母并家属居于曲阿，自己却投袁术。术甚爱之，常叹曰： 使术有子如孙郎，死复何恨！ 因使为怀义校尉，引兵攻泾县大帅祖郎得胜。术见策勇，复使攻陆康，今又得胜而回。
当日筵散，策归营寨。见术席间相待之礼甚傲，心中郁闷，乃步月于中庭。因思父孙坚如此英雄，我今沦落至此，不觉放声大哭。忽见一人自外而入，大笑曰： 伯符何故如此？尊父在日，多曾用我。君今有不决之事，何不问我，乃自哭耶！ 策视之，乃丹阳故鄣人，姓朱，名治，字君理，孙坚旧从事官也。策收泪而延之坐曰： 策所哭者，恨不能继父之志耳。 治曰： 君何不告袁公路，借兵往江东，假名救吴景，实图大业，而乃久困于人之下乎？ 正商议间，一人忽入曰： 公等所谋，吾已知之。吾手下有精壮百人，暂助伯符一马之力。 策视其人，乃袁术谋士，汝南细阳人，姓吕，名范，字子衡。策大喜，延坐共议。吕范曰： 只恐袁公路不肯借兵。 策曰： 吾有亡父留下传国玉玺，以为质当。 范曰： 公路款得此久矣！以此相质，必肯发兵。 三人计议已定。次日，策入见袁术，哭拜曰： 父仇不能报，今母舅吴景，又为扬州刺史刘繇所逼；策老母家小，皆在曲阿，必将被害。策敢借雄兵数千，渡江救难省亲。恐明公不信，有亡父遗下玉玺，权为质当。 术闻有玉玺，取而视之，大喜曰： 吾非要你玉玺，今且权留在此。我借兵三千、马五百匹与你。平定之后，可速回来。你职位卑微，难掌大权。我表你为折冲校尉、殄寇将军，克日领兵便行。 策拜谢，遂引军马，带领朱治、吕范、旧将程普、黄盖、韩当等，择日起兵。
行至历阳，见一军到。当先一人，姿质风流，仪容秀丽，见了孙策，下马便拜。策视其人，乃庐江舒城人，姓周，名瑜，字公瑾。原来孙坚讨董卓之时，移家舒城，瑜与孙策同年，交情甚密，因结为昆仲。策长瑜两月，瑜以兄事策。瑜叔周尚，为丹阳太守；今往省亲，到此与策相遇。策见瑜大喜，诉以衷情。瑜曰： 某愿施犬马之力，共图大事。 策喜曰： 吾得公瑾，大事谐矣！ 便令与朱治、吕范等相见。瑜谓策曰： 吾兄欲济大事，亦知江东有二张乎？ 策曰： 何为二张？ 瑜曰： 一人乃彭城张昭，字子布；一人乃广陵张纮，字子纲。二人皆有经天纬地之才，因避乱隐居于此。吾兄何不聘之？ 策喜，即便令人赍礼往聘，俱辞不至。策乃亲到其家，与语大悦，力聘之，二人许允。策遂拜张昭为长史，兼抚军中郎将；张纮为参谋正议校尉：商议攻击刘繇。
却说刘繇字正礼，东莱牟平人也，亦是汉室宗亲，太尉刘宠之侄，兖州刺史刘岱之弟；旧为扬州刺史，屯于寿春，被袁术赶过江东，故来曲阿。当下闻孙策兵至，急聚众将商议。部将张英曰： 某领一军屯于牛渚，纵有百万之兵，亦不能近。 言未毕，帐下一人高叫曰： 某愿为前部先锋！ 众视之，乃东莱黄县人太史慈也。慈自解了北海之围后，便来见刘繇，繇留于帐下。当日听得孙策来到，愿为前部先锋。繇曰： 你年尚轻，未可为大将，只在吾左右听命。 太史慈不喜而退。张英领兵至牛渚，积粮十万于邸阁。孙策引兵到，张英出迎，两军会于牛渚滩上。孙策出马，张英大骂，黄盖便出与张英战。不数合，忽然张英军中大乱，报说寨中有人放火。张英急回军。孙策引军前来，乘势掩杀。张英弃了牛渚，望深山而逃。原来那寨后放火的，乃是两员健将：一人乃九江寿春人，姓蒋，名钦，字公奕；一人乃九江下蔡人，姓周，名泰，字幼平。二人皆遭世乱，聚人在洋子江中，劫掠为生；久闻孙策为江东豪杰，能招贤纳士，故特引其党三百余人，前来相投。策大喜，用为军前校尉。收得牛渚邸阁粮食、军器，并降卒四千余人，遂进兵神亭。却说张英败回见刘繇，繇怒欲斩之。谋士笮融、薛礼劝免，使屯兵零陵城拒敌。繇自领兵于神亭岭南下营，孙策于岭北下营。策问士人曰： 近山有汉光武庙否？ 士人曰： 有庙在岭上。 策曰： 吾夜梦光武召我相见，当往祈之。 长史张昭曰： 不可。岭南乃刘繇寨，倘有伏兵，奈何？ 策曰： 神人佑我，吾何惧焉！ 遂披挂绰枪上马，引程普、黄盖、韩当、蒋钦、周泰等共十三骑，出寨上岭，到庙焚香。下马参拜已毕，策向前跪祝曰： 若孙策能于江东立业，复兴故父之基，即当重修庙宇，四时祭祀。 祝毕，出庙上马，回顾众将曰： 吾欲过岭，探看刘繇寨栅。 诸将皆以为不可。策不从，遂同上岭，南望村林。早有伏路小军飞报刘繇，繇曰： 此必是孙策诱敌之计，不可追之。 太史慈踊跃曰： 此时不捉孙策，更待何时！ 遂不候刘繇将令，竟自披挂上马，绰枪出营，大叫曰： 有胆气者，都跟我来！ 诸将不动。惟有一小将曰： 太史慈真猛将也！吾可助之！ 拍马同行。众将皆笑。
却说孙策看了半晌，方始回马。正行过岭，只听得岭上叫： 孙策休走！ 策回头视之，见两匹马飞下岭来。策将十三骑一齐摆开。策横枪立马于岭下待之。太史慈高叫曰： 那个是孙策？ 策曰： 你是何人？ 答曰： 我便是东莱太史慈也，特来捉孙策！ 策笑曰： 只我便是。你两个一齐来并我一个，我不惧你！我若怕你，非孙伯符也！ 慈曰： 你便众人都来，我亦不怕！ 纵马横枪，直取孙策。策挺枪来迎。两马相交，战五十合，不分胜负。程普等暗暗称奇。慈见孙策枪法无半点儿渗漏，乃佯输诈败，引孙策赶来。慈却不由旧路上岭，竟转过山背后。策赶到，大喝曰： 走的不算好汉！ 慈心中自忖： 这厮有十二从人，我只一个，便活捉了他，也吃众人夺去。再引一程，教这厮没寻处，方好下手。 于是且战且走。策那里肯舍，一直赶到平川之地。慈兜回马再战，又到五十合。策一枪搠去，慈闪过，挟住枪；慈也一枪搠去，策亦闪过，挟住枪。两个用力只一拖，都滚下马来。马不知走的那里去了。两个弃了枪，揪住厮打，战袍扯得粉碎。策手快，掣了太史慈背上的短戟，慈亦掣了策头上的兜鍪。策把戟来刺慈，慈把兜鍪遮架。忽然喊声后起，乃刘繇接应军到来，约有千余。策正慌急，程普等十二骑亦冲到。策与慈方才放手。慈于军中讨了一匹马，取了枪，上马复来。孙策的马却是程普收得，策亦取枪上马。刘繇一千余军，和程普等十二骑混战，逶迤杀到神亭岭下。喊声起处，周瑜领军来到。刘繇自引大军杀下岭来。时近黄昏，风雨暴至，两下各自收军。次日，孙策引军到刘繇营前，刘繇引军出迎。两阵圆处，孙策把枪挑太史慈的小戟于阵前，令军士大叫曰： 太史慈若不是走的快，已被刺死了！ 太史慈亦将孙策兜鍪挑于阵前，也令军士大叫曰： 孙策头已在此！ 两军呐喊，这边夸胜，那边道强。太史慈出马，要与孙策决个胜负，策遂欲出。程普曰： 不须主公劳力，某自擒之。 程普出到阵前，太史慈曰： 你非我之敌手，只教孙策出马来！ 程普大怒，挺枪直取太史慈。两马相交，战到三十合，刘繇急鸣金收军。太史慈曰： 我正要捉拿贼将，何故收军？ 刘繇曰： 人报周瑜领军袭取曲阿，有庐江松滋人陈武，字子烈，接应周瑜入去。吾家基业已失，不可久留。速往秣陵，会薛礼、笮融军马，急来接应。 太史慈跟着刘繇退军，孙策不赶，收住人马。长史张昭曰： 彼军被周瑜袭取曲阿，无恋战之心，今夜正好劫营。 孙策然之。当夜分军五路，长驱大进。刘繇军兵大败，众皆四纷五落。太史慈独力难当，引十数骑连夜投泾县去了。
却说孙策又得陈武为辅，其人身长七尺，面黄睛赤，形容古怪。策甚敬爱之，拜为校尉，使作先锋，攻薛札。武引十数骑突入阵去，斩首级五十余颗。薛礼闭门不敢出。策正攻城，忽有人报刘繇会合笮融去取牛渚。孙策大怒，自提大军竟奔牛渚。刘繇，笮融二人出马迎敌。孙策曰： 吾今到此，你如何不降？ 刘繇背后一人挺枪出马，乃部将于糜也，与策战不三合，被策生擒过去，拨马回阵。繇将樊能，见捉了于糜。挺枪来赶。那枪刚搠到策后心，策阵上军士大叫： 背后有人暗算！ 策回头，忽见樊能马到，乃大喝一声，声如巨雷。樊能惊骇，倒翻身撞下马来，破头而死。策到门旗下，将于糜丢下，已被挟死。一霎时挟死一将，喝死一将：自此人皆呼孙策为 小霸王 。当日刘繇兵大败，人马大半降策。策斩首级万余。刘繇与笮融走豫章投刘表去了。孙策还兵复攻秣陵，亲到城壕边，招谕薛礼投降。城上暗放一冷箭，正中孙策左腿，翻身落马，众将急救起，还营拔箭，以金疮药傅之。策令军中诈称主将中箭身死。军中举哀。拔寨齐起。薛礼听知孙策已死，连夜起城内之军，与骁将张英、陈横杀出城来追之。忽然伏兵四起，孙策当先出马，高声大叫曰： 孙郎在此！ 众军皆惊，尽弃枪刃，拜于地下。策令休杀一人。张英拨马回走，被陈武一枪刺死。陈横被蒋钦一箭射死。薛礼死于乱军中。策入秣陵，安辑居民；移兵至泾县来捉太史慈。
却说太史慈招得精壮二千余人，并所部兵，正要来与刘繇报仇。孙策与周瑜商议活捉太史慈之计。瑜令三面攻县，只留东门放走；离城二十五里，三路各伏一军，太史慈到那里，人困马乏，必然被擒。原来太史慈所招军大半是山野之民，不谙纪律。泾县城头，苦不甚高。当夜孙策命陈武短衣持刀，首先爬上城放火。太史慈见城上火起，上马投东门走，背后孙策引军赶来。太史慈正走，后军赶至三十里，却不赶了。太史慈走了五十里，人困马乏，芦苇之中，喊声忽起。慈急待走，两下里绊马索齐来，将马绊翻了，生擒太史慈，解投大寨。策知解到太史慈，亲自出营喝散士卒，自释其缚，将自己锦袍衣之，请入寨中，谓曰： 我知子义真丈夫也。刘繇蠢辈，不能用为大将，以致此败。 慈见策待之甚厚，遂请降。
策执慈手笑曰： 神亭相战之时，若公获我，还相害否？ 慈笑曰： 未可知也。 策大笑，请入帐，邀之上坐，设宴款待。慈曰： 刘君新破，士卒离心。某欲自往收拾余众，以助明公。不识能相信否？ 策起谢曰： 此诚策所愿也。今与公约：明日日中，望公来还。 慈应诺而去。诸将曰： 太史慈此去必不来矣。 策曰： 子义乃信义之士，必不背我。 众皆未信。次日，立竿于营门以候日影。恰将日中，太史慈引一千余众到寨。孙策大喜。众皆服策之知人。于是孙策聚数万之众，下江东，安民恤众，投者无数。江东之民，皆呼策为 孙郎 。但闻孙郎兵至，皆丧胆而走。及策军到，并不许一人掳掠，鸡犬不惊，人民皆悦，赍牛酒到寨劳军。策以金帛答之，欢声遍野。其刘繇旧军，愿从军者听从，不愿为军者给赏归农。江南之民，无不仰颂。由是兵势大盛。策乃迎母叔诸弟俱归曲阿，使弟孙权与周泰守宣城。策领兵南取吴郡。
时有严白虎，自称东吴德王，据吴郡，遣部将守住乌程、嘉兴。当日白虎闻策兵至，令弟严舆出兵，会于枫桥。舆横刀立马于桥上。有人报入中军，策便欲出。张纮谏曰： 夫主将乃三军之所系命，不易轻敌小寇。愿将军自重。 策谢曰： 先生之言如金石；但恐不亲冒矢石，则将士不用命耳。 随遣韩当出马。比及韩当到桥上时，蒋钦、陈武早驾小舟从河岸边杀过桥里。乱箭射倒岸上军，二人飞身上岸砍杀。严舆退走。韩当引军直杀到阊门下，贼退入城里去了。
策分兵水陆并进，围住吴城。一困三日，无人出战。策引众军到阊门外招谕。城上一员裨将，左手托定护梁，右手指着城下大骂。太史慈就马上拈弓取箭，顾军将曰： 看我射中这厮左手！ 说声未绝，弓弦响处，果然射个正中，把那将的左手射透，反牢钉在护梁上。城上城下人见者，无不喝采。众人救了这人下城。白虎大惊曰： 彼军有如此人，安能敌乎！ 遂商量求和。次日，使严舆出城，来见孙策。策请舆入帐饮酒。酒酣，问舆曰： 令兄意欲如何？ 舆曰： 欲与将军平分江东。 策大怒曰： 鼠辈安敢与吾相等！ 命斩严舆。舆拨剑起身，策飞剑砍之，应手而倒，割下首级，令人送入城中。白虎料敌不过，弃城而走。策进兵追袭，黄盖攻取嘉兴，太史慈攻取乌程，数州皆平。白虎奔余杭，于路劫掠，被土人凌操领乡人杀败，望会稽而走。凌操父子二人来接孙策，策使为从征校尉，遂同引兵渡江。严白虎聚寇，分布于西津渡口。程普与战，复大败之，连夜赶到会稽。会稽太守王朗，欲引兵救白虎。忽一人出曰： 不可。孙策用仁义之师，白虎乃暴虐之众，还宜擒白虎以献孙策。 朗视之，乃会稽余姚人，姓虞，名翻，字仲翔，现为郡吏。朗怒叱之，翻长叹而出。朗遂引兵会合白虎，同陈兵于山阴之野。两阵对圆，孙策出马，谓王朗曰： 吾兴仁义之兵，来安浙江，汝何故助贼？ 朗骂曰： 汝贪心不足！既得吴郡，而又强并吾界！今日特与严氏雪仇！ 孙策大怒，正待交战，太史慈早出。王朗拍马舞刀，与慈战不数合，朗将周昕，杀出助战；孙策阵中黄盖，飞马接住周昕交锋。两下鼓声大震，互相鏖战。忽王朗阵后先乱，一彪军从背后抄来。朗大惊，急回马来迎：原来是周瑜与程普引军刺斜杀来，前后夹攻，王朗寡不敌众，与白虎、周昕杀条血路，走入城中，拽起吊桥，坚闭城门。孙策大军乘势赶到城下。分布众军，四门攻打。
王朗在城中见孙策攻城甚急，欲再出兵决一死战。严白虎曰： 孙策兵势甚大，足下只宜深沟高垒，坚壁勿出。不消一月，彼军粮尽。自然退走。那时乘虚掩之，可不战而破也。 朗依其议，乃固守会稽城而不出。孙策一连攻了数日，不能成功，乃与众将计议。孙静曰： 王朗负固守城，难可卒拔。会稽钱粮，大半屯于查渎；其地离此数十里，莫若以兵先据其内：所谓攻其无备，出其不意也。 策大喜曰： 叔父妙用，足破贼人矣！ 即下令于各门燃火，虚张旗号，设为疑兵，连夜撤围南去。周瑜进曰： 主公大兵一起，王朗必然出城来赶，可用奇兵胜之。 策曰： 吾今准备下了，取城只在今夜。 遂令军马起行。却说王朗闻报孙策军马退去，自引众人来敌楼上观望；见城下烟火并起，旌旗不杂，心下迟疑。周昕曰： 孙策走矣，特设此计以疑我耳。可出兵袭之。 严白虎曰： 孙策此去，莫非要去查渎？我令部兵与周将军追之。 朗曰： 查渎是我屯粮之所，正须提防。汝引兵先行，吾随后接应。 白虎与周昕领五千兵出城追赶。将近初更，离城二十余里，忽密林里一声鼓响，火把齐明。白虎大惊，便勒马回走，一将当先拦住，火光中视之，乃孙策也。周昕舞刀来迎，被策一枪刺死。余众皆降。白虎杀条血路，望余杭而走。王朗听知前军已败，不敢入城，引部下奔逃海隅去了。孙策复回大军，乘势取了城池，安定人民。不隔一日，只见一人将着严白虎首级来孙策军前投献。策视其人，身长八尺，面方口阔。问其姓名，乃会稽余姚人，姓董，名袭，字元代。策喜，命为别部司马。自是东路皆平，令叔孙静守之，令朱治为吴郡太守，收军回江东。却说孙权与周泰守宣城，忽山贼窃发，四面杀至。时值更深，不及抵敌，泰抱权上马。数十贼众，用刀来砍。泰赤体步行，提刀杀贼，砍杀十余人。随后一贼跃马挺枪直取周泰，被泰扯住枪，拖下马来，夺了枪马，杀条血路。救出孙权。余贼远遁。周泰身被十二枪，金疮发胀，命在须臾。策闻之大惊。帐下董袭曰： 某曾与海寇相持，身遭数枪，得会稽一个贤郡吏虞翻荐一医者，半月而愈。 策曰： 虞翻莫非虞仲翔乎？ 袭曰： 然。 策曰： 此贤士也。我当用之。 乃令张昭与董袭同往聘请虞翻。翻至，策优礼相待，拜为功曹，因言及求医之意。翻曰： 此人乃沛国谯郡人，姓华，名佗，字元化。真当世之神医也。当引之来见。 不一日引至。策见其人，童颜鹤发，飘然有出世之姿。乃待为上宾，请视周泰疮。佗曰： 此易事耳。 投之以药，一月而愈。策大喜，厚谢华佗。遂进兵杀除山贼。江南皆平。孙策分拨将士，守把各处隘口，一面写表申奏朝廷；一面结交曹操，一面使人致书与袁术取玉玺。却说袁术暗有称帝之心，乃回书推托不还；急聚长史杨大将，都督张勋、纪灵、桥蕤，上将雷薄、陈兰三十余人商议，曰： 孙策借我军马起事，今日尽得江东地面；乃不思根本，而反来索玺，殊为无礼。当以何策图之？ 长史杨大将曰： 孙策据长江之险，兵精粮广，未可图也。今当先伐刘备，以报前日无故相攻之恨，然后图取孙策未迟。某献一计，使备即日就擒。 正是：不去江东图虎豹，却来徐郡斗蛟龙。
不知其计若何，且听下文分解。


猛张飞智取瓦口隘老黄忠计夺天荡山
却说张郃部兵三万，分为三寨，各傍山险：一名宕渠寨，一名蒙头寨。一名荡石寨。当日张郃于三寨中，各分军一半，去取巴西，留一半守寨。早有探马报到巴西，说张郃引兵来了。张飞急唤雷铜商议。铜曰： 阆中地恶山险，可以埋伏。将军引兵出战，我出奇兵相助，郃可擒矣。 张飞拨精兵五千与雷铜去讫。飞自引兵一万，离阆中三十里，与张郃兵相遇。两军摆开，张飞出马，单搦张郃。郃挺枪纵马而出。战到二十余合，郃后军忽然喊起：原来望见山背后有蜀兵旗幡，故此扰乱。张郃不敢恋战，拨马回走。张飞从后掩杀。前面雷铜又引兵杀出。两下夹攻，郃兵大败。张飞、雷铜连夜追袭，直赶到宕渠山。张郃仍旧分兵守住三寨，多置擂木炮石，坚守不战。张飞离宕渠十里下寨，次日引兵搦战。郃在山上大吹大擂饮酒，并不下山。张飞令军士大骂，郃只不出。飞只得还营。次日，雷铜又去山下搦战，郃又不出。雷铜驱军士上山，山上擂木炮石打将下来。雷铜急退。荡石、蒙头两寨兵出，杀败雷铜。次日，张飞又去搦战，张郃又不出。飞使军人百般秽骂，郃在山上亦骂。张飞寻思，无计可施。相拒五十余日，飞就在山前紥住大寨，每日饮酒；饮至大醉，坐于山前辱骂。
玄德差人犒军，见张飞终日饮酒，使者回报玄德。玄德大惊，忙来问孔明。孔明笑曰： 原来如此！军前恐无好酒；成都佳酿极多，可将五十瓮作三车装，送到军前与张将军饮。 玄德曰： 吾弟自来饮酒失事，军师何故反送酒与他？ 孔明笑曰： 主公与翼德做了许多年兄弟，还不知其为人耶？翼德自来刚强，然前于收川之时，义释严颜，此非勇夫所为也。今与张郃相拒五十余日，酒醉之后，便坐山前辱骂，傍若无人：此非贪杯，乃败张郃之计耳。 玄德曰： 虽然如此，未可托大。可使魏延助之。 孔明令魏延解酒赴军前，车上各插黄旗，大书 军前公用美酒 。魏延领命，解酒到寨中，见张飞，传说主公赐酒。飞拜受讫，分付魏延、雷铜各引一枝人马，为左右翼；只看军中红旗起，便各进兵；教将酒摆列帐下，令军士大开旗鼓而饮。有细作报上山来，张郃自来山顶观望，见张飞坐于帐下饮酒，令二小卒于面前相扑为戏。郃曰： 张飞欺我太甚！ 传令今夜下山劫飞寨，令蒙头、荡石二寨，皆出为左右援。当夜张郃乘着月色微明，引军从山侧而下，径到寨前。遥望张飞大明灯烛，正在帐中饮酒。张郃当先大喊一声，山头擂鼓为助，直杀入中军。但见张飞端坐不动。张郃骤马到面前，一枪刺倒，却是一个草人。急勒马回时，帐后连珠炮起。一将当先，拦住去路，睁圆环眼，声如巨雷：乃张飞也。挺矛跃马，直取张郃。两将在火光中，战到三五十合。张郃只盼两寨来救，谁知两寨救兵，已被魏延，雷铜两将杀退，就势夺了二寨。张郃不见救兵至，正没奈何，又见山上火起，已被张飞后军夺了寨栅。张郃三寨俱失，只得奔瓦口关去了。张飞大获胜捷，报入成都。玄德大喜，方知翼德饮酒是计，只要诱张郃下山。却说张郃退守瓦口关，三万军已折了二万，遣人问曹洪求救。洪大怒曰： 汝不听吾言，强要进兵，失了紧要隘口，却又来求救！ 遂不肯发兵，使人催督张郃出战。郃心慌，只得定计，分两军去关口前山僻埋伏，分付曰： 我诈败，张飞必然赶来，汝等就截其归路。 当日张郃引军前进，正遇雷铜。战不数合，张郃败走，雷铜赶来。两军齐出，截断回路。张郃复回，刺雷铜于马下。败军回报张飞，飞自来与张郃挑战。郃又诈败，张飞不赶。郃又回战，不数合，又败走。张飞知是计，收军回寨，与魏延商议曰： 张郃用埋伏计，杀了雷铜，又要赚吾，何不将计就计？ 延问曰： 如何？ 飞曰： 我明日先引一军前往，汝却引精兵于后，待伏兵出，汝可分兵击之。用车十余乘，各藏柴草，塞住小路，放火烧之。吾乘势擒张郃，与雷铜报仇。 魏延领计。次日，张飞引兵前进。张郃兵又至，与张飞交锋。战到十合，郃又诈败。张飞引马步军赶来，郃且战且走。引张飞过山峪口，郃将后军为前，复紥住营，与飞又战，指望两彪伏兵出，要围困张飞。不想伏兵却被魏延精兵到，赶入峪口，将车辆截住山路，放火烧车，山谷草木皆着，烟迷其径，兵不得出。张飞只顾引军冲突，张郃大败，死命杀开条路，走上瓦口关，收聚败兵，坚守不出。
张飞和魏延连日攻打关隘不下。飞见不济事，把军退二十里，却和魏延引数十骑，自来两边哨探小路。忽见男女数人，各背小包，于山僻路攀藤附葛而走。飞于马上用鞭指与魏延曰： 夺瓦口关，只在这几个百姓身上。 便唤军士分付： 休要惊恐他，好生唤那几个百姓来。 军士连忙唤到马前。飞用好言以安其心，问其何来。百姓告曰： 某等皆汉中居民，今欲还乡。听知大军厮杀，塞闭阆中官道；今过苍溪，从梓潼山桧釿川入汉中，还家去。 飞曰： 这条路取瓦口关远近若何？ 百姓曰： 从梓潼山小路，却是瓦口关背后。 飞大喜，带百姓入寨中，与了酒食；分付魏延： 引兵扣关攻打，我亲自引轻骑出梓潼山攻关后。 便令百姓引路，选轻骑五百，从小路而进。却说张郃为救军不到，心中正闷。人报魏延在关下攻打。张郃披挂上马，却待下山，忽报： 关后四五路火起，不知何处兵来。 郃自领兵来迎。旗开处，早见张飞。郃大惊，急往小路而走。马不堪行。后面张飞追赶甚急，郃弃马上山，寻径而逃，方得走脱，随行只有十余人。
步行入南郑，见曹洪。洪见张郃只剩下十余人，大怒曰： 吾教汝休去，汝取下文状要去；今日折尽大兵，尚不自死，还来做甚！ 喝令左右推出斩之。行军司马郭淮谏曰： 三军易得，一将难求。张郃虽然有罪，乃魏王所深爱者也，不可便诛。可再与五千兵径取葭萌关，牵动其各处之兵，汉中自安矣。如不成功，二罪俱罚。 曹洪从之，又与兵五千，教张郃取葭萌关。郃领命而去。
却说葭萌关守将孟达、霍峻，知张郃兵来。霍峻只要坚守；孟达定要迎敌，引军下关与张郃交锋，大败而回。霍峻急申文书到成都。玄德闻知，请军师商议。孔明聚众将于堂上，问曰： 今葭萌关紧急，必须阆中取翼德，方可退张郃也。 法正曰： 今翼德兵屯瓦口，镇守阆中，亦是紧要之地，不可取回。帐中诸将内选一人去破张郃。 孔明笑曰： 张郃乃魏之名将，非等闲可及。除非翼德，无人可当。 忽一人厉声而出曰： 军师何轻视众人耶！吾虽不才，愿斩张郃首级，献于麾下。 众视之，乃老将黄忠也。孔明曰： 汉升虽勇，争奈年老，恐非张郃对手。 忠听了，白发倒竖而言曰： 某虽老，两臂尚开三石之弓，浑身还有千斤之力：岂不足敌张郃匹夫耶！ 孔明曰： 将军年近七十，如何不老？ 忠趋步下堂，取架上大刀，轮动如飞；壁上硬弓，连拽折两张。孔明曰： 将军要去，谁为副将？ 忠曰： 老将严颜，可同我去。但有疏虞，先纳下这白头。 玄德大喜，即时令严颜、黄忠去与张郃交战。赵云谏曰： 今张郃亲犯葭萌关，军师休为儿戏。若葭萌一失，益州危矣。何故以二老将当此大敌乎？ 孔明曰： 汝以二人老迈，不能成事，吾料汉中必于此二人手内可得。 赵云等各各哂笑而退。却说黄忠、严颜到关上，孟达、霍峻见了，心中亦笑孔明欠调度： 是这般紧要去处，如何只教两个老的来！ 黄忠谓严颜曰： 你可见诸人动静么？他笑我二人年老，今可建奇功，以服众心。 严颜曰： 愿听将军之令。 两个商议定了。黄忠引军下关，与张郃对阵。张郃出马，见了黄忠，笑曰： 你许大年纪，犹不识羞，尚欲出战耶！ 忠怒曰： 竖子欺吾年老！吾手中宝刀却不老！ 遂拍马向前与郃决战。二马相交，约战二十余合，忽然背后喊声起：原来是严颜从小路抄在张郃军后。两军夹攻，张郃大败。连夜赶去，张郃兵退八九十里。黄忠、严颜收兵入寨，俱各按兵不动。
曹洪听知张郃输了一阵，又欲见罪。郭淮曰： 张郃被迫，必投西蜀；今可遣将助之，就如监临，使不生外心。 曹洪从之，即遣夏侯惇之侄夏侯尚并降将韩玄之弟韩浩，二人引五千兵，前来助战。二将即时起行。到张郃寨中，问及军情，郃言： 老将黄忠，甚是英雄，更有严颜相助，不可轻敌。 韩浩曰： 我在长沙知此老贼利害。他和魏延献了城池，害吾亲兄，今既相遇，必当报仇！ 遂与夏侯尚引新军离寨前进。原来黄忠连日哨探，已知路径。严颜曰： 此去有山，名天荡山，山中乃是曹操屯粮积草之地。若取得那个去处，断其粮草，汉中可得也。 忠曰： 将军之言，正合吾意。可与吾如此如此。 严颜依计，自领一枝军去了。
却说黄忠听知夏侯尚、韩浩来，遂引军马出营。韩浩在阵前，大骂黄忠： 无义老贼！ 拍马挺枪，来取黄忠。夏侯尚便出夹攻。黄忠力战二将，各斗十余合，黄忠败走。二将赶二十余里，夺了黄忠寨。忠又草创一营。次日，夏侯尚、韩浩赶来，忠又出阵，战数合，又败走。二将又赶二十余里，夺了黄忠营寨，唤张郃守后寨。郃来前寨谏曰： 黄忠连退二日，于中必有诡计。 夏侯尚叱张郃曰： 你如此胆怯，可知屡次战败！今再休多言，看吾二人建功！ 张郃羞赧而退。次日，二将又战，黄忠又败退二十里；二将迤逦赶上。次日，二将兵出，黄忠望风而走，连败数阵，直退在关上。二将扣关下寨，黄忠坚守不出。孟达暗暗发书，申报玄德，说： 黄忠连输数阵，现今退在关上。 玄德慌问孔明。孔明曰： 此乃老将骄兵之计也。 赵云等不信。
玄德差刘封来关上接应黄忠。忠与封相见，问刘封曰： 小将军来助战何意？ 封曰： 父亲得知将军数败，故差某来。 忠笑曰： 此老夫骄兵之计也。看今夜一阵，可尽复诸营，夺其粮食马匹。此是借寨与彼屯辎重耳。今夜留霍峻守关，孟将军可与我搬粮草夺马匹，小将军看我破敌！
是夜二更，忠引五千军开关直下。原来夏侯尚、韩浩二将连日见关上不出，尽皆懈怠；被黄忠破寨直入，人不及甲，马不及鞍，二将各自逃命而走，军马自相践踏，死者无数。比及天明，连夺三寨。寨中丢下军器鞍马无数，尽教孟达搬运入关。黄忠催军马随后而进，刘封曰： 军士力困，可以暂歇。 忠曰：  不入虎穴，焉得虎子 ？ 策马先进。士卒皆努力向前。张郃军兵，反被自家败兵冲动，都屯紥不住，望后而走；尽弃了许多寨栅，直奔至汉水傍。
张郃寻见夏侯尚、韩浩议曰： 此天荡山，乃粮草之所；更接米仓山，亦屯粮之地：是汉中军士养命之源。倘若疏失，是无汉中也。当思所以保之。 夏侯尚曰： 米仓山有吾叔夏侯渊分兵守护，那里正接定军山，不必忧虑。天荡山有吾兄夏侯德镇守，我等宜往投之，就保此山。
于是张郃与二将连夜投天荡山来，见夏侯德，具言前事。夏侯德曰： 吾此处屯十万兵，你可引去，复取原寨。 郃曰： 只宜坚守、不可妄动。 忽听山前金鼓大震，人报黄忠兵到。夏侯德大笑曰： 老贼不谙兵法，只恃勇耳！ 郃曰： 黄忠有谋，非止勇也。 德曰： 川兵远涉而来，连日疲困，更兼深入战境，此无谋也！ 郃曰： 亦不可轻敌，且宜坚守。 韩浩曰： 愿借精兵三千击之，当无不克。 德遂分兵与浩下山。
黄忠整兵来迎。刘封谏曰： 日已西沉矣，军皆远来劳困，且宜暂息。 忠笑曰： 不然。此天赐奇功，不取是逆天也。 言毕，鼓噪大进。韩浩引兵来战。黄忠挥刀直取浩，只一合，斩浩于马下。蜀兵大喊，杀上山来。张郃、夏侯尚急引军来迎。忽听山后大喊，火光冲天而起，上下通红。夏侯德提兵来救火时，正遇老将严颜，手起刀落，斩夏侯德于马下。原来黄忠预先使严颜引军埋伏于山僻去处，只等黄忠军到，却来放火，柴草堆上，一齐点着，烈焰飞腾，照耀山峪。严颜既斩夏侯德，从山后杀来。张郃、夏侯尚前后不能相顾，只得弃天荡山，望定军山投奔夏侯渊去了。
黄忠、严颜守住天荡山，捷音飞报成都。玄德闻之，聚众将庆喜。法正曰： 昔曹操降张鲁，定汉中，不因此势以图巴、蜀，乃留夏侯渊、张郃二将屯守，而自引大军北还：此失计也。今张郃新败，天荡失守，主公若乘此时，举大兵亲往征之，汉中可定也。既定汉中，然后练兵积粟，观衅伺隙，进可讨贼，退可自守。此天与之时，不可失也。 玄德、孔明皆深然之。遂传令赵云、张飞为先锋，玄德与孔明亲自引兵十万，择日图汉中；传檄各处，严加提备。时建安二十三年秋七月吉日。玄德大军出葭萌关下营，召黄忠、严颜到寨，厚赏之。玄德曰： 人皆言将军老矣，惟军师独知将军之能。今果立奇功。但今汉中定军山，乃南郑保障，粮草积聚之所；若得定军山，阳平一路，无足忧矣。将军还敢取定军山否？ 黄忠慨然应诺，便要领兵前去。孔明急止之曰： 老将军虽然英勇，然夏侯渊非张郃之比也。渊深通韬略，善晓兵机，曹操倚之为西凉藩蔽：先曾屯兵长安，拒马孟起；今又屯兵汉中。操不托他人，而独托渊者，以渊有将才也。今将军虽胜张郃，未卜能胜夏侯渊。吾欲酌量着一人去荆州，替回关将军来，方可敌之。 忠奋然答曰： 昔廉颇年八十，尚食斗米、肉十斤，诸侯畏其勇，不敢侵犯赵界，何况黄忠未及七十乎？军师言吾老，吾今并不用副将，只将本部兵三千人去，立斩夏侯渊首级，纳于麾下。 孔明再三不容。黄忠只是要去。孔明曰： 既将军要去，吾使一人为监军同去，若何？ 正是：请将须行激将法，少年不若老年人。
未知其人是谁，且看下文分解。


赵子龙力斩五将诸葛亮智取三城
却说孔明率兵前至沔阳，经过马超坟墓，乃令其弟马岱挂孝，孔明亲自祭之。祭毕，回到寨中，商议进兵。忽哨马报道： 魏主曹睿遣驸马夏侯楙，调关中诸路军马，前来拒敌。 魏延上帐献策曰： 夏侯楙乃膏粱子弟，懦弱无谋。延愿得精兵五千，取路出褒中，循秦岭以东，当子午谷而投北，不过十日，可到长安。夏侯楙若闻某骤至，必然弃城望横门邸阁而走。某却从东方而来，丞相可大驱士马，自斜谷而进。如此行之，则咸阳以西，一举可定也。 孔明笑曰： 此非万全之计也。汝欺中原无好人物，倘有人进言，于山僻中以兵截杀，非惟五千人受害，亦大伤锐气。决不可用。 魏延又曰： 丞相兵从大路进发，彼必尽起关中之兵，于路迎敌，则旷日持久，何时而得中原？ 孔明曰： 吾从陇右取平坦大路，依法进兵，何忧不胜！ 遂不用魏延之计。魏延怏怏不悦。孔明差人令赵云进兵。
却说夏侯楙在长安聚集诸路军马。时有西凉大将韩德，善使开山大斧，有万夫不当之勇，引西羌诸路兵八万到来；见了夏侯楙，楙重赏之，就遣为先锋。德有四子，皆精通武艺，弓马过人：长子韩瑛，次子韩瑶，三子韩琼，四子韩琪。韩德带四子并西羌兵八万，取路至凤鸣山，正遇蜀兵。两阵对圆。韩德出马，四子列于两边。德厉声大骂曰： 反国之贼，安敢犯吾境界！ 赵云大怒，挺枪纵马，单搦韩德交战。长子韩瑛，跃马来迎；战不三合，被赵云一枪刺死于马下。次子韩瑶见之，纵马挥刀来战。赵云施逞旧日虎威，抖擞精神迎战。瑶抵敌不住。三子韩琼，急挺方天戟骤马前来夹攻。云全然不惧，枪法不乱。四子韩琪，见二兄战云不下，也纵马抡两口日月刀而来，围住赵云。云在中央独战三将。少时，韩琪中枪落马，韩阵中偏将急出救去。云拖枪便走。韩琼按戟，急取弓箭射之，连放三箭，皆被云用枪拨落。琼大怒，仍绰方天戟纵马赶来；却被云一箭射中面门，落马而死，韩瑶纵马举宝刀便砍赵云。云弃枪于地，闪过宝刀，生擒韩瑶归阵，复纵马取枪杀过阵来。韩德见四子皆丧于赵云之手，肝胆皆裂，先走入阵去。西凉兵素知赵云之名，今见其英勇如昔，谁敢交锋？赵云马到处，阵阵倒退。赵云匹马单枪，往来冲突，如入无人之境。后人有诗赞曰： 忆昔常山赵子龙，年登七十建奇功。独诛四将来冲阵，犹似当阳救主雄。
邓芝见赵云大胜，率蜀兵掩杀，西凉兵大败而走。韩德险被赵云擒住，弃甲步行而逃。云与邓芝收军回寨。芝贺曰： 将军寿已七旬，英勇如昨。今日阵前力斩四将，世所罕有！ 云曰： 丞相以吾年迈，不肯见用，吾故聊以自表耳。 遂差人解韩瑶，申报捷书，以达孔明。
却说韩德引败军回见夏侯楙，哭告其事。楙自统兵来迎赵云。探马报入蜀寨，说夏侯楙引兵到。云上马绰枪，引千余军，就凤鸣山前摆成阵势。当日，夏侯楙戴金盔，坐白马，手提大砍刀，立在门旗之下。见赵云跃马挺枪，往来驰骋，楙欲自战。韩德曰： 杀吾四子之仇，如何不报！ 纵马轮开山大斧，直取赵云。云奋怒挺枪来迎；战不三合，枪起处，刺死韩德于马下，急拨马直取夏侯楙。楙慌忙闪入本阵。邓芝驱兵掩杀，魏兵又折一阵，退十余里下寨。楙连夜与众将商议曰： 吾久闻赵云之名，未尝见面；今日年老，英雄尚在，方信当阳长坂之事。似此无人可敌，如之奈何？ 参军程武，乃程昱之子也，进言曰： 某料赵云有勇无谋，不足为虑。来日都督再引兵出，先伏两军于左右；都督临阵先退，诱赵云到伏兵处；都督却登山指挥四面军马，重叠围住，云可擒矣。 楙从其言，遂遣董禧引三万军伏于左，薛则引三万军伏于右。二人埋伏已定。
次日，夏侯楙复整金鼓旗幡，率兵而进。赵云、邓芝出迎。芝在马上谓赵云曰： 昨夜魏兵大败而走，今日复来，必有诈也。老将军防之。 子龙曰： 量此乳臭小儿，何足道哉！吾今日必当擒之！ 便跃马而出。魏将潘遂出迎，战不三合，拨马便走。赵云赶去，魏阵中八员将一齐来迎。放过夏侯楙先走，八将陆续奔走。赵云乘势追杀，邓芝引兵继进。赵云深入重地，只听得四面喊声大震。邓芝急收军退回，左有董禧，右有薛则，两路兵杀到。邓芝兵少，不能解救。赵云被困在垓心，东冲西突，魏兵越厚。时云手下止有千余人，杀到山坡之下，只见夏侯楙在山上指挥三军。赵云投东则望东指，投西则望西指，因此赵云不能突围，乃引兵杀上山来。半山中擂木炮石打将下来，不能上山。赵云从辰时杀至酉时，不得脱走，只得下马少歇，且待月明再战。却才卸甲而坐，月光方出，忽四下火光冲天，鼓声大震，矢石如雨，魏兵杀到，皆叫曰： 赵云早降！ 云急上马迎敌。四面军马渐渐逼近，八方弩箭交射甚急，人马皆不能向前。云仰天叹曰： 吾不服老，死于此地矣！ 忽东北角上喊声大起，魏兵纷纷乱窜，一彪军杀到，为首大将持丈八点钢矛，马项下挂一颗人头。云视之，乃张苞也。苞见了赵云，言曰： 丞相恐老将军有失，特遣某引五千兵接应。闻老将军被困，故杀透重围。正遇魏将薛则拦路，被某杀之。 云大喜，即与张苞杀出西北角来。只见魏兵弃戈奔走：一彪军从外呐喊杀人，为首大将提偃月青龙刀，手挽人头。云视之，乃关兴也。兴曰： 奉丞相之命，恐老将军有失，特引五千兵前来接应。却才阵上逢着魏将董禧，被吾一刀斩之，枭首在此。丞相随后便到也。 云曰： 二将军已建奇功，何不趁今日擒住夏侯楙，以定大事？ 张苞闻言，遂引兵去了。兴曰： 我也干功去。 遂亦引兵去了。云回顾左右曰： 他两个是吾子侄辈，尚且争先干功；吾乃国家上将，朝廷旧臣，反不如此小儿耶？吾当舍老命以报先帝之恩！ 于是引兵来捉夏侯楙。当夜三路兵夹攻，大破魏军一阵。邓芝引兵接应，杀得尸横遍野，血流成河。夏侯楙乃无谋之人，更兼年幼，不曾经战，见军大乱，遂引帐下骁将百余人，望南安郡而走。众军因见无主，尽皆逃窜。兴、苞二将闻夏侯楙望南安郡去了，连夜赶来。楙走入城中，令紧闭城门，驱兵守御。兴、苞二人赶到，将城围住；赵云随后也到：三面攻打。少时，邓芝亦引兵到。一连围了十日，攻打不下。
忽报丞相留后军住沔阳，左军屯阳平，右军屯石城，自引中军来到。赵云、邓芝、关兴、张苞皆来拜问孔明，说连日攻城不下。孔明遂乘小车亲到城边周围看了一遍，回寨升帐而坐。众将环立听令。孔明曰： 此郡壕深城峻，不易攻也。吾正事不在此城，汝等如只久攻，倘魏兵分道而出，以取汉中，吾军危矣。 邓芝曰： 夏侯楙乃魏之驸马，若擒此人，胜斩百将。今困于此，岂可弃之而去？ 孔明曰： 吾自有计。此处西连天水郡，北抵安定郡，二处太守，不知何人？ 探卒答曰： 天水太守马遵，安定太守崔谅。 孔明大喜，乃唤魏延受计，如此如此；又唤关兴、张苞受计，如此如此；又唤心腹军士二人受计，如此行之。各将领命，引兵而去。孔明却在南安城外，令军运柴草堆于城下，口称烧城。魏兵闻知，皆大笑不惧。却说安定太守崔谅，在城中闻蜀兵围了南安，困住夏侯楙，十分慌惧，即点军马约共四千，守住城池。忽见一人自正南而来，口称有机密事。崔谅唤入问之，答曰： 某是夏侯都督帐下心腹将裴绪。今奉都督将令，特来求救于天水、安定二郡。南安甚急，每日城上纵火为号，专望二郡救兵，并不见到；因复差某杀出重围，来此告急。可星夜起兵为外应。都督若见二郡兵到，却开城门接应也。 谅曰： 有都督文书否？ 绪贴肉取出，汗已湿透；略教一视，急令手下换了乏马，便出城望天水而去。不二日，又有报马到，告天水太守已起兵救援南安去了，教安定早早接应。崔谅与府官商议。多官曰： 若不去救，失了南安，送了夏侯驸马，皆我两郡之罪也：只得救之。 谅即点起人马，离城而去，只留文官守城。
崔谅提兵向南安大路进发，遥望见火光冲天，催兵星夜前进，离南安尚有五十余里，忽闻前后喊声大震，哨马报道： 前面关兴截住去路，背后张苞杀来！ 安定之兵，四下逃窜。谅大惊，乃领手下百余人，往小路死战得脱，奔回安定。方到城壕边，城上乱箭射下来。蜀将魏延在城上叫曰： 吾已取了城也！何不早降？ 原来魏延扮作安定军，夤夜赚开城门，蜀兵尽入，因此得了安定。
崔谅慌投天水郡来。行不到一程，前面一彪军摆开。大旗之下，一人纶巾羽扇，道袍鹤氅，端坐于车上。谅视之，乃孔明也，急拨回马走。关兴、张苞两路兵追到，只叫： 早降！ 崔谅见四面皆是蜀兵，不得已遂降，同归大寨。孔明以上宾相待。孔明曰： 南安太守与足下交厚否？ 谅曰： 此人乃杨阜之族弟杨陵也；与某邻郡，交契甚厚。 孔明曰： 今欲烦足下入城，说杨陵擒夏侯楙，可乎？ 谅曰： 丞相若令某去，可暂退军马，容某入城说之。 孔明从其言，即时传令，教四面军马各退二十里下寨。崔谅匹马到城边叫开城门，入到府中，与杨陵礼毕，细言其事。陵曰： 我等受魏主大恩，安忍背之？可将计就计而行。 遂引崔谅到夏侯楙处，备细说知。楙曰： 当用何计？ 杨陵曰： 只推某献城门，赚蜀兵入，却就城中杀之。 崔谅依计而行，出城见孔明，说： 杨陵献城门，放大军入城，以擒夏侯楙。杨陵本欲自捉，因手下勇士不多，未敢轻动。 孔明曰： 此事至易：今有足下原降兵百余人，于内暗藏蜀将扮作安定军马，带入城去、先伏于夏侯楙府下；却暗约杨陵，待半夜之时，献开城门，里应外合。 崔谅暗思： 若不带蜀将去，恐孔明生疑。且带入去，就内先斩之，举火为号，赚孔明入来，杀之可也。 因此应允。孔明嘱曰： 吾遣亲信将关兴、张苞随足下先去，只推救军杀入城中，以安夏侯楙之心；但举火，吾当亲入城去擒之。 时值黄昏，关兴、张苞受了孔明密计，披挂上马，各执兵器，杂在安定军中，随崔谅来到南安城下。杨陵在城上撑起悬空板，倚定护心栏，问曰： 何处军马？ 崔谅曰： 安定救军来到。 谅先射一号箭上城，箭上带着密书曰： 今诸葛亮先遣二将，伏于城中，要里应外合；且不可惊动，恐泄漏计策。待入府中图之。 杨陵将书见了夏侯楙，细言其事。楙曰： 既然诸葛亮中计，可教刀斧手百余人，伏于府中。如二将随崔太守到府下马，闭门斩之；却于城上举火，赚诸葛亮入城。伏兵齐出，亮可擒矣。
安排已毕，杨陵回到城上言曰： 既是安定军马，可放入城。 关兴跟崔谅先行，张苞在后。杨陵下城，在门边迎接。兴手起刀落，斩杨陵于马下。崔谅大惊，急拨马奔到吊桥边，张苞大喝曰： 贼子休走！汝等诡计，如何瞒得丞相耶！ 手起一枪，刺崔谅于马下。关兴早到城上，放起火来。四面蜀兵齐入。夏侯楙措手不及，开南门并力杀出。一彪军拦住，为首大将，乃是王平；交马只一合，生擒夏侯楙于马上，余皆杀死。孔明入南安，招谕军民，秋毫无犯。众将各各献功。孔明将夏侯楙囚于车中。邓芝问曰： 丞相何故知崔谅诈也？ 孔明曰： 吾已知此人无降心，故意使入城。彼必尽情告与夏侯楙，欲将计就计而行。吾见来情，足知其诈，复使二将同去，以稳其心。此人若有真心，必然阻当；彼忻然同去者，恐吾疑也。他意中度二将同去，赚入城内杀之未迟；又令吾军有托，放心而进。吾已暗嘱二将，就城门下图之。城内必无准备，吾军随后便到。此出其不意也。 众将拜服。孔明曰： 赚崔谅者，吾使心腹人诈作魏将裴绪也。吾又去赚天水郡，至今未到，不知何故。今可乘势取之。 乃留吴懿守南安，刘琰守安定，替出魏延军马去取天水郡。
却说天水郡太守马遵，听知夏侯楙困在南安城中，乃聚文武官商议。功曹梁绪、主簿尹赏、主记梁虔等曰： 夏侯驸马乃金枝玉叶，倘有疏虞，难逃坐视之罪。太守何不尽起本部兵以救之？ 马遵正疑虑间，忽报夏侯驸马差心腹将裴绪到。绪入府，取公文付马遵，说： 都督求安定、天水两郡之兵，星夜救应。 言讫，匆匆而去。次日又有报马到，称说： 安定兵已先去了，教太守火急前来会合。
马遵正欲起兵，忽一人自外而入曰： 太守中诸葛亮之计矣！ 众视之，乃天水冀人也，姓姜名维，字伯约。父名冏，昔日曾为天水郡功曹，因羌人乱，没于王事。维自幼博览群书，兵法武艺，无所不通；奉母至孝，郡人敬之；后为中郎将，就参本郡军事。当日姜维谓马遵曰： 近闻诸葛亮杀败夏侯楙，困于南安，水泄不通，安得有人自重围之中而出？又且裴绪乃无名下将，从不曾见；况安定报马，又无公文，以此察之，此人乃蜀将诈称魏将。赚得太守出城，料城中无备，必然暗伏一军于左近，乘虚而取天水也， 马遵大悟曰： 非伯约之言，则误中奸计矣！ 维笑曰： 太守放心。某有一计，可擒诸葛亮，解南安之危。 正是：运筹又遇强中手，斗智还逢意外人。
未知其计如何，且看下文分解。


战官渡本初败绩劫乌巢孟德烧粮
却说袁绍兴兵，望官渡进发。夏侯惇发书告急。曹操起军七万，前往迎敌，留荀彧守许都。绍兵临发，田丰从狱中上书谏曰： 今且宜静守以待天时，不可妄兴大兵，恐有不利。 逢纪谮曰： 主公兴仁义之师，田丰何得出此不祥之语！ 绍因怒，欲斩田丰。众官告免。绍恨曰： 待吾破了曹操，明正其罪！ 遂催军进发，旌旗遍野，刀剑如林。行至阳武，下定寨栅。沮授曰： 我军虽众，而勇猛不及彼军；彼军虽精，而粮草不如我军。彼军无粮，利在急战；我军有粮，宜且缓守。若能旷以日月，则彼军不战自败矣。 绍怒曰： 田丰慢我军心，吾回日必斩之。汝安敢又如此！ 叱左右： 将沮授锁禁军中，待我破曹之后，与田丰一体治罪！ 于是下令，将大军七十万，东西南北，周围安营，连络九十余里。
细作探知虚实，报至官渡。曹军新到，闻之皆惧。曹操与众谋士商议。荀攸曰： 绍军虽多，不足惧也。我军俱精锐之士，无不一以当十。但利在急战。若迁延日月，粮草不敷，事可忧矣。 操曰： 所言正合吾意。 遂传令军将鼓噪而进。绍军来迎，两边排成阵势。审配拨弩手一万，伏于两翼；弓箭手五千，伏于门旗内：约炮响齐发。三通鼓罢，袁绍金盔金甲，锦袍玉带，立马阵前。左右排列着张郃、高览、韩猛、淳于琼等诸将。旌旗节钺，甚是严整。曹阵上门旗开处，曹操出马。许褚、张辽、徐晃、李典等，各持兵器，前后拥卫。曹操以鞭指袁绍曰： 吾于天子之前，保奏你为大将军，今何故谋反？ 绍怒曰： 汝托名汉相，实为汉贼！罪恶弥天，甚于莽、卓，乃反诬人造反耶！ 操曰： 吾今奉诏讨汝！ 绍曰： 吾奉衣带诏讨贼！ 操怒，使张辽出战。张郃跃马来迎。二将斗了四五十合，不分胜负。曹操见了，暗暗称奇。许褚挥刀纵马，直出助战。高览挺枪接住。四员将捉对儿厮杀。曹操令夏侯惇、曹洪，各引三千军，齐冲彼阵。审配见曹军来冲阵，便令放起号炮：两下万弩并发，中军内弓箭手一齐拥出阵前乱射。曹军如何抵敌，望南急走。袁绍驱兵掩杀，曹军大败，尽退至官渡。袁绍移军逼近官渡下寨。审配曰： 今可拨兵十万守官渡，就曹操寨前筑起土山，令军人下视寨中放箭。操若弃此而去，吾得此隘口，许昌可破矣。 绍从之，于各寨内选精壮军人，用铁锹土担，齐来曹操寨边，垒土成山。曹营内见袁军堆筑土山，欲待出去冲突，被审配弓弩手当住咽喉要路，不能前进。十日之内，筑成土山五十余座，上立高橹，分拨弓弩手于其上射箭。曹军大惧，皆顶着遮箭牌守御。土山上一声梆子响处，箭下如雨。曹军皆蒙楯伏地，袁军呐喊而笑。
曹操见军慌乱，集众谋士问计。刘晔进曰： 可作发石车以破之。 操令晔进车式，连夜造发石车数百乘，分布营墙内，正对着土山上云梯。候弓箭手射箭时，营内一齐拽动石车，炮石飞空，往上乱打。人无躲处，弓箭手死者无数。袁军皆号其车为 霹雳车 。由是袁军不敢登高射箭。审配又献一计：令军人用铁锹暗打地道，直透曹营内，号为 掘子军 。曹兵望见袁军于山后掘土坑，报知曹操。操又问计于刘晔。晔曰： 此袁军不能攻明而攻暗，发掘伏道，欲从地下透营而入耳。 操曰： 何以御之？ 晔曰： 可绕营掘长堑，则彼伏道无用也。 操连夜差军掘堑。袁军掘伏道到堑边，果不能入，空费军力。
却说曹操守官渡，自八月起，至九月终，军力渐乏，粮草不继。意欲弃官渡退回许昌，迟疑未决，乃作书遣人赴许昌问荀彧。彧以书报之。书略曰： 承尊命，使决进退之疑。愚以袁绍悉众聚于官渡，欲与明公决胜负，公以至弱当至强，若不能制，必为所乘：是天下之大机也。绍军虽众，而不能用；以公之神武明哲，何向而不济！今军实虽少，未若楚、汉在荥阳、成皋间也。公今画地而守，扼其喉而使不能进，情见势竭，必将有变。此用奇之时，断不可失。惟明公裁察焉。 曹操得书大喜，令将士效力死守。
绍军约退三十余里，操遣将出营巡哨。有徐晃部将史涣获得袁军细作，解见徐晃。晃问其军中虚实。答曰： 早晚大将韩猛运粮至军前接济，先令我等探路。 徐晃便将此事报知曹操。荀攸曰： 韩猛匹夫之勇耳。若遣一人引轻骑数千，从半路击之，断其粮草，绍军自乱。 操曰： 谁人可往？ 攸曰： 即遣徐晃可也。 操遂差徐晃将带史涣并所部兵先出，后使张辽、许褚引兵救应。当夜韩猛押粮车数千辆，解赴绍寨。正走之间，山谷内徐晃、史涣引军截住去路。韩猛飞马来战，徐晃接住厮杀。史涣便杀散人夫，放火焚烧粮车。韩猛抵当不住，拨回马走。徐晃催军烧尽辎重。袁绍军中，望见西北上火起，正惊疑间，败军报来： 粮草被劫！ 绍急遣张郃、高览去截大路，正遇徐晃烧粮而回，恰欲交锋，背后张辽、许诸军到。两下夹攻，杀散袁军，四将合兵一处，回官渡寨中。曹操大喜，重加赏劳。又分军于寨前结营，为掎角之势。
却说韩猛败军还营，绍大怒，欲斩韩猛，众官劝免。审配曰： 行军以粮食为重，不可不用心提防。乌巢乃屯粮之处，必得重兵守之。 袁绍曰： 吾筹策已定。汝可回邺都监督粮草，休教缺乏。 审配领命而去。袁绍遣大将淳于琼，部领督将眭元进、韩莒子、吕威璜、赵睿等，引二万人马，守乌巢。那淳于琼性刚好酒，军士多畏之；既至乌巢，终日与诸将聚饮。且说曹操军粮告竭，急发使往许昌教荀彧作速措办粮草，星夜解赴军前接济。使者赍书而往，行不上三十里，被袁军捉住，缚见谋士许攸。那许攸字子远，少时曾与曹操为友，此时却在袁绍处为谋士。当下搜得使者所赍曹操催粮书信，径来见绍曰： 曹操屯军官渡，与我相持已久，许昌必空虚；若分一军星夜掩袭许昌，则许昌可拔，而操可擒也。今操粮草已尽，正可乘此机会，两路击之。 绍曰： 曹操诡计极多，此书乃诱敌之计也。 攸曰： 今若不取，后将反受其害。 正话间，忽有使者自邺郡来，呈上审配书。书中先说运粮事；后言许攸在冀州时，尝滥受民间财物，且纵令子侄辈多科税，钱粮入己，今已收其子侄下狱矣。绍见书大怒曰： 滥行匹夫！尚有面目于吾前献计耶！汝与曹操有旧，想今亦受他财贿，为他作奸细，啜赚吾军耳！本当斩首，今权且寄头在项！可速退出，今后不许相见！ 许攸出，仰天叹曰： 忠言逆耳，竖子不足与谋！吾子侄已遭审配之害，吾何颜复见冀州之人乎！ 遂欲拔剑自刎。左右夺剑劝曰： 公何轻生至此？袁绍不纳直言，后必为曹操所擒。公既与曹公有旧，何不弃暗投明？ 只这两句言语，点醒许攸；于是许攸径投曹操。后人有诗叹曰： 本初豪气盖中华，官渡相持枉叹嗟。若使许攸谋见用，山河争得属曹家？
却说许攸暗步出营，径投曹寨，伏路军人拿住。攸曰： 我是曹丞相故友，快与我通报，说南阳许攸来见。 军士忙报入寨中。时操方解衣歇息，闻说许攸私奔到寨，大喜，不及穿履，跣足出迎，遥见许攸，抚掌欢笑，携手共入，操先拜于地。攸慌扶起曰： 公乃汉相，吾乃布衣，何谦恭如此？ 操曰： 公乃操故友，岂敢以名爵相上下乎！ 攸曰： 某不能择主，屈身袁绍，言不听，计不从，今特弃之来见故人。愿赐收录。 操曰： 子远肯来，吾事济矣！愿即教我以破绍之计： 攸曰： 吾曾教袁绍以轻骑乘虚袭许都，首尾相攻。 操大惊曰： 若袁绍用子言，吾事败矣。 攸曰： 公今军粮尚有几何？ 操曰： 可支一年。 攸笑曰： 恐未必。 操曰：有半年耳。 攸拂袖而起，趋步出帐曰： 吾以诚相投，而公见欺如是，岂吾所望哉！ 操挽留曰： 子远勿嗔，尚容实诉：军中粮实可支三月耳。 攸笑曰： 世人皆言孟德奸雄，今果然也。 操亦笑曰： 岂不闻兵不厌诈！ 遂附耳低言曰： 军中止有此月之粮。 攸大声曰： 休瞒我！粮已尽矣！ 操愕然曰： 何以知之？ 攸乃出操与荀彧之书以示之曰： 此书何人所写？ 操惊问曰： 何处得之？ 攸以获使之事相告。操执其手曰： 子远既念旧交而来，愿即有以教我。 攸曰： 明公以孤军抗大敌，而不求急胜之方，此取死之道也。攸有一策，不过三日，使袁绍百万之众，不战自破。明公还肯听否？ 操喜曰： 愿闻良策。 攸曰： 袁绍军粮辎重，尽积乌巢，今拨淳于琼守把，琼嗜酒无备。公可选精兵诈称袁将蒋奇领兵到彼护粮，乘间烧其粮草辎重，则绍军不三日将自乱矣。 操大喜，重待许攸，留于塞中。次日，操自选马步军士五千，准备往乌巢劫粮。张辽曰： 袁绍屯粮之所，安得无备？丞相未可轻往，恐许攸有诈。 操曰： 不然，许攸此来，天败袁绍。今吾军粮不给，难以久持；若不用许攸之计，是坐而待困也。彼若有诈，安肯留我寨中？且吾亦欲劫寨久矣。今劫粮之举，计在必行，君请勿疑。 辽曰： 亦须防袁绍乘虚来袭。 操笑曰： 吾已筹之熟矣。 便教荀攸、贾诩、曹洪同许攸守大寨，夏侯惇、夏侯渊领一军伏于左，曹仁、孙典领一军伏于右，以备不虞。教张辽、许褚在前，徐晃、于禁在后，操自引诸将居中：共五千人马，打着袁军旗号，军士皆束草负薪，人衔枚，马勒口，黄昏时分，望乌巢进发。是夜星光满天。且说沮授被袁绍拘禁在军中，是夜因见众星朗列，乃命监者引出中庭，仰观天象。忽见太白逆行，侵犯牛、斗之分，大惊曰： 祸将至矣！ 遂连夜求见袁绍。时绍已醉卧，听说沮授有密事启报，唤入问之。授曰： 适观天象，见太白逆行于柳、鬼之间，流光射入牛、斗之分，恐有贼兵劫掠之害。乌巢屯粮之所，不可不提备。宜速遣精兵猛将，于间道山路巡哨，免为曹操所算。 绍怒叱曰： 汝乃得罪之人，何敢妄言惑众！ 因叱监者曰： 吾令汝拘囚之，何敢放出！ 遂命斩监者，别唤人监押沮授。授出，掩泪叹曰： 我军亡在旦夕，我尸骸不知落何处也！ 后人有诗叹曰： 逆耳忠言反见仇，独夫袁绍少机谋。乌巢粮尽根基拔，犹欲区区守冀州。 却说曹操领兵夜行，前过袁绍别寨，寨兵问是何处军马。操使人应曰： 蒋奇奉命往乌巢护粮。 袁军见是自家旗号，遂不疑惑。凡过数处，皆诈称蒋奇之兵，并无阻碍。及到乌巢，四更已尽。操教军士将束草周围举火，众将校鼓噪直入。时淳于琼方与众将饮了酒，醉卧帐中；闻鼓噪之声，连忙跳起问： 何故喧闹？ 言未已，早被挠钩拖翻。眭元进、赵睿运粮方回，见屯上火起，急来救应。曹军飞报曹操，说： 贼兵在后，请分军拒之。 操大喝曰： 诸将只顾奋力向前，待贼至背后，方可回战！ 于是众军将无不争先掩杀。一霎时，火焰四起，烟迷太空。眭、赵二将驱兵来救，操勒马回战。二将抵敌不住，皆被曹军所杀，粮草尽行烧绝。淳于琼被擒见操，操命割去其耳鼻手指，缚于马上，放回绍营以辱之。
却说袁绍在帐中，闻报正北上火光满天，知是乌巢有失，急出帐召文武各官，商议遣兵往救。张郃曰： 某与高览同往救之。 郭图曰： 不可。曹军劫粮，曹操必然亲往；操既自出，寨必空虚，可纵兵先击曹操之寨；操闻之，必速还：此孙膑围魏救赵之计也。 张郃曰： 非也。曹操多谋，外出必为内备，以防不虞。今若攻操营而不拔，琼等见获，吾属皆被擒矣。 郭图曰： 曹操只顾劫粮，岂留兵在寨耶！ 再三请劫曹营。绍乃遣张郃、高览引军五千，往官渡击曹营；遣蒋奇领兵一万，往救乌巢。且说曹操杀散淳于琼部卒，尽夺其衣甲旗帜，伪作淳于琼部下收军回寨，至山僻小路，正遇蒋奇军马。奇军问之，称是乌巢败军奔回，奇遂不疑，驱马径过。张辽、许褚忽至，大喝： 蒋奇休走！ 奇措手不及，被张辽斩于马下，尽杀蒋奇之兵。又使人当先伪报云： 蒋奇已自杀散乌巢兵了 。袁绍因不复遣人接应乌巢，只添兵往官渡。
却说张郃、高览攻打曹营，左边夏侯惇、右边曹仁，中路曹洪，一齐冲出：三下攻击，袁军大败。比及接应军到，曹操又从背后杀来，四下围住掩杀。张邰、高览夺路走脱。袁绍收得乌巢败残军马归寨，见淳于琼耳鼻皆无，手足尽落。绍问： 如何失了乌巢？ 败军告说： 淳于琼醉卧，因此不能抵敌。 绍怒，立斩之。郭图恐张郃、高览回寨证对是非，先于袁绍前谮曰： 张郃、高览见主公兵败，心中必喜。 绍曰： 何出此言？ 图曰： 二人素有降曹之意，今遣击寨，故意不肯用力，以致损折士卒。 绍大怒，遂遣使急召二人归寨问罪。郭图先使人报二人云： 主公将杀汝矣。 及绍使至，高览问曰： 主公唤我等为何？ 使者曰： 不知何故。 览遂拔剑斩来使。郃大惊。览曰： 袁绍听信谗言，必为曹操所擒；吾等岂可坐而待死？不如去投曹操。 郃曰： 吾亦有此心久矣。
于是二人领本部兵马，往曹操寨中投降。夏侯惇曰： 张、高二人来降，未知虚实。 操曰： 吾以恩遇之，虽有异心，亦可变矣。 遂开营门命二人入。二人倒戈卸甲，拜伏于地。操曰： 若使袁绍肯从二将军之言，不至有败。今二将军肯来相投，如微子去殷，韩信归汉也。 遂封张郃为偏将军、都亭侯，高览为偏将军、东莱侯。二人大喜。
却说袁绍既去了许攸，又去了张郃、高览，又失了乌巢粮，军心皇皇。许攸又劝曹操作速进兵；张郃、高览请为先锋；操从之。即令张郃、高览领兵往劫绍寨。当夜三更时分，出军三路劫寨。混战到明，各自收兵，绍军折其大半。
荀攸献计曰： 今可扬言调拨人马，一路取酸枣，攻邺郡；一路取黎阳，断袁兵归路。袁绍闻之，必然惊惶，分兵拒我；我乘其兵动时击之，绍可破也。 操用其计，使大小三军，四远扬言。绍军闻此信，来寨中报说： 曹操分兵两路：一路取邺郡，一路取黎阳去也。 绍大惊，急遣袁谭分兵五万救邺郡，辛明分兵五万救黎阳，连夜起行。
曹操探知袁绍兵动，便分大队军马，八路齐出，直冲绍营。袁军俱无斗志，四散奔走，遂大溃。袁绍披甲不迭，单衣幅巾上马；幼子袁尚后随。张辽、许褚、徐晃、于禁四员将，引军追赶袁绍。绍急渡河，尽弃图书车仗金帛，止引随行八百余骑而去。操军追之不及，尽获遗下之物。所杀八万余人，血流盈沟，溺水死者不计其数。
操获全胜，将所得金宝缎匹，给赏军士。于图书中检出书信一束，皆许都及军中诸人与绍暗通之书。左右曰： 可逐一点对姓名，收而杀之。 操曰： 当绍之强，孤亦不能自保，况他人乎？ 遂命尽焚之，更不再问。
却说袁绍兵败而奔，沮授因被囚禁，急走不脱，为曹军所获，擒见曹操。操素与授相识。授见操，大呼曰： 授不降也！ 操曰： 本初无谋，不用君言，君何尚执迷耶？吾若早得足下，天下不足虑也。 因厚待之，留于军中。授乃于营中盗马，欲归袁氏。操怒，乃杀之。授至死神色不变。操叹曰： 吾误杀忠义之士也！ 命厚礼殡殓，为建坟安葬于黄河渡口，题其墓曰： 忠烈沮君之墓。 后人有诗赞曰： 河北多名士，忠贞推沮君：凝眸知阵法，仰面识天文；至死心如铁，临危气似云。曹公钦义烈，特与建孤坟。 操下令攻冀州。正是：势弱只因多算胜，兵强却为寡谋亡。
未知胜负如何，且看下文分解。


贾文和料敌决胜夏侯惇拔矢啖睛
却说贾诩料知曹操之意，便欲将计就计而行，乃谓张绣曰： 某在城上见曹操绕城而观者三日。他见城东南角砖土之色，新旧不等，鹿角多半毁坏，意将从此处攻进，却虚去西北上积草，诈为声势，欲哄我撤兵守西北，彼乘夜黑必爬东南角而进也。绣曰： 然则奈何？ 诩曰： 此易事耳。来日可令精壮之兵，饱食轻装，尽藏于东南房屋内，却教百姓假扮军士，虚守西北。夜间任他在东南角上爬城。俟其爬进城时，一声炮响，伏兵齐起，操可擒矣。 绣喜，从其计。
早有探马报曹操，说张绣尽撤兵在西北角上，呐喊守城，东南却甚空虚。操曰： 中吾计矣！ 遂命军中密备锹爬城器具。日间只引军攻西北角。至二更时分，却领精兵于东南角上爬过壕去，砍开鹿角。城中全无动静，众军一齐拥入。只听得一声炮响，伏兵四起。曹军急退，背后张绣亲驱勇壮杀来。曹军大败，退出城外，奔走数十里。张绣直杀至天明方收军入城。曹操计点败军，折兵五万余人，失去辎重无数。吕虔、于禁俱各被伤。却说贾诩见操败走，急劝张绣遗书刘表，使起兵截其后路。表得书，即欲起兵。忽探马报孙策屯兵湖口。蒯良曰： 策屯兵湖口，乃曹操之计也。今操新败，若不乘势击之，后必有患。 表乃令黄祖坚守隘口，自己统兵至安众县截操后路；一面约会张绣。绣知表兵已起，即同贾诩引兵袭操。
且说操军缓缓而行，至襄城，到淯水，操忽于马上放声大哭。众惊问其故，操曰： 吾思去年于此地折了吾大将典韦，不由不哭耳！ 因即下令屯住军马，大设祭筵，吊奠典韦亡魂。操亲自拈香哭拜，三军无不感叹。祭典韦毕，方祭侄曹安民及长子曹昂，并祭阵亡军士；连那匹射死的大宛马，也都致祭。次日，忽荀彧差人报说： 刘表助张绣屯兵安众，截吾归路。 操答彧书曰： 吾日行数里，非不知贼来追我；然吾计划已定，若到安众，破绣必矣。君等勿疑。 便催军行至安众县界。刘表军已守险要，张绣随后引军赶来。操乃令众军黑夜凿险开道，暗伏奇兵。及天色微明，刘表、张绣军会合，见操兵少，疑操遁去，俱引兵入险击之。操纵奇兵出，大破两家之兵。曹兵出了安众隘口，于隘外下塞。刘表、张绣各整败兵相见。表曰： 何期反中曹操奸计！ 绣曰： 容再图之。 于是两军集于安众。且说荀彧探知袁绍欲兴兵犯许都，星夜驰书报曹操。操得书心慌，即日回兵。细作报知张绣，绣欲追之。贾诩曰： 不可追也，追之必败。 刘表曰： 今日不追，坐失机会矣。 力劝绣引军万余同往追之。约行十余里，赶上曹军后队。曹军奋力接战，绣、表两军大败而还。绣谓诩曰： 不用公言，果有此败。 诩曰： 今可整兵再往追之。 绣与表俱曰： 今已败，奈何复追？ 诩曰： 今番追去，必获大胜；如其不然，请斩吾首。 绣信之。刘表疑虑，不肯同往。绣乃自引一军往追。操兵果然大败，军马辎重，连路散弃而走。绣正往前追赶。忽山后一彪军拥出。绣不敢前追，收军回安众。刘表问贾诩曰： 前以精兵追退兵，而公曰必败；后以败卒击胜兵，而公曰必克：究竟悉如公言。何其事不同而皆验也？愿公明教我。 诩曰： 此易知耳。将军虽善用兵，非曹操敌手。操军虽败，必有劲将为后殿，以防追兵；我兵虽锐，不能敌之也：故知必败。夫操之急于退兵者，必因许都有事；既破我追军之后，必轻车速回，不复为备；我乘其不备而更追之：故能胜也。 刘表、张绣俱服其高见。诩劝表回荆州，绣守襄城，以为唇齿。两军各散。且说曹操正行间，闻报后军为绣所追，急引众将回身救应，只见绣军已退。败兵回告操曰： 若非山后这一路人马阻住中路，我等皆被擒矣。 操急问何人。那人绰枪下马，拜见曹操，乃镇威中郎将，江夏平春人，姓李，名通，字文达。操问何来。通曰： 近守汝南，闻丞相与张绣、刘表战，特来接应。 操喜，封之为建功侯，守汝南西界，以防表、绣。李通拜谢而去。操还许都，表奏孙策有功，封为讨逆将军，赐爵吴侯，遣使赍诏江东，谕令防剿刘表。
操回府，众官参见毕，荀彧问曰： 丞相缓行至安众，何以知必胜贼兵？ 操曰： 彼退无归路，必将死战，吾缓诱之而暗图之，是以知其必胜也。 荀彧拜服。郭嘉入，操曰： 公来何暮也？ 嘉袖出一书，白操曰： 袁绍使人致书丞相，言欲出兵攻公孙瓚，特来借粮借兵。 操曰： 吾闻绍欲图许都，今见吾归，又别生他议。 遂拆书观之。见其词意骄慢，乃问嘉曰： 袁绍如此无状，吾欲讨之，恨力不及，如何？ 嘉曰： 刘、项之不敌，公所知也。高祖惟智胜，项羽虽强，终为所擒。今绍有十败，公有十胜，绍兵虽盛，不足惧也：绍繁礼多仪，公体任自然，此道胜也；绍以逆动，公以顺率，此义胜也；桓、灵以来，政失于宽，绍以宽济，公以猛纠，此治胜也；绍外宽内忌，所任多亲戚，公外简内明，用人惟才，此度胜也；绍多谋少决，公得策辄行，此谋胜也；绍专收名誉，公以至诚待人，此德胜也；绍恤近忽远，公虑无不周，此仁胜也；绍听谗惑乱，公浸润不行，此明胜也；绍是非混淆，公法度严明，此文胜也；绍好为虚势，不知兵要，公以少克众，用兵如神，此武胜也。公有此十胜，于以败绍无难矣。 操笑曰： 如公所言，孤何足以当之！ 荀彧曰： 郭奉孝十胜十败之说，正与愚见相合。绍兵虽众，何足惧耶！ 嘉曰： 徐州吕布，实心腹大患。今绍北征公孙瓚，我当乘其远出，先取吕布，扫除东南，然后图绍，乃为上计；否则我方攻绍，布必乘虚来犯许都，为害不浅也。 操然其言，遂议东征吕布。荀彧曰： 可先使人往约刘备，待其回报，方可动兵。 操从之，一面发书与玄德，一面厚遣绍使，奏封绍为大将军、太尉，兼都督冀、青、幽、并四州，密书答之云： 公可讨公孙瓚。吾当相助。 绍得书大喜，便进兵攻公孙瓚。
且说吕布在徐州，每当宾客宴会之际，陈珪父子必盛称布德。陈宫不悦，乘间告布曰： 陈珪父子面谀将军，其心不可测，宜善防之。 布怒叱曰： 汝无端献谗，欲害好人耶？ 宫出叹曰： 忠言不入，吾辈必受殃矣！ 意欲弃布他往，却又不忍；又恐被人嗤笑。乃终日闷闷不乐。一日，带领数骑去小沛地面围猎解闷，忽见官道上一骑驿马，飞奔前去。宫疑之，弃了围场，引从骑从小路赶上，问曰： 汝是何处使命？ 那使者知是吕布部下人，慌不能答。陈宫令搜其身，得玄德回答曹操密书一封。宫即连人与书，拿见吕布。布问其故。来使曰： 曹丞相差我往刘豫州处下书，今得回书，不知书中所言何事。 布乃拆书细看。书略曰： 奉明命欲图吕布，敢不夙夜用心。但备兵微将少，不敢轻动。丞相兴大师，备当为前驱。谨严兵整甲，专待钧命。
吕布见了，大骂曰： 操贼焉敢如此！ 遂将使者斩首。先使陈宫、臧霸、结连泰山寇孙观、吴敦、尹礼、昌豨，东取山东兖州诸郡。令高顺、张辽取沛城，攻玄德。令宋宪、魏续西取汝、颍。布自总中军为三路救应。
且说高顺等引兵出徐州，将至小沛，有人报知玄德。玄德急与众商议。孙乾曰： 可速告急于曹操。 玄德曰： 谁可去许都告急？ 阶下一人出曰： 某愿往。 视之，乃玄德同乡人，姓简，名雍，字宪和，现为玄德幕宾。玄德即修书付简雍，使星夜赴许都求援；一面整顿守城器具。玄德自守南门，孙乾守北门，云长守西门，张飞守东门，令糜竺与其弟糜芳守护中军。原来糜竺有一妹，嫁与玄德为次妻。玄德与他兄弟有郎舅之亲，故令其守中军保护妻小。高顺军至，玄德在敌楼上问曰： 吾与奉先无隙，何故引兵至此？ 顺曰： 你结连曹操，欲害吾主，今事已露，何不就缚！ 言讫，便麾军攻城。玄德闭门不出。次日，张辽引兵攻打西门。云长在城上谓之曰： 公仪表非俗，何故失身于贼？ 张辽低头不语。云长知此人有忠义之气，更不以恶言相加，亦不出战。辽引兵退至东门，张飞便出迎战。早有人报知关公。关公急来东门看时，只见张飞方出城，张辽军已退。飞欲追赶，关公急召入城。飞曰： 彼惧而退，何不追之。 关公曰： 此人武艺不在你我之下。因我以正言感之，颇有自悔之心，故不与我等战耳。 飞乃悟，只令士卒坚守城门，更不出战。
却说简雍至许都见曹操，具言前事。操即聚众谋士议曰： 吾欲攻吕布，不忧袁绍掣肘，只恐刘表、张绣议其后耳。 荀攸曰： 二人新破，未敢轻动。吕布骁勇，若更结连袁术，纵横淮、泗，急难图矣。 郭嘉曰： 今可乘其初叛，众心未附，疾往击之。 操从其言。即命夏侯惇与夏侯渊、吕虔、李典领兵五万先行，自统大军陆续进发，简雍随行。早有探马报知高顺。顺飞报吕布。布先令侯成、郝萌、曹性引二百余骑接应高顺，用离沛城三十里去迎曹军，自引大军随后接应。玄德在小沛城中见高顺退去，知是曹家兵至，乃只留孙乾守城，糜竺、糜芳守家，自己却与关、张二公，提兵尽出城外，分头下寨，接应曹军。却说夏侯惇引军前进，正与高顺军相遇，便挺枪出马搦战。高顺迎敌。两马相交，战有四五十合，高顺抵敌不住，败下阵来。惇纵马追赶，顺绕阵而走。惇不舍，亦绕阵追之。阵上曹性看见，暗地拈弓搭箭，觑得亲切，一箭射去，正中夏侯惇左目。惇大叫一声，急用手拔箭，不想连眼珠拨出，乃大呼曰： 父精母血，不可弃也！ 遂纳于口内啖之，仍复挺枪纵马，直取曹性。性不及提防，早被一枪搠透面门，死于马下。两边军士见者，无不骇然。夏侯惇既杀曹性，纵马便回。高顺从背后赶来，麾军齐上，曹兵大败。夏侯渊救护其兄而走。吕虔、李典将败军退去济北下寨。高顺得胜，引军回击玄德。恰好吕布大军亦至，布与张辽、高顺分兵三路，来攻玄德、关、张三寨，正是：啖睛猛将虽能战，中箭先锋难久持。
未知玄德胜负如何，且听下文分解。


诸葛亮智辞鲁肃赵子龙计取桂阳
却说周瑜见孔明袭了南郡，又闻他袭了荆襄，如何不气？气伤箭疮，半晌方苏，众将再三劝解。瑜曰： 若不杀诸葛村夫，怎息我心中怨气！程德谋可助我攻打南郡，定要夺还东吴。 正议间，鲁肃至。瑜谓之曰： 吾欲起兵与刘备、诸葛亮共决雌雄，复夺城池。子敬幸助我。 鲁肃曰： 不可。方今与曹操相持，尚未分成败；主公现攻合淝不下。不争自家互相吞并，倘曹兵乘虚而来，其势危矣。况刘玄德旧曾与曹操相厚，若逼得紧急，献了城池，一同攻打东吴，如之奈何？ 瑜曰： 吾等用计策，损兵马，费钱粮，他去图现成，岂不可恨！ 肃曰： 公瑾且耐。容某亲见玄德，将理来说他。若说不通，那时动兵未迟。 诸将曰： 子敬之言甚善。
于是鲁肃引从者径投南郡来，到城下叫门。赵云出问，肃曰： 我要见刘玄德有话说。 云答曰： 吾主与军师在荆州城中。 肃遂不入南郡，径奔荆州。见旌旗整列，军容甚盛，肃暗羡曰： 孔明真非常人也！ 军士报入城中，说鲁子敬要见。孔明令大开城门，接肃入衙。讲礼毕，分宾主而坐。茶罢，肃曰： 吾主吴侯，与都督公瑾，教某再三申意皇叔，前者，操引百万之众，名下江南，实欲来图皇叔；幸得东吴杀退曹兵，救了皇叔。所有荆州九郡，合当归于东吴。今皇叔用诡计，夺占荆襄，使江东空费钱粮军马，而皇叔安受其利，恐于理未顺。 孔明曰： 子敬乃高明之士，何故亦出此言？常言道：物必归主。荆襄九郡，非东吴之地，乃刘景升之基业。吾主固景升之弟也。景升虽亡，其子尚在；以叔辅侄，而取荆州，有何不可？ 肃曰： 若果系公子刘琦占据，尚有可解；今公子在江夏，须不在这里！ 孔明曰： 子敬欲见公子乎？ 便命左右： 请公子出来。 只见两从者从屏风后扶出刘琦。琦谓肃曰： 病躯不能施礼，子敬勿罪。 鲁肃吃了一惊，默然无语，良久，言曰： 公子若不在，便如何？ 孔明曰： 公子在一日，守一日；若不在，别有商议。 肃曰： 若公子不在，须将城池还我东吴。 孔明曰： 子敬之言是也。 遂设宴相待。
宴罢，肃辞出城，连夜归寨，具言前事。瑜曰： 刘琦正青春年少，如何便得他死？这荆州何日得还？ 肃曰： 都督放心。只在鲁肃身上，务要讨荆襄还东吴。 瑜曰： 子敬有何高见？ 肃曰： 吾观刘琦过于酒色，病入膏肓，现今面色羸瘦，气喘呕血，不过半年，其人必死。那时往取荆州，刘备须无得推故。 周瑜犹自忿气未消，忽孙权遣使至。瑜令请入。使曰： 主公围合淝，累战不捷。特令都督收回大军，且拨兵赴合淝相助。 周瑜只得班师回柴桑养病，令程普部领战船士卒，来合淝听孙权调用。
却说刘玄德自得荆州、南郡、襄阳，心中大喜，商议久远之计。忽见一人上厅献策，视之，乃伊籍也。玄德感其旧日之恩，十分相敬，坐而问之。籍曰： 要知荆州久远之计，何不求贤士以问之？ 玄德曰： 贤士安在？ 籍曰： 荆襄马氏，兄弟五人并有才名：幼者名谡，字幼常；其最贤者，眉间有白毛，名良，字季常。乡里为之谚曰： 马氏五常，白眉最良。 公何不求此人而与之谋？ 玄德遂命请之。马良至，玄德优礼相待，请问保守荆襄之策。良曰： 荆襄四面受敌之地，恐不可久守；可令公子刘琦于此养病，招谕旧人以守之，就表奏公子为荆州刺史，以安民心。然后南征武陵、长沙、桂阳、零陵四郡，积收钱粮，以为根本。此久远之计也。 玄德大喜，遂问： 四郡当先取何郡？ 良曰： 湘江之西，零陵最近，可先取之；次取武陵。然后湘江之东取桂阳；长沙为后。 玄德遂用马良为从事，伊籍副之。请孔明商议送刘琦回襄阳，替云长回荆州。便调兵取零陵，差张飞为先锋，赵云合后，孔明；玄德为中军，人马一万五千；留云长守荆州；糜竺、刘封守江陵。却说零陵太守刘度，闻玄德军马到来，乃与其子刘贤商议。贤曰： 父亲放心。他虽有张飞、赵云之勇，我本州上将邢道荣，力敌万人，可以抵对。 刘度遂命刘贤与邢道荣引兵万余，离城三十里，依山靠水下寨。探马报说： 孔明自引一军到来。 道荣便引军出战。两阵对圆，道荣出马，手使开山大斧，厉声高叫： 反贼安敢侵我境界！ 只见对阵中，一簇黄旗出。旗开处，推出一辆四轮车，车中端坐一人，头戴纶巾，身披鹤氅，手执羽扇，用扇招邢道荣曰： 吾乃南阳诸葛孔明也。曹操引百万之众，被吾聊施小计，杀得片甲不回。汝等岂堪与我对敌？我今来招安汝等，何不早降？ 道荣大笑曰： 赤壁鏖兵，乃周郎之谋也，干汝何事，敢来诳语！ 轮大斧竟奔孔明。孔明便回车，望阵中走，阵门复闭。道荣直冲杀过来，阵势急分两下而走。道荣遥望中央一簇黄旗，料是孔明，乃只望黄旗而赶。抹过山脚，黄旗紥住，忽地中央分开，不见四轮车，只见一将挺矛跃马，大喝一声，直取道荣，乃张翼德也。道荣轮大斧来迎，战不数合，气力不加，拨马便走。翼德随后赶来，喊声大震，两下伏兵齐出。道荣舍死冲过，前面一员大将，拦住去路，大叫： 认得常山赵子龙否！ 道荣料敌不过，又无处奔走，只得下马请降。子龙缚来寨中见玄德、孔明。玄德喝教斩首。孔明急止之，问道荣曰： 汝若与我捉了刘贤，便准你投降。 道荣连声愿往。孔明曰： 你用何法捉他？ 道荣曰： 军师若肯放某回去，某自有巧说。今晚军师调兵劫寨，某为内应，活捉刘贤，献与军师。刘贤既擒，刘度自降矣。 玄德不信其言。孔明曰： 邢将军非谬言也。 遂放道荣归。道荣得放回寨，将前事实诉刘贤。贤曰： 如之奈何？ 道荣曰： 可将计就计。今夜将兵伏于寨外，寨中虚立旗幡，待孔明来劫寨，就而擒之。 刘贤依计。
当夜二更，果然有一彪军到寨口，每人各带草把，一齐放火。刘贤、道荣两下杀来，放火军便退。刘贤、道荣两军乘势追赶，赶了十余里，军皆不见。刘贤、道荣大惊，急回本寨，只见火光未灭，寨中突出一将，乃张翼德也。刘贤叫道荣： 不可入寨，却去劫孔明寨便了。 于是复回军。走不十里，赵云引一军刺斜里杀出，一枪刺道荣于马下。刘贤急拨马奔走，背后张飞赶来，活捉过马，绑缚见孔明。贤告曰： 邢道荣教某如此，实非本心也。 孔明令释其缚，与衣穿了，赐酒压惊，教人送入城说父投降；如其不降，打破城池，满门尽诛。刘贤回零陵见父刘度，备述孔明之德，劝父投降。度从之，遂于城上竖起降旗，大开城门，赍捧印绶出城，竟投玄德大寨纳降。孔明教刘度仍为郡守，其子刘贤赴荆州随军办事。零陵一郡居民，尽皆喜悦。
玄德入城安抚已毕，赏劳三军。乃问众将曰： 零陵已取了，桂阳郡何人敢取？ 赵云应曰： 某愿往。 张飞奋然出曰： 飞亦愿往！ 二人相争。孔明曰： 终是子龙先应，只教子龙去。 张飞不服，定要去取。孔明教拈阉，拈着的便去。又是子龙拈着。张飞怒曰： 我并不要人相帮，只独领三千军去，稳取城池。 赵云曰： 某也只领三千军去。如不得城，愿受军令。 孔明大喜，责了军令状，选三千精兵付赵云去。张飞不服，玄德喝退。赵云领了三千人马，径往桂阳进发。早有探马报知桂阳太守赵范。范急聚众商议。管军校尉陈应、鲍隆愿领兵出战。原来二人都是桂阳岭山乡猎户出身，陈应会使飞叉，鲍隆曾射杀双虎。二人自恃勇力，乃对赵范曰： 刘备若来，某二人愿为前部。 赵范曰： 我闻刘玄德乃大汉皇叔；更兼孔明多谋，关、张极勇；今领兵来的赵子龙，在当阳长坂百万军中，如入无人之境。我桂阳能有多少人马？不可迎敌，只可投降。 应曰： 某请出战。若擒不得赵云，那时任太守投降不迟。 赵范拗不过，只得应允。陈应领三千人马出城迎敌，早望见赵云领军来到。陈应列成阵势，飞马绰叉而出。赵云挺枪出马，责骂陈应曰： 吾主刘玄德，乃刘景升之弟，今辅公子刘琦同领荆州，特来抚民。汝何敢迎敌！ 陈应骂曰： 我等只服曹丞相，岂顺刘备！ 赵云大怒，挺枪骤马，直取陈应。应捻叉来迎，两马相交，战到四五合，陈应料敌不过，拨马便走。赵云追赶。陈应回顾赵云马来相近，用飞叉掷去，被赵云接住。回掷陈应。应急躲过，云马早到，将陈应活捉过马，掷于地下，喝军士绑缚回寨。败军四散奔走。云入寨叱陈应曰： 量汝安敢敌我！我今不杀汝，放汝回去；说与赵范，早来投降。 陈应谢罪，抱头鼠窜，回到城中，对赵范尽言其事。范曰： 我本欲降，汝强要战，以致如此。 遂叱退陈应，赍捧印绶，引十数骑出城投大寨纳降。云出寨迎接，待以宾礼，置酒共饮，纳了印绶，酒至数巡，范曰： 将军姓赵，某亦姓赵，五百年前，合是一家。将军乃真定人，某亦真定人，又是同乡。倘得不弃，结为兄弟，实为万幸。 云大喜，各叙年庚。云与范同年。云长范四个月，范遂拜云为兄。二人同乡，同年，又同姓，十分相得。至晚席散，范辞回城。次日，范请云入城安民。云教军士休动，只带五十骑随入城中。居民执香伏道而接。云安民已毕，赵范邀请入衙饮宴。酒至半酣，范复邀云入后堂深处，洗盏更酌。云饮微醉。范忽请出一妇人，与云把酒。子龙见妇人身穿缟素，有倾国倾城之色，乃问范曰： 此何人也？ 范曰： 家嫂樊氏也。 子龙改容敬之。樊氏把盏毕，范令就坐。云辞谢。樊氏辞归后堂。云曰： 贤弟何必烦令嫂举杯耶？ 范笑曰： 中间有个缘故，乞兄勿阻：先兄弃世已三载，家嫂寡居，终非了局，弟常劝其改嫁。嫂曰： 若得三件事兼全之人，我方嫁之：第一要文武双全，名闻天下；第二要相貌堂堂，威仪出众；第三要与家兄同姓。 你道天下那得有这般凑巧的？今尊兄堂堂仪表，名震四海，又与家兄同姓，正合家嫂所言。若不嫌家嫂貌陋，愿陪嫁资，与将军为妻，结累世之亲，如何？ 云闻言大怒而起，厉声曰： 吾既与汝结为兄弟，汝嫂即吾嫂也，岂可作此乱人伦之事乎！ 赵范羞惭满面，答曰： 我好意相待，如何这般无礼！ 遂目视左右，有相害之意。云已觉，一拳打倒赵范，径出府门，上马出城去了。
范急唤陈应、鲍隆商议。应曰： 这人发怒去了，只索与他厮杀。 范曰： 但恐赢他不得。 鲍隆曰： 我两个诈降在他军中，太守却引兵来搦战，我二人就阵上擒之。 陈应曰： 必须带些人马。 隆曰： 五百骑足矣。 当夜二人引五百军径奔赵云寨来投降。云已心知其诈，遂教唤入。二将到帐下，说： 赵范欲用美人计赚将军，只等将军醉了，扶入后堂谋杀，将头去曹丞相处献功：如此不仁。某二人见将军怒出，必连累于某，因此投降。 赵云佯喜，置酒与二人痛饮。二人大醉，云乃缚于帐中，擒其手下人问之，果是诈降。云唤五百军入，各赐酒食，传令曰： 要害我者，陈应、鲍隆也；不干众人之事。汝等听吾行计，皆有重赏。 众军拜谢。将降将陈、鲍二人当时斩了；却教五百军引路，云引一千军在后，连夜到桂阳城下叫门。城上听时，说陈、鲍二将军杀了赵云回军，请太守商议事务。城上将火照看，果是自家军马。赵范急忙出城。云喝左右捉下，遂入城，安抚百姓已定，飞报玄德。
玄德与孔明亲赴桂阳。云迎接入城，推赵范于阶下。孔明问之，范备言以嫂许嫁之事。孔明谓云曰： 此亦美事，公何如此？ 云曰： 赵范既与某结为兄弟，今若娶其嫂，惹人唾骂，一也；其妇再嫁，使失大节，二也；赵范初降，其心难测，三也。主公新定江汉，枕席未安，云安敢以一妇人而废主公之大事？ 玄德曰： 今日大事已定，与汝娶之，若何？ 云曰： 天下女子不少，但恐名誉不立，何患无妻子乎？ 玄德曰： 子龙真丈夫也！ 遂释赵范，仍令为桂阳太守，重赏赵云。张飞大叫曰： 偏子龙干得功！偏我是无用之人！只拨三千军与我去取武陵郡，活捉太守金旋来献！ 孔明大喜曰： 翼德要去不妨，但要依一件事。 正是：军师决胜多奇策，将士争先立战功。
未知孔明说出那一件事来，且看下文分解。


下邳城曹操鏖兵白门楼吕布殒命
却说高顺引张辽击关公寨，吕布自击张飞寨，关、张各出迎战，玄德引兵两路接应。吕布分军从背后杀来，关、张两军皆溃，玄德引数十骑奔回沛城。吕布赶来，玄德急唤城上军士放下吊桥。吕布随后也到。城上欲待放箭，又恐射了玄德。被吕布乘势杀入城门，把门将士，抵敌不住，都四散奔避。吕布招军入城。玄德见势已急，到家不及，只得弃了妻小，穿城而过，走出西门，匹马逃难，吕布赶到玄德家中，糜竺出迎，告布曰： 吾闻大丈夫不废人之妻子。今与将军争天下者，曹公耳。玄德常念辕门射戟之恩，不敢背将军也。今不得已而投曹公，惟将军怜之。 布曰： 吾与玄德旧交，岂忍害他妻子。 便令糜竺引玄德妻小，去徐州安置。布自引军投山东兖州境上，留高顺、张辽守小沛。此时孙乾已逃出城外。关、张二人亦各自收得些人马，往山中住紥。
且说玄德匹马逃难，正行间，背后一人赶至，视之乃孙乾也。玄德曰： 吾今两弟不知存亡，妻小失散，为之奈何？ 孙乾曰： 不若且投曹操，以图后计。 玄德依言，寻小路投许都。途次绝粮，尝往村中求食。但到处，闻刘豫州，皆争进饮食。一日，到一家投宿，其家一少年出拜，问其姓名，乃猎户刘安也。当下刘安闻豫州牧至，欲寻野味供食，一时不能得，乃杀其妻以食之。玄值曰： 此何肉也？ 安曰： 乃狼肉也。 玄德不疑，乃饱食了一顿，天晚就宿。至晓将去，往后院取马，忽见一妇人杀于厨下，臂上肉已都割去。玄德惊问，方知昨夜食者，乃其妻之肉也。玄德不胜伤感，洒泪上马。刘安告玄德曰： 本欲相随使君，因老母在堂，未敢远行。 玄德称谢而别，取路出梁城。忽见尘头蔽日，一彪大军来到。玄德知是曹操之军，同孙乾径至中军旗下，与曹操相见，具说失沛城、散二弟、陷妻小之事。操亦为之下泪。又说刘安杀妻为食之事，操乃令孙乾以金百两往赐之。
军行至济北，夏侯渊等迎接入寨，备言兄夏侯惇损其一目，卧病未痊。操临卧处视之，令先回许都调理。一面使人打探吕布现在何处。探马回报云： 吕布与陈宫、臧霸结连泰山贼寇，共攻兖州诸郡。 操即令曹仁引三千兵打沛城；操亲提大军，与玄德来战吕布。前至山东，路近萧关，正遇泰山寇孙观、吴敦、尹礼、昌豨领兵三万余拦住去路。操令许褚迎战，四将一齐出马。许褚奋力死战，四将抵敌不住，各自败走。操乘势掩杀，追至萧关。探马飞报吕布。
时布已回徐州，欲同陈登往救小沛，令陈珪守徐州。陈登临行，珪谓之曰： 昔曹公曾言东方事尽付与汝。今布将败，可便图之。 登曰： 外面之事，儿自为之；倘布败回，父亲便请糜竺一同守城，休放布入，儿自有脱身之计。 珪曰： 布妻小在此，心腹颇多，为之奈何？ 登曰： 儿亦有计了。 乃入见吕布曰： 徐州四面受敌，操必力攻，我当先思退步：可将钱粮移于下邳，倘徐州被围，下邳有粮可救。主公盍早为计？ 布曰： 元龙之言甚善。吾当并妻小移去。 遂令宋宪、魏续保护妻小与钱粮移屯下邳；一面自引军与陈登往救萧关。到半路，登曰： 容某先到关探曹操虚实，主公方可行。 布许之，登乃先到关上。陈宫等接见。登曰： 温侯深怪公等不肯向前，要来责罚 。宫曰： 今曹兵势大，未可轻敌。吾等紧守关隘，可劝主公深保沛城，乃为上策。 陈登唯唯。至晚，上关而望，见曹兵直逼关下，乃乘夜连写三封书，拴在箭上，射下关去。次日辞了陈宫，飞马来见吕布曰： 关上孙观等皆欲献关，某已留下陈宫守把，将军可于黄昏时杀去救应。 布曰： 非公则此关休矣。 便教陈登飞骑先至关，约陈宫为内应，举火为号。登径往报宫曰： 曹兵已抄小路到关内，恐徐州有失。公等宜急回。 宫遂引众弃关而走。登就关上放起火来。吕布乘黑杀至，陈宫军和吕布军在黑暗里自相掩杀。曹兵望见号火，一齐杀到，乘势攻击。孙观等各自四散逃避去了。吕布直杀到天明，方知是计；急与陈宫回徐州。到得城边叫门时，城上乱箭射下。糜竺在敌楼上喝曰： 汝夺吾主城池，今当仍还吾主，汝不得复入此城也。 布大怒曰： 陈珪何在？ 竺曰： 吾已杀之矣 。布回顾宫曰： 陈登安在？ 宫曰： 将军尚执迷而问此佞贼乎？ 布令遍寻军中，却只不见。宫劝布急投小沛，布从之。行至半路，只见一彪军骤至，视之，乃高顺、张辽也。布问之，答曰： 陈登来报说主公被围，令某等急来救解。 宫曰： 此又佞贼之计也。 布怒曰： 吾必杀此贼！ 急驱马至小沛。只见小沛城上尽插曹兵旗号。原来曹操已令曹仁袭了城池，引军守把。吕布于城下大骂陈登。登在城上指布骂曰： 吾乃汉臣，安肯事汝反贼耶！ 布大怒，正待攻城，忽听背后喊声大起，一队人马来到，当先一将乃是张飞。高顺出马迎敌，不能取胜。布亲自接战。正斗间，阵外喊声复起，曹操亲统大军冲杀前来。吕布料难抵敌，引军东走。曹兵随后追赶。吕布走得人困马乏。忽又闪出一彪军拦住去路，为首一将，立马横刀，大喝： 吕布休走！关云长在此！ 吕布慌忙接战。背后张飞赶来。布无心恋战，与陈宫等杀开条路，径奔下邳。侯成引兵接应去了。
关、张相见，各洒泪言失散之事。云长曰： 我在海州路上住紥，探得消息，故来至此。 张飞曰： 弟在芒砀山住了这几时，今日幸得相遇。 两个叙话毕，一同引兵来见玄德，哭拜于地。玄德悲喜交集，引二人见曹操，便随操入徐州。糜竺接见，具言家属无恙，玄德甚喜。陈珪父子亦来参拜曹操。操设一大宴，犒劳诸将。操自居中，使陈珪居右、玄德居左。其余将士，各依次坐。宴罢，操嘉陈珪父子之功，加封十县之禄，授登为伏波将军。且说曹操得了徐州，心中大喜，商议起兵攻下邳。程昱曰： 布今止有下邳一城，若逼之太急，必死战而投袁术矣。布与术合，其势难攻。今可使能事者守住淮南径路，内防吕布，外当袁术。况今山东尚有臧霸、孙观之徒未曾归顺，防之亦不可忽也。 操曰： 吾自当山东诸路。其淮南径路，请玄德当之。 玄德曰： 丞相将令，安敢有违。 次日，玄德留糜竺、简雍在徐州，带孙乾、关、张引军住守淮南径路。曹操自引兵攻下邳。且说吕布在下邳，自恃粮食足备，且有泗水之险，安心坐守，可保无虞。陈宫曰： 今操兵方来，可乘其寨栅未定，以逸击劳，无不胜者。 布曰： 吾方屡败，不可轻出。待其来攻而后击之，皆落泗水矣。 遂不听陈宫之言。过数日，曹兵下寨已定。操统众将至城下，大叫吕布答话，布上城而立，操谓布曰： 闻奉先又欲结婚袁术，吾故领兵至此。夫术有反逆大罪，而公有讨董卓之功，今何自弃其前功而从逆贼耶？倘城池一破，悔之晚矣！若早来降，共扶王室，当不失封侯之位。 布曰： 丞相且退，尚容商议。 陈宫在布侧大骂曹操奸贼，一箭射中其麾盖。操指宫恨曰： 吾誓杀汝！ 遂引兵攻城。宫谓布曰： 曹操远来，势不能久。将军可以步骑出屯于外，宫将余众闭守于内；操若攻将军，宫引兵击其背；若来攻城，将军为救于后；不过旬日，操军食尽，可一鼓而破；此乃掎角之势也。 布曰： 公言极是。 遂归府收拾戎装。时方冬寒，分付从人多带绵衣，布妻严氏闻之，出问曰： 君欲何往？ 布告以陈宫之谋。严氏曰： 君委全城，捐妻子，孤军远出，倘一旦有变，妾岂得为将军之妻乎？ 布踌躇未决，三日不出。宫入见曰： 操军四面围城，若不早出，必受其困。 布曰： 吾思远出不如坚守。 宫曰： 近闻操军粮少，遣人往许都去取，早晚将至。将军可引精兵往断其粮道。此计大妙。 布然其言，复入内对严氏说知此事。严氏泣曰： 将军若出，陈宫、高顺安能坚守城池？倘有差失，悔无及矣！妾昔在长安，已为将军所弃，幸赖庞舒私藏妾身，再得与将军相聚；孰知今又弃妾而去乎？将军前程万里，请勿以妾为念！ 言罢痛哭。布闻言愁闷不决，入告貂蝉。貂蝉曰： 将军与妾作主，勿轻身自出。 布曰： 汝无忧虑。吾有画戟、赤兔马，谁敢近我！ 乃出谓陈宫曰： 操军粮至者，诈也。操多诡计，吾未敢动。 宫出，叹曰： 吾等死无葬身之地矣！ 布于是终日不出，只同严氏、貂蝉饮酒解闷。
谋士许汜、王楷入见布，进计曰：今袁术在淮南，声势大振。将军旧曾与彼约婚，今何不仍求之？彼兵若至，内外夹攻，操不难破也。布从其计，即日修书，就着二人前去。许汜曰： 须得一军引路冲出方好。 布令张辽、郝萌两个引兵一千，送出隘口。是夜二更，张辽在前，郝萌在后，保着许汜、王楷杀出城去。抹过玄德寨，众将追赶不及，已出隘口。郝萌将五百人，跟许汜、王楷而去。张辽引一半军回来，到隘口时，云长拦住。未及交锋，高顺引兵出城救应，接入城中去了。且说许汜、王楷至寿春，拜见袁术，呈上书信。术曰： 前者杀吾使命，赖我婚姻！今又来相问，何也？ 汜曰： 此为曹操奸计所误，愿明上详之。 术曰： 汝主不因曹兵困急，岂肯以女许我？ 楷曰： 明上今不相救，恐唇亡齿寒，亦非明上之福也。 术曰： 奉先反复无信，可先送女，然后发兵。 许汜、王楷只得拜辞，和郝萌回来。到玄德寨边，汜曰： 日间不可过。夜半吾二人先行，郝将军断后。 商量停当。夜过玄德寨，许汜、王楷先过去了。郝萌正行之次，张飞出寨拦路。郝萌交马只一合，被张飞生擒过去，五百人马尽被杀散。张飞解郝萌来见玄德，玄德押往大寨见曹操。郝萌备说求救许婚一事。操大怒，斩郝萌于军门，使人传谕各寨，小心防守：如有走透吕布及彼军士者，依军法处治。各寨悚然。玄德回营，分付关、张曰： 我等正当淮南冲要之处。二弟切宜小心在意，勿犯曹公军令。 飞曰： 捉了一员贼将，操不见有甚褒赏，却反来諕吓，何也？ 玄德曰： 非也。曹操统领多军，不以军令，何能服人？弟勿犯之。 关、张应诺而退。
却说许汜、王楷回见吕布，具言袁术先欲得妇，然后起兵救援。布曰： 如何送去？ 汜曰： 今郝萌被获，操必知我情，预作准备。若非将军亲自护送，谁能突出重围？ 布曰： 今日便送去，如何？ 汜曰： 今日乃凶神值日，不可去。明日大利，宜用戌、亥时。 布命张辽、高顺： 引三千军马，安排小车一辆；我亲送至二百里外，却使你两个送去。 次夜二更时分，吕布将女以绵缠身，用甲包裹，负于背上，提戟上马。放开城门，布当先出城，张辽、高顺跟着。将次到玄德寨前，一声鼓响，关、张二人拦住去路，大叫：休走！ 布无心恋战，只顾夺路而行。玄德自引一军杀来，两军混战。吕布虽勇，终是缚一女在身上，只恐有伤，不敢冲突重围。后面徐晃、许褚皆杀来，众军皆大叫曰： 不要走了吕布！ 布见军来太急，只得仍退入城。玄德收军，徐晃等各归寨，端的不曾走透一个。吕布回到城中，心中忧闷，只是饮酒。
却说曹操攻城，两月不下。忽报： 河内太守张杨出兵东市，欲救吕布；部将杨丑杀之，欲将头献丞相，却被张杨心腹将眭固所杀，反投犬城去了。 操闻报，即遣史涣追斩眭固。因聚众将曰： 张杨虽幸自灭，然北有袁绍之忧，东有表、绣之患，下邳久围不克，吾欲舍布还都，暂且息战，何如？ 荀攸急止曰： 不可。吕布屡败，锐气已堕，军以将为主，将衰则军无战心。彼陈宫虽有谋而迟。今布之气未复，宫之谋未定，作速攻之，布可擒也。 郭嘉曰： 某有一计，下邳城可立破，胜于二十万师。 荀彧曰： 莫非决沂、泗之水乎？ 嘉笑曰： 正是此意。 操大喜，即令军士决两河之水。曹兵皆居高原。坐视水淹下邳。下邳一城，只剩得东门无水；其余各门，都被水淹。众军飞报吕布。布曰： 吾有赤兔马，渡水如平地，又何惧哉！ 乃日与妻妾痛饮美酒，因酒色过伤，形容销减；一日取镜自照，惊曰： 吾被酒色伤矣！自今日始，当戒之。 遂下令城中，但有饮酒者皆斩。
却说侯成有马十五匹，被后槽人盗去，欲献与玄德。侯成知觉，追杀后槽人，将马夺回；诸将与侯成作贺。侯成酿得五六斛酒，欲与诸将会饮，恐吕布见罪，乃先以酒五瓶诣布府，禀曰： 托将军虎威，追得失马。众将皆来作贺。酿得些酒，未敢擅饮，特先奉上微意。 布大怒曰： 吾方禁酒，汝却酿酒会饮，莫非同谋伐我乎！ 命推出斩之。宋宪、魏续等诸将俱入告饶。 布曰： 故犯吾令，理合斩首。今看众将面，且打一百！ 众将又哀告，打了五十背花，然后放归。众将无不丧气。宋宪、魏续至侯成家来探视，侯成泣曰： 非公等则吾死矣！ 宪曰： 布只恋妻子，视吾等如草芥。 续曰： 军围城下，水绕壕边，吾等死无日矣！ 宪曰： 布无仁无义，我等弃之而走，何如？ 续曰： 非丈夫也。不若擒布献曹公。 侯成曰： 我因追马受责，而布所倚恃者，赤兔马也。汝二人果能献门擒布，吾当先盗马去见曹公。 三人商议定了。是夜侯成暗至马院，盗了那匹赤兔马，飞奔东门来。魏续便开门放出，却佯作追赶之状。侯成到曹操寨，献上马匹，备言宋宪、魏续插白旗为号，准备献门。曹操闻此信，便押榜数十张射入城去。其榜曰： 大将军曹，特奉明诏，征伐吕布。如有抗拒大军者，破城之日，满门诛戮。上至将校，下至庶民，有能擒吕布来献，或献其首级者，重加官赏。为此榜谕，各宜知悉。 次日平明，城外喊声震地。吕布大惊，提戟上城，各门点视，责骂魏续走透侯成，失了战马，欲待治罪。城下曹兵望见城上白旗，竭力攻城，布只得亲自抵敌。从平明直打到日中，曹兵稍退。布少憩门楼，不觉睡着在椅上。宋宪赶退左右，先盗其画戟，便与魏续一齐动手，将吕布绳缠索绑，紧紧缚住。布从睡梦中惊醒，急唤左右，却都被二人杀散，把白旗一招，曹兵齐至城下。魏续大叫： 已生擒吕布矣！ 夏侯渊尚未信。宋宪在城上掷下吕布画戟来，大开城门，曹兵一拥而入。高顺、张辽在西门，水围难出，为曹兵所擒。陈宫奔至南门，为徐晃所获。
曹操入城，即传令退了所决之水，出榜安民；一面与玄德同坐白门楼上。关、张侍立于侧，提过擒获一干人来。吕布虽然长大，却被绳索捆作一团，布叫曰： 缚太急，乞缓之！ 操曰： 缚虎不得不急。 布见侯成、魏续、宋宪皆立于侧，乃谓之曰： 我待诸将不薄，汝等何忍背反？ 宪曰： 听妻妾言，不听将计，何谓不薄？ 布默然。须臾，众拥高顺至。操问曰： 汝有何言？ 顺不答。操怒命斩之。徐晃解陈宫至。操曰： 公台别来无恙！ 宫曰： 汝心术不正，吾故弃汝！ 操曰： 吾心不正，公又奈何独事吕布？ 宫曰： 布虽无谋，不似你诡诈奸险。 操曰： 公自谓足智多谋，今竟何如？ 宫顾吕布曰： 恨此人不从吾言！若从吾言，未必被擒也。 操曰： 今日之事当如何？ 宫大声曰： 今日有死而已！ 操曰： 公如是，奈公之老母妻子何？ 宫曰： 吾闻以孝治天下者，不害人之亲；施仁政于天下者，不绝人之祀。老母妻子之存亡，亦在于明公耳。吾身既被擒，请即就戮，并无挂念。 操有留恋之意。宫径步下楼，左右牵之不住。操起身泣而送之。宫并不回顾。操谓从者曰： 即送公台老母妻子回许都养老。怠慢者斩。 宫闻言，亦不开口，伸颈就刑。众皆下泪。操以棺椁盛其尸，葬于许都。后人有诗叹之曰： 生死无二志，丈夫何壮哉！不从金石论，空负栋梁材。辅主真堪敬，辞亲实可哀。白门身死日，谁肯似公台！
方操送宫下楼时，布告玄德曰： 公为坐上客，布为阶下囚，何不发一言而相宽乎？ 玄德点头。及操上楼来，布叫曰： 明公所患，不过于布；布今已服矣。公为大将，布副之，天下不难定也。 操回顾玄德曰！ 何如？ 玄德答曰： 公不见丁建阳、董卓之事乎？ 布目视玄德曰： 是儿最无信者！ 操令牵下楼缢之。布回顾玄德曰： 大耳儿！不记辕门射戟时耶？ 忽一人大叫曰： 吕布匹夫！死则死耳，何惧之有！ 众视之，乃刀斧手拥张辽至。操令将吕布缢死，然后枭首。后人有诗叹曰： 洪水滔滔淹下邳，当年吕布受擒时：空余赤兔马千里，漫有方天戟一枝。缚虎望宽今太懦，养鹰休饱昔无疑。恋妻不纳陈宫谏，枉骂无恩大耳儿。 又有诗论玄德曰： 伤人饿虎缚休宽，董卓丁原血未干。玄德既知能啖父，争如留取害曹瞒？ 却说武士拥张辽至。操指辽曰： 这人好生面善。 辽曰： 濮阳城中曾相遇，如何忘却？ 操笑曰： 你原来也记得！ 辽曰： 只是可惜！ 操曰： 可惜甚的？ 辽曰： 可惜当日火不大，不曾烧死你这国贼！ 操大怒曰： 败将安敢辱吾！ 拔剑在手，亲自来杀张辽。辽全无惧色，引颈待杀。曹操背后一人攀住臂膊，一人跪于面前，说道： 丞相且莫动手！ 正是：乞哀吕布无人救，骂贼张辽反得生。
毕竟救张辽的是谁，且听下文分解。


袁曹各起马步三军关张共擒王刘二将
却说陈登献计于玄德曰： 曹操所惧者袁绍。绍虎踞冀、青、幽、并诸郡，带甲百万，文官武将极多，今何不写书遣人到彼求救？ 玄德曰： 绍向与我未通往来，今又新破其弟，安肯相助？ 登曰： 此间有一人与袁绍三世通家，若得其一书致绍，绍必来相助。 玄德问何人。登曰： 此人乃公平日所折节敬礼者，何故忘之？ 玄德猛省曰： 莫非郑康成先生乎？ 登笑曰： 然也。 原来郑康成名玄，好学多才，尝受业于马融。融每当讲学，必设绛帐，前聚生徒，后陈声妓，侍女环列左右。玄听讲三年，目不邪视，融甚奇之。及学成而归。融叹曰： 得我学之秘者，惟郑玄一人耳！ 玄家中侍婢俱通毛诗。一婢尝忤玄意，玄命长跪阶前。一婢戏谓之曰： 胡为乎泥中？ 此婢应声曰： 薄言往愬，逢彼之怒。 其风雅如此。桓帝朝，玄官至尚书；后因十常侍之乱，弃官归田，居于徐州。玄德在涿郡时，已曾师事之；及为徐州牧，时时造庐请教，敬礼特甚。当下玄德想出此人，大喜，便同陈登亲至郑玄家中，求其作书。玄慨然依允，写书一封，付与玄德。玄德便差孙乾星夜赍往袁绍处投递。绍览毕，自忖曰： 玄德攻灭吾弟，本不当相助；但重以郑尚书之命，不得不往救之。 遂聚文武官，商议兴兵伐曹操。谋士田丰曰： 兵起连年，百姓疲弊，仓廪无积，不可复兴大军。宜先遣人献捷天子，若不得通，乃表称曹操隔我王路，然后提兵屯黎阳；更于河内增益舟楫，缮置军器，分遣精兵，屯紥边鄙。三年之中，大事可定也。 谋士审配曰： 不然。以明公之神武，抚河朔之强盛，兴兵讨曹贼，易如反掌，何必迁延日月？ 谋士沮授曰： 制胜之策，不在强盛。曹操法令既行，士卒精练，比公孙瓚坐受困者不同。今弃献捷良策，而兴无名之兵，窃为明公不取。 谋士郭图曰： 非也。兵加曹操，岂曰无名？公正当及时早定大业。愿从郑尚书之言，与刘备共仗大义，剿灭曹贼，上合天意，下合民情，实为幸甚！ 四人争论未定，绍躇踌不决。忽许攸、荀谌自外而入。绍曰： 二人多有见识，且看如何主张。 二人施礼毕，绍曰： 郑尚书有书来，令我起兵助刘备，攻曹操。起兵是乎？不起兵是乎？ 二人齐声应曰： 明公以众克寡，以强攻弱，讨汉贼以扶王室：起兵是也。 绍曰： 二人所见，正合我心。 便商议兴兵。先令孙乾回授郑玄，并约玄德准备接应；一面令审配、逢纪为统军，田丰、荀谌、许攸为谋士，颜良、文丑为将军，起马军十五万，步兵十五万，共精兵三十万，望黎阳进发。分拨已定，郭图进曰： 以明公大义伐操，必须数操之恶，驰檄各郡，声罪致讨，然后名正言顺。 绍从之，遂令书记陈琳草檄。琳字孔璋，素有才名；灵帝时为主簿，因谏何进不听，复遭董卓之乱，避难冀州，绍用为记室。当下领命草檄，援笔立就。其文曰：
盖闻明主图危以制变，忠臣虑难以立权。是以有非常之人，然后有非常之事；有非常之事，然后立非常之功。夫非常者，固非常人所拟也。
曩者，强秦弱主，赵高执柄，专制朝权，威福由己；时人迫胁，莫敢正言；终有望夷之败，祖宗焚灭，污辱至今，永为世鉴。及臻吕后季年，产禄专政，内兼二军，外统赵梁；擅断万机，决事省禁；下陵上替，海内寒心。于是绛侯朱虚兴兵奋怒，诛夷逆暴，尊立太宗，故能王道兴隆，光明显融：此则大臣立权之明表也。
司空曹操：祖父中常侍腾，与左棺、徐璜并作妖孽，饕餮放横，伤化虐民；父嵩，乞匄携养，因赃假位，舆金辇璧，输货权门，窃盗鼎司，倾覆重器。操赘阉遗丑，本无懿德，犭票狡锋协，好乱乐祸。
幕府董统鹰扬，扫除凶逆；续遇董卓，侵官暴国。于是提剑挥鼓，发命东夏，收罗英雄，弃瑕取用；故遂与操同谘合谋，授以裨师，谓其鹰犬之才，爪牙可任。至乃愚佻短略，轻进易退，伤夷折衄，数丧师徒；幕府辄复分兵命锐，修完补辑，表行东郡，领兖州刺史，被以虎文，奖蹙威柄，冀获秦师一克之报。而操遂承资跋扈，恣行凶忒，割剥元元，残贤害善。
故九江太守边让，英才俊伟，天下知名；直言正色，论不阿谄；身首被枭悬之诛，妻孥受灰灭之咎。自是士林愤痛，民怨弥重；一夫奋臂，举州同声。故躬破于徐方，地夺于吕布；彷徨东裔，蹈据无所。幕府惟强干弱枝之义，且不登叛人之党，故复援旌擐甲，席卷起征，金鼓响振，布众奔沮；拯其死亡之患，复其方伯之位：则幕府无德于兖土之民，而有大造于操也。
后会銮驾返旆，群虏寇攻。时冀州方有北鄙之警，匪遑离局；故使从事中郎徐勋，就发遣操，使缮修郊庙，翊卫幼主。操便放志：专行胁迁，当御省禁；卑侮王室，败法乱纪；坐领三台，专制朝政；爵赏由心，弄戮在口；所爱光五宗，所恶灭三族；群谈者受显诛，腹议者蒙隐戮；百僚钳口，道路以目；尚书记朝会，公卿充员品而已。
故太尉杨彪，典历二司，享国极位。操因缘眦睚，被以非罪；榜楚参并，五毒备至；触情任忒，不顾宪纲。又议郎赵彦，忠谏直言，义有可纳，是以圣朝含听，改容加饰。操欲迷夺时明，杜绝言路，擅收立杀，不俟报国。又梁孝王，先帝母昆，坟陵尊显；桑梓松柏，犹宜肃恭。而操帅将吏士，亲临发掘，破棺裸尸，掠取金宝。至令圣朝流涕，士民伤怀！
操又特置发丘中郎将、摸金校尉，所过隳突，无骸不露。身处三公之位，而行桀虏之态，污国害民，毒施人鬼！加其细致惨苛，科防互设；罾缴充蹊，坑阱塞路；举手挂网罗，动足触机陷：是以兖、豫有无聊之民，帝都有吁嗟之怨。历观载籍，无道之臣，贪残酷烈，于操为甚！
幕府方诘外奸，未及整训；加绪含容，冀可弥缝。而操豺狼野心，潜包祸谋，乃欲摧挠栋梁，孤弱汉室，除灭忠正，专为枭雄。往者伐鼓北征公孙瓚，强寇桀逆，拒围一年。操因其未破，阴交书命，外助王师，内相掩袭。会其行人发露，瓚亦枭夷，故使锋芒挫缩，厥图不果。
今乃屯据敷仓，阻河为固，欲以螳螂之斧，御隆车之隧。幕府奉汉威灵，折冲宇宙；长戟百万，胡骑千群；奋中黄育获之士，骋良弓劲弩之势；并州越太行，青州涉济漯；大军泛黄河而角其前，荆州下宛叶而掎其后：雷震虎步，若举炎火以焫飞蓬，覆沧海以沃熛炭，有何不灭者哉？
又操军吏士，其可战者，皆出自幽冀，或故营部曲，咸怨旷思归，流涕北顾。其余兖豫之民，及吕布张杨之余众，覆亡迫胁，权时苟从；各被创夷，人为仇敌。若回旆方徂，登高冈而击鼓吹，扬素挥以启降路，必土崩瓦解，不俟血刃。
方今汉室陵迟，纲维弛绝；圣朝无一介之辅，股肱无折冲之势。方畿之内，简练之臣，皆垂头搨翼，莫所凭恃；虽有忠义之佐，胁于暴虐之臣，焉能展其节？
又操持部曲精兵七百，围守宫阙，外托宿卫，内实拘执。惧其篡逆之萌，因斯而作。此乃忠臣肝脑涂地之秋，烈士立功之会，可不勖哉！
操又矫命称制，遣使发兵。恐边远州郡，过听给与，违众旅叛，举以丧名，为天下笑，则明哲不取也。
即日幽并青冀四州并进。书到荆州，便勒现兵，与建忠将军协同声势。州郡各整义兵，罗落境界，举武扬威，并匡社稷：则非常之功于是乎著。
其得操首者，封五千户侯，赏钱五千万。部曲偏裨将校诸吏降者，勿有所问。广宜恩信，班扬符赏，布告天下，咸使知圣朝有拘迫之难。如律令！
绍览檄大喜，即命使将此檄遍行州郡，并于各处关津隘口张挂。檄文传至许都，时曹操方患头风，卧病在床。左右将此檄传进，操见之，毛骨悚然，出了一身冷汗，不觉头风顿愈，从床上一跃而起，顾谓曹洪曰： 此微何人所作？ 洪曰： 闻是陈琳之笔。 操笑曰： 有文事者，必须以武略济之。陈琳文事虽佳，其如袁绍武略之不足何！ 遂聚众谋士商议迎敌。孔融闻之，来见操曰： 袁绍势大，不可与战，只可与和。 荀彧曰： 袁绍无用之人，何必议和？ 融曰： 袁绍士广民强。其部下如许攸、郭图、审配、逢纪皆智谋之士；田丰、沮授皆忠臣也；颜良、文丑勇冠三军；其余高览、张郃、淳于琼等俱世之名将。——何谓绍为无用之人乎？ 彧笑曰： 绍兵多而不整。田丰刚而犯上，许攸贪而不智，审配专而无谋，逢纪果而无用：此数人者，势不相容，必生内变，颜良、文丑，匹夫之勇，一战可擒。其余碌碌等辈，纵有百万，何足道哉！ 孔融默然。操大笑曰： 皆不出荀文若之料。 遂唤前军刘岱、后军王忠引军五万，打着丞相旗号，去徐州攻刘备。原来刘岱旧为兖州刺史；及操取兖州，岱降于操，操用为偏将，故今差他与王忠一同领兵。操却自引大军二十万，进黎阳，拒袁绍。程昱曰： 恐刘岱、王忠不称其使。 操曰： 吾亦知非刘备敌手，权且虚张声势。 分付： 不可轻进。待我破绍，再勒兵破备。 刘岱、王忠领兵去了。
曹操自引兵至黎阳。两军隔八十里，各自深沟高垒，相持不战。自八月守至十月。原来许攸不乐审配领兵，沮授又恨绍不用其谋，各不相和，不图进取。袁绍心怀疑惑，不思进兵，操乃唤吕布手下降将臧霸守把青、徐；于禁、李典屯兵河上；曹仁总督大军，屯于官渡，操自引一军，竟回许都。
且说刘岱、王忠引军五万，离徐州一百里下寨。中军虚打 曹丞相 旗号，未敢进兵，只打听河北消息。这里玄德也不知曹操虚实，未敢擅动，亦只探听河北。忽曹操差人催刘岱、王忠进战。二人在寨中商议。岱曰： 丞相催促攻城，你可先去。 王忠曰： 丞相先差你。 岱曰： 我是主将，如何先去？ 忠曰： 我和你同引兵去。 岱曰： 我与你拈阄，拈着的便去。 王忠拈着 先 字，只得分一半军马，来攻徐州。
玄德听知军马到来，请陈登商议曰： 袁本初虽屯兵黎阳，奈谋臣不和，尚未进取。曹操不知在何处。闻黎阳军中，无操旗号，如何这里却反有他旗号？ 登曰： 操诡计百出，必以河北为重，亲自监督，却故意不建旗号，乃于此处虚张旗号：吾意操必不在此。 玄德曰： 两弟谁可探听虚实？ 张飞曰： 小弟愿往。 玄德曰： 汝为人躁暴，不可去。 飞曰： 便是有曹操也拿将来！ 云长曰： 待弟往观其动静。 玄德曰： 云长若去，我却放心。 于是云长引三千人马出徐州来。
时值初冬，阴云布合，雪花乱飘，军马皆冒雪布阵。云长骤马提刀而出，大叫王忠打话。忠出曰： 丞相到此，缘何不降？ 云长曰： 请丞相出阵，我自有话说。 忠曰： 丞相岂肯轻见你！ 云长大怒，骤马向前。王忠挺枪来迎。两马相交，云长拨马便走。王忠赶来。转过山坡，云长回马，大叫一声，舞刀直取。王忠拦截不住，恰待骤马奔逃，云长左手倒提宝刀，右手揪住王忠勒甲绦，拖下鞍鞒，横担于马上，回本阵来。王忠军四散奔走。
云长押解王忠，回徐州见玄德。玄德问： 尔乃何人？现居何职？敢诈称曹丞相！ 忠曰： 焉敢有诈。奉命教我虚张声势，以为疑兵。丞相实不在此。 玄德教付衣服酒食，且暂监下，待捉了刘岱，再作商议。云长曰： 某知兄有和解之意，故生擒将来。 玄德曰： 吾恐翼德躁暴，杀了王忠，故不教去。此等人杀之无益，留之可为解和之地。 张飞曰： 二哥捉了王忠，我去生擒刘岱来！ 玄德曰： 刘岱昔为兖州刺史，虎牢关伐董卓时，也是一镇诸侯，今日为前军，不可轻敌。 飞曰： 量此辈何足道哉！我也似二哥生擒将来便了。 玄德曰： 只恐坏了他性命，误我大事。 飞曰： 如杀了，我偿他命！ 玄德遂与军三千。飞引兵前进。
却说刘岱知王忠被擒，坚守不出。张飞每日在寨前叫骂，岱听知是张飞，越不敢出。飞守了数日，见岱不出，心生一计：传令今夜二更去劫寨；日间却在帐中饮酒诈醉，寻军士罪过，打了一顿，缚在营中，曰： 待我今夜出兵时，将来祭旗！ 却暗使左右纵之去。军士得脱，偷走出营，径往刘岱营中来报劫寨之事。刘岱见降卒身受重伤，遂听其说，虚紥空寨，伏兵在外。是夜张飞却分兵三路，中间使三十余人，劫寨放火；却教两路军抄出他寨后，看火起为号，夹击之。三更时分，张飞自引精兵，先断刘岱后路；中路三十余人，抢入寨中放火。刘岱伏兵恰待杀入，张飞两路兵齐出。岱军自乱，正不知飞兵多少，各自溃散。刘岱引一队残军，夺路而走，正撞见张飞，狭路相逢，急难回避，交马只一合，早被张飞生擒过去。余众皆降。飞使人先报入徐州。玄德闻之，谓云长曰： 翼德自来粗莽，今亦用智，吾无忧矣！ 乃亲自出郭迎之。飞曰： 哥哥道我躁暴，今日如何？玄德曰： 不用言语相激，如何肯使机谋！ 飞大笑。
玄德见缚刘岱过来，慌下马解其缚曰： 小弟张飞误有冒渎，望乞恕罪。 遂迎入徐州，放出王忠，一同管待。玄德曰： 前因车胄欲害备，故不得不杀之。丞相错疑备反，遣二将军前来问罪。备受丞相大恩，正思报效，安敢反耶？二将军至许都，望善言为备分诉，备之幸也。 刘岱、王忠曰： 深荷使君不杀之恩，当于丞相处方便，以某两家老小保使君。 玄德称谢。次日尽还原领军马，送出郭外。
刘岱、王忠行不上十余里，一声鼓响，张飞拦路大喝曰： 我哥哥忒没分晓！捉住贼将如何又放了？ 諕得刘岱、王忠在马上发颤。张飞睁眼挺枪赶来，背后一人飞马大叫： 不得无礼！ 视之，乃云长也。刘岱、王忠方才放心。云长曰： 既兄长放了，吾弟如何不遵法令？ 飞曰： 今番放了，下次又来。 云长曰： 待他再来，杀之未迟。 刘岱、王忠连声告退曰： 便丞相诛我三族，也不来了。望将军宽恕。 飞曰： 便是曹操自来，也杀他片甲不回！今番权且寄下两颗头！ 刘岱、王忠抱头鼠窜而去。云长、翼德回见玄德曰： 曹操必然复来。 孙乾谓玄德曰： 徐州受敌之地，不可久居；不若分兵屯小沛，守邳城，为掎角之势，以防曹操。 玄德用其言，令云长守下邳；甘、糜二夫人亦于下邳安置。甘夫人乃小沛人也，糜夫人乃糜竺之妹也。孙乾、简雍、糜竺、糜芳守徐州。玄德与张飞屯小沛。刘岱、王忠回见曹操，具言刘备不反之事。操怒骂： 辱国之徒，留你何用！ 喝令左右推出斩之。正是：犬豕何堪共虎斗，鱼虾空自与龙争。
不知二人性命如何，且听下文分解。


宴桃园豪杰三结义斩黄巾英雄首立功
滚滚长江东逝水，浪花淘尽英雄。是非成败转头空。青山依旧在，几度夕阳红。
白发渔樵江渚上，惯看秋月春风。一壶浊酒喜相逢。古今多少事，都付笑谈中。
——调寄《临江仙》
话说天下大势，分久必合，合久必分。周末七国分争，并入于秦。及秦灭之后，楚、汉分争，又并入于汉。汉朝自高祖斩白蛇而起义，一统天下，后来光武中兴，传至献帝，遂分为三国。推其致乱之由，殆始于桓、灵二帝。桓帝禁锢善类，崇信宦官。及桓帝崩，灵帝即位，大将军窦武、太傅陈蕃，共相辅佐。时有宦官曹节等弄权，窦武、陈蕃谋诛之，机事不密，反为所害，中涓自此愈横。
建宁二年四月望日，帝御温德殿。方升座，殿角狂风骤起。只见一条大青蛇，从梁上飞将下来，蟠于椅上。帝惊倒，左右急救入宫，百官俱奔避。须臾，蛇不见了。忽然大雷大雨，加以冰雹，落到半夜方止，坏却房屋无数。建宁四年二月，洛阳地震；又海水泛溢，沿海居民，尽被大浪卷入海中。光和元年，雌鸡化雄。六月朔，黑气十余丈，飞入温雄殿中。秋七月，有虹现于玉堂；五原山岸，尽皆崩裂。种种不祥，非止一端。帝下诏问群臣以灾异之由，议郎蔡邕上疏，以为蜺堕鸡化，乃妇寺干政之所致，言颇切直。帝览奏叹息，因起更衣。曹节在后窃视，悉宣告左右；遂以他事陷邕于罪，放归田里。后张让、赵忠、封谞、段珪、曹节、侯览、蹇硕、程旷、夏惲、郭胜十人朋比为奸，号为 十常侍 。帝尊信张让，呼为 阿父 。朝政日非，以致天下人心思乱，盗贼蜂起。
时巨鹿郡有兄弟三人，一名张角，一名张宝，一名张梁。那张角本是个不第秀才，因入山采药，遇一老人，碧眼童颜，手执藜杖，唤角至一洞中，以天书三卷授之，曰： 此名《太平要术》，汝得之，当代天宣化，普救世人；若萌异心，必获恶报。 角拜问姓名。老人曰： 吾乃南华老仙也。 言讫，化阵清风而去。角得此书，晓夜攻习，能呼风唤雨，号为 太平道人 。中平元年正月内，疫气流行，张角散施符水，为人治病，自称 大贤良师 。角有徒弟五百余人，云游四方，皆能书符念咒。次后徒众日多，角乃立三十六方，大方万余人，小方六七千，各立渠帅，称为将军；讹言： 苍天已死，黄天当立；岁在甲子，天下大吉。 令人各以白土，书 甲子 二字于家中大门上。青、幽、徐、冀、荆、扬、兖、豫八州之人，家家侍奉大贤良师张角名字。角遣其党马元义，暗赍金帛，结交中涓封谞，以为内应。角与二弟商议曰： 至难得者，民心也。今民心已顺，若不乘势取天下，诚为可惜。 遂一面私造黄旗，约期举事；一面使弟子唐周，驰书报封谞。唐周乃径赴省中告变。帝召大将军何进调兵擒马元义，斩之；次收封谞等一干人下狱。张角闻知事露，星夜举兵，自称 天公将军 ，张宝称 地公将军 ，张梁称 人公将军 。申言于众曰： 今汉运将终，大圣人出。汝等皆宜顺天从正，以乐太平。 四方百姓，裹黄巾从张角反者四五十万。贼势浩大，官军望风而靡。何进奏帝火速降诏，令各处备御，讨贼立功。一面遣中郎将卢植、皇甫嵩、朱儁，各引精兵、分三路讨之。
且说张角一军，前犯幽州界分。幽州太守刘焉，乃江夏竟陵人氏，汉鲁恭王之后也。当时闻得贼兵将至，召校尉邹靖计议。靖曰： 贼兵众，我兵寡，明公宜作速招军应敌。 刘焉然其说，随即出榜招募义兵。
榜文行到涿县，引出涿县中一个英雄。那人不甚好读书；性宽和，寡言语，喜怒不形于色；素有大志，专好结交天下豪杰；生得身长七尺五寸，两耳垂肩，双手过膝，目能自顾其耳，面如冠玉，唇若涂脂；中山靖王刘胜之后，汉景帝阁下玄孙，姓刘，名备，字玄德。昔刘胜之子刘贞，汉武时封涿鹿亭侯，后坐酎金失侯，因此遗这一枝在涿县。玄德祖刘雄，父刘弘。弘曾举孝廉，亦尝作吏，早丧。玄德幼孤，事母至孝；家贫，贩屦织席为业。家住本县楼桑村。其家之东南，有一大桑树，高五丈余，遥望之，童童如车盖。相者云： 此家必出贵人。 玄德幼时，与乡中小儿戏于树下，曰： 我为天子，当乘此车盖。 叔父刘元起奇其言，曰： 此儿非常人也！ 因见玄德家贫，常资给之。年十五岁，母使游学，尝师事郑玄、卢植，与公孙瓒等为友。
及刘焉发榜招军时，玄德年已二十八岁矣。当日见了榜文，慨然长叹。随后一人厉声言曰： 大丈夫不与国家出力，何故长叹？ 玄德回视其人，身长八尺，豹头环眼，燕颔虎须，声若巨雷，势如奔马。玄德见他形貌异常，问其姓名。其人曰： 某姓张，名飞，字翼德。世居涿郡，颇有庄田，卖酒屠猪，专好结交天下豪杰。恰才见公看榜而叹，故此相问。 玄德曰： 我本汉室宗亲，姓刘，名备。今闻黄巾倡乱，有志欲破贼安民，恨力不能，故长叹耳。 飞曰： 吾颇有资财，当招募乡勇，与公同举大事，如何。 玄德甚喜，遂与同入村店中饮酒。
正饮间，见一大汉，推着一辆车子，到店门首歇了，入店坐下，便唤酒保： 快斟酒来吃，我待赶入城去投军。 玄德看其人：身长九尺，髯长二尺；面如重枣，唇若涂脂；丹凤眼，卧蚕眉，相貌堂堂，威风凛凛。玄德就邀他同坐，叩其姓名。其人曰： 吾姓关，名羽，字长生，后改云长，河东解良人也。因本处势豪倚势凌人，被吾杀了，逃难江湖，五六年矣。今闻此处招军破贼，特来应募。 玄德遂以己志告之，云长大喜。同到张飞庄上，共议大事。飞曰： 吾庄后有一桃园，花开正盛；明日当于园中祭告天地，我三人结为兄弟，协力同心，然后可图大事。 玄德、云长齐声应曰： 如此甚好。
次日，于桃园中，备下乌牛白马祭礼等项，三人焚香再拜而说誓曰： 念刘备、关羽、张飞，虽然异姓，既结为兄弟，则同心协力，救困扶危；上报国家，下安黎庶。不求同年同月同日生，只愿同年同月同日死。皇天后土，实鉴此心，背义忘恩，天人共戮！ 誓毕，拜玄德为兄，关羽次之，张飞为弟。祭罢天地，复宰牛设酒，聚乡中勇士，得三百余人，就桃园中痛饮一醉。来日收拾军器，但恨无马匹可乘。正思虑间，人报有两个客人，引一伙伴当，赶一群马，投庄上来。玄德曰： 此天佑我也！ 三人出庄迎接。原来二客乃中山大商：一名张世平，一名苏双，每年往北贩马，近因寇发而回。玄德请二人到庄，置酒管待，诉说欲讨贼安民之意。二客大喜，愿将良马五十匹相送；又赠金银五百两，镔铁一千斤，以资器用。
玄德谢别二客，便命良匠打造双股剑。云长造青龙偃月刀，又名 冷艳锯 ，重八十二斤。张飞造丈八点钢矛。各置全身铠甲。共聚乡勇五百余人，来见邹靖。邹靖引见太守刘焉。三人参见毕，各通姓名。玄德说起宗派，刘焉大喜，遂认玄德为侄。不数日，人报黄巾贼将程远志统兵五万来犯涿郡。刘焉令邹靖引玄德等三人，统兵五百，前去破敌。玄德等欣然领军前进，直至大兴山下，与贼相见。贼众皆披发，以黄巾抹额。当下两军相对，玄德出马，左有云长，右有翼德，扬鞭大骂： 反国逆贼，何不早降！ 程远志大怒，遣副将邓茂出战。张飞挺丈八蛇矛直出，手起处，刺中邓茂心窝，翻身落马。程远志见折了邓茂，拍马舞刀，直取张飞。云长舞动大刀，纵马飞迎。程远志见了，早吃一惊，措手不及，被云长刀起处，挥为两段。后人有诗赞二人曰：英雄露颖在今朝，一试矛兮一试刀。初出便将威力展，三分好把姓名标。
众贼见程远志被斩，皆倒戈而走。玄德挥军追赶，投降者不计其数，大胜而回。刘焉亲自迎接，赏劳军士。次日，接得青州太守龚景牒文，言黄巾贼围城将陷，乞赐救援。刘焉与玄德商议。玄德曰： 备愿往救之。 刘焉令邹靖将兵五千，同玄德、关、张，投青州来。贼众见救军至，分兵混战。玄德兵寡不胜，退三十里下寨。
玄德谓关、张曰： 贼众我寡；必出奇兵，方可取胜。 乃分关公引一千军伏山左，张飞引一千军伏山右，鸣金为号，齐出接应。次日，玄德与邹靖引军鼓噪而进。贼众迎战，玄德引军便退。贼众乘势追赶，方过山岭，玄德军中一齐鸣金，左右两军齐出，玄德麾军回身复杀。三路夹攻，贼众大溃。直赶至青州城下，太守龚景亦率民兵出城助战。贼势大败，剿戮极多，遂解青州之围。后人有诗赞玄德曰：运筹决算有神功，二虎还须逊一龙。初出便能垂伟绩，自应分鼎在孤穷。
龚景犒军毕，邹靖欲回。玄德曰： 近闻中郎将卢植与贼首张角战于广宗，备昔曾师事卢植，欲往助之。 于是邹靖引军自回，玄德与关、张引本部五百人投广宗来。至卢植军中，入帐施礼，具道来意。卢植大喜，留在帐前听调。
时张角贼众十五万，植兵五万，相拒于广宗，未见胜负。植谓玄德曰： 我今围贼在此，贼弟张梁、张宝在颍川，与皇甫嵩、朱儁对垒。汝可引本部人马，我更助汝一千官军，前去颍川打探消息，约期剿捕。 玄德领命，引军星夜投颍川来。
时皇甫嵩、朱儁领军拒贼，贼战不利，退入长社，依草结营。嵩与俊计曰： 贼依草结营，当用火攻之。 遂令军士，每人束草一把，暗地埋伏。其夜大风忽起。二更以后，一齐纵火，嵩与俊各引兵攻击贼寨，火焰张天，贼众惊慌，马不及鞍，人不及甲，四散奔走。
杀到天明，张梁、张宝引败残军士，夺路而走。忽见一彪军马，尽打红旗，当头来到，截住去路。为首闪出一将，身长七尺，细眼长髯，官拜骑都尉，沛国谯郡人也，姓曹，名操，字孟德。操父曹嵩，本姓夏侯氏，因为中常侍曹腾之养子，故冒姓曹。曹嵩生操，小字阿瞒，一名吉利。操幼时，好游猎，喜歌舞，有权谋，多机变。操有叔父，见操游荡无度，尝怒之，言于曹嵩。嵩责操。操忽心生一计，见叔父来，诈倒于地，作中风之状。叔父惊告嵩，嵩急视之。操故无恙。嵩曰： 叔言汝中风，今已愈乎？ 操曰： 儿自来无此病；因失爱于叔父，故见罔耳。 嵩信其言。后叔父但言操过，嵩并不听。因此，操得恣意放荡。时人有桥玄者，谓操曰： 天下将乱，非命世之才不能济。能安之者，其在君乎？ 南阳何颙见操，言： 汉室将亡，安天下者，必此人也。 汝南许劭，有知人之名。操往见之，问曰： 我何如人？ 劭不答。又问，劭曰： 子治世之能臣，乱世之奸雄也。 操闻言大喜。年二十，举孝廉，为郎，除洛阳北部尉。初到任，即设五色棒十余条于县之四门，有犯禁者，不避豪贵，皆责之。中常侍蹇硕之叔，提刀夜行，操巡夜拿住，就棒责之。由是，内外莫敢犯者，威名颇震。后为顿丘令，因黄巾起，拜为骑都尉，引马步军五千，前来颍川助战。正值张梁、张宝败走，曹操拦住，大杀一阵，斩首万余级，夺得旗幡、金鼓、马匹极多。张梁、张宝死战得脱。操见过皇甫嵩、朱儁，随即引兵追袭张梁、张宝去了。
却说玄德引关、张来颍川，听得喊杀之声，又望见火光烛天，急引兵来时，贼已败散。玄德见皇甫嵩、朱儁，具道卢植之意。嵩曰： 张梁、张宝势穷力乏，必投广宗去依张角。玄德可即星夜往助。 玄德领命，遂引兵复回。得到半路，只见一簇军马，护送一辆槛车，车中之囚，乃卢植也。玄德大惊，滚鞍下马，问其缘故。植曰： 我围张角，将次可破；因角用妖术，未能即胜。朝廷差黄门左丰前来体探，问我索取贿赂。我答曰： 军粮尚缺，安有余钱奉承天使？ 左丰挟恨，回奏朝廷，说我高垒不战，惰慢军心；因此朝廷震怒，遣中郎将董卓来代将我兵，取我回京问罪。 张飞听罢，大怒，要斩护送军人，以救卢植。玄德急止之曰： 朝廷自有公论，汝岂可造次？ 军士簇拥卢植去了。关公曰： 卢中郎已被逮，别人领兵，我等去无所依，不如且回涿郡。 玄德从其言，遂引军北行。行无二日，忽闻山后喊声大震。玄德引关、张纵马上高冈望之，见汉军大败，后面漫山塞野，黄巾盖地而来，旗上大书 天公将军 。玄德曰： 此张角也！可速战！ 三人飞马引军而出。张角正杀败董卓，乘势赴来，忽遇三人冲杀，角军大乱，败走五十余里。
三人救了董卓回寨。卓问三人现居何职。玄德曰： 白身。 卓甚轻之，不为礼。玄德出，张飞大怒曰： 我等亲赴血战，救了这厮，他却如此无礼。若不杀之，难消我气！ 便要提刀入帐来杀董卓。正是：人情势利古犹今，谁识英雄是白身？安得快人如翼德，尽诛世上负心人！
毕竟董卓性命如何，且听下文分解。


陆逊营烧七百里孔明巧布八阵图
却说韩当、周泰探知先主移营就凉，急来报知陆逊。逊大喜，遂引兵自来观看动静；只见平地一屯，不满万余人，大半皆是老弱之众，大书 先锋吴班 旗号。周泰曰： 吾视此等兵如儿戏耳。愿同韩将军分两路击之。如其不胜，甘当军令。 陆逊看了良久，以鞭指曰： 前面山谷中。隐隐有杀气起；其下必有伏兵，故于平地设此弱兵，以诱我耳。诸公切不可出。 众将听了，皆以为懦。
次日，吴班引兵到关前搦战，耀武扬威，辱骂不绝；多有解衣卸甲，赤身裸体，或睡或坐。徐盛、丁奉入帐禀陆逊曰： 蜀兵欺我太甚！某等愿出击之！ 逊笑曰： 公等但恃血气之勇，未知孙、吴妙法，此彼诱敌之计也：三日后必见其诈矣。 徐盛曰： 三日后，彼移营已定，安能击之乎？ 逊曰： 吾正欲令彼移营也。 诸将哂笑而退。过三日后，会诸将于关上观望，见吴班兵已退去。逊指曰： 杀气起矣。刘备必从山谷中出也。 言未毕，只见蜀兵皆全装惯束，拥先主而过。吴兵见了，尽皆胆裂。逊曰： 吾之不听诸公击班者，正为此也。今伏兵已出，旬日之内，必破蜀矣。 诸将皆曰： 破蜀当在初时，今连营五六百里，相守经七八月，其诸要害，皆已固守，安能破乎？ 逊曰： 诸公不知兵法。备乃世之枭雄，更多智谋，其兵始集，法度精专；今守之久矣，不得我便，兵疲意阻，取之正在今日。 诸将方才叹服。后人有诗赞曰： 虎帐谈兵按《六韬》，安排香饵钓鲸鳌。三分自是多英俊，又显江南陆逊高。 却说陆逊已定了破蜀之策，遂修笺遣使奏闻孙权，言指日可以破蜀之意。权览毕，大喜曰： 江东复有此异人，孤何忧哉！诸将皆上书言其懦，孤独不信，今观其言，果非懦也。 于是大起吴兵来接应。却说先主于猇亭尽驱水军，顺流而下，沿江屯紥水寨，深入吴境。黄权谏曰： 水军沿江而下，进则易，退则难。臣愿为前驱。陛下宜在后阵，庶万无一失。 先主曰： 吴贼胆落，朕长驱大进，有何碍乎？ 众官苦谏，先主不从。遂分兵两路：命黄权督江北之兵，以防魏寇；先主自督江南诸军，夹江分立营寨，以图进取。细作探知，连夜报知魏主，言 蜀兵伐吴，树栅连营，纵横七百余里，分四十余屯，皆傍山林下寨；今黄权督兵在江北岸，每日出哨百余里，不知何意。 魏主闻之，仰面笑曰： 刘备将败矣！ 群臣请问其故。魏主曰： 刘玄德不晓兵法；岂有连营七百里，而可以拒敌者乎？包原隰险阻屯兵者，此兵法之大忌也。玄德必败于东吴陆逊之手，旬日之内，消息必至矣。 群臣犹未信，皆请拨兵备之。魏主曰： 陆逊若胜，必尽举吴兵去取西川；吴兵远去，国中空虚，朕虚托以兵助战，令三路一齐进兵，东吴唾手可取也。 众皆拜服。魏主下令，使曹仁督一军出濡须，曹休督一军出洞口，曹真督一军出南郡： 三路军马会合日期，暗袭东吴。朕随后自来接应。 调遣已定。不说魏兵袭吴。且说马良至川，入见孔明，呈上图本而言曰： 今移营夹江，横占七百里，下四十余屯，皆依溪傍涧，林木茂盛之处。皇上令良将图本来与丞相观之。 孔明看讫，拍案叫苦曰： 是何人教主上如此下寨？可斩此人！ 马良曰： 皆主上自为，非他人之谋。 孔明叹曰： 汉朝气数休矣！ 良问其故。孔明曰： 包原隰险阻而结营，此兵家之大忌。倘彼用火攻，何以解救？又，岂有连营七百里而可拒敌乎？祸不远矣！陆逊拒守不出，正为此也。汝当速去见天子，改屯诸营，不可如此。 良曰： 倘今吴兵已胜，如之奈何？ 孔明曰： 陆逊不敢来追，成都可保无虞。 良曰： 逊何故不追？ 孔明曰： 恐魏兵袭其后也。主上若有失，当投白帝城避之。吾入川时，已伏下十万兵在鱼腹浦矣。 良大惊曰： 某于鱼腹浦往来数次，未尝见一卒，丞相何作此诈语？ 孔明曰： 后来必见，不劳多问。 马良求了表章，火速投御营来。孔明自回成都，调拨军马救应。却说陆逊见蜀兵懈怠，不复提防，升帐聚大小将士听令曰： 吾自受命以来，未尝出战。今观蜀兵，足知动静，故欲先取江南岸一营。谁敢去取？ 言未毕，韩当、周泰、凌统等应声而出曰： 某等愿往。 逊教皆退不用，独唤阶下末将淳于丹曰： 吾与汝五千军，去取江南第四营：蜀将傅彤所守。今晚就要成功。吾自提兵接应。 淳于丹引兵去了，又唤徐盛、丁奉曰： 汝等各领兵三千，屯于寨外五里，如淳于丹败回，有兵赶来，当出救之，却不可追去。 二将自引军去了。
却说淳于丹于黄昏时分，领兵前进，到蜀寨时，已三更之后。丹令众军鼓噪而入。蜀营内傅彤引军杀出，挺枪直取淳于丹；丹敌不住，拨马便回。忽然喊声大震，一彪军拦住去路：为首大将赵融。丹夺路而走，折兵大半，正走之间，山后一彪蛮兵拦住：为首番将沙摩柯。丹死战得脱，背后三路军赶来。比及离营五里，吴军徐盛、丁奉二人两下杀来，蜀兵退去，救了淳于丹回营。丹带箭入见陆逊请罪。逊曰： 非汝之过也。吾欲试敌人之虚实耳。破蜀之计，吾已定矣。 徐盛、丁奉曰： 蜀兵势大，难以破之，空自损兵折将耳。 逊笑曰： 吾这条计，但瞒不过诸葛亮耳。天幸此人不在，使我成大功也。 遂集大小将士听令：使朱然于水路进兵，来日午后东南风大作，用船装载茅草，依计而行；韩当引一军攻江北岸，周泰引一军攻江南岸，每人手执茅草一把，内藏硫黄焰硝，各带火种，各执枪刀，一齐而上，但到蜀营，顺风举火；蜀兵四十屯，只烧二十屯，每间一屯烧一屯。各军预带干粮，不许暂退，昼夜追袭，只擒了刘备方止。众将听了军令，各受计而去。却说先主正在御营寻思破吴之计，忽见帐前中军旗幡，无风自倒。乃问程畿曰： 此为何兆？ 畿曰： 今夜莫非吴兵来劫营？ 先主曰： 昨夜杀尽，安敢再来？ 畿曰： 倘是陆逊试敌，奈何？ 正言间，人报山上远远望见吴兵尽沿山望东去了。先主曰： 此是疑兵。 令众休动，命关兴、张苞各引五百骑出巡。黄昏时分，关兴回奏曰： 江北营中火起。 先主急令关兴往江北，张苞往江南，探看虚实： 倘吴兵到时，可急回报。 二将领命去了。
初更时分，东南风骤起。只见御营左屯火发。方欲救时，御营右屯又火起。风紧火急，树木皆着，喊声大震。两屯军马齐出，奔离御营中，御营军自相践踏，死者不知其数。后面吴兵杀到，又不知多少军马。先主急上马，奔冯习营时，习营中火光连天而起。江南、江北，照耀如同白日。冯习慌上马引数十骑而走，正逢吴将徐盛军到，敌住厮杀。先主见了，拨马投西便走。徐盛舍了冯习，引兵追来。先主正慌，前面又一军拦住，乃是吴将丁奉，两下夹攻。先主大惊，四面无路。忽然喊声大震，一彪军杀入重围，乃是张苞，救了先主，引御林军奔走。正行之间，前面一军又到，乃蜀将傅彤也，合兵一处而行。背后吴兵追至。先主前到一山，名马鞍山。张苞、傅彤请先主上的山时，山下喊声又起：陆逊大队人马，将马鞍山围住。张苞、傅彤死据山口。先主遥望遍野火光不绝，死尸重叠，塞江而下。次日，吴兵又四下放火烧山，军士乱窜，先主惊慌。忽然火光中一将引数骑杀上山来，视之，乃关兴也。兴伏地请曰： 四下火光逼近，不可久停。陛下速奔白帝城，再收军马可也。 先主曰： 谁敢断后？ 傅彤奏曰： 臣愿以死当之！ 当日黄昏，关兴在前，张苞在中，留傅彤断后，保着先主，杀下山来。吴兵见先主奔走，皆要争功，各引大军，遮天盖地，往西追赶，先主令军士尽脱袍铠，塞道而焚，以断后军。正奔走间，喊声大震，吴将朱然引一军从江岸边杀来，截住去路。先主叫曰： 朕死于此矣！ 关兴、张苞纵马冲突，被乱箭射回，各带重伤，不能杀出。背后喊声又起，陆逊引大军从山谷中杀来。
先主正慌急之间，此时天色已微明，只见前面喊声震天，朱然军纷纷落涧，滚滚投岩：一彪军杀人，前来救驾。先主大喜，视之，乃常山赵子龙也。时赵云在川中江州，闻吴、蜀交兵，遂引军出；忽见东南一带火光冲天，云心惊，远远探视，不想先主被困，云奋勇冲杀而来。陆逊闻是赵云，急令军退。云正杀之间，忽遇朱然，便与交锋；不一合，一枪刺朱然于马下，杀散吴兵，救出先主，望白帝城而走。先主曰： 朕虽得脱，诸将士将奈何？ 云曰： 敌军在后，不可久迟。陛下且入白帝城歇息，臣再引兵去救应诸将。 此时先主仅存百余人入白帝城。后人有诗赞陆逊曰： 持矛举火破连营，玄德穷奔白帝城。一旦威名惊蜀魏，吴王宁不敬书生。
却说傅彤断后，被吴军八面围住。丁奉大叫曰： 川兵死者无数，降者极多，汝主刘备已被擒获，今汝力穷势孤，何不早降！ 傅彤叱曰： 吾乃汉将，安肯降吴狗乎！ 挺枪纵马，率蜀军奋力死战，不下百余合，往来冲突，不能得脱。彤长叹曰： 吾今休矣！ 言讫，口中吐血，死于吴军之中。后人赞傅彤诗曰： 彝陵吴蜀大交兵，陆逊施谋用火焚。至死犹然骂 吴狗 ，傅彤不愧汉将军。
蜀祭酒程畿，匹马奔至江边，招呼水军赴敌，吴兵随后追来，水军四散奔逃。畿部将叫曰： 吴兵至矣！程祭酒快走罢！ 畿怒曰： 吾自从主上出军，未尝赴敌而逃！ 言未毕，吴兵骤至，四下无路，畿拔剑自刎。后人有诗赞曰： 慷慨蜀中程祭酒，身留一剑答君王。临危不改平生志，博得声名万古香。 时吴班、张南久围彝陵城，忽冯习到，言蜀兵败，遂引军来救先主，孙桓方才得脱。张、冯二将正行之间，前面吴兵杀来，背后孙桓从彝陵城杀出，两下夹攻。张南、冯习奋力冲突，不能得脱，死于乱军之中。后人有诗赞曰： 冯习忠无二，张南义少双。沙场甘战死，史册共流芳。
吴班杀出重围，又遇吴兵追赶；幸得赵云接着，救回白帝城去了。时有蛮王沙摩柯，匹马奔走，正逢周泰，战二十余合，被泰所杀。蜀将杜路，刘宁尽皆降吴。蜀营一应粮草器仗，尺寸不存。蜀将川兵，降者无数。时孙夫人在吴，闻猇亭兵败，讹传先主死于军中，遂驱车至江边，望西遥哭，投江而死。后人立庙江滨，号曰枭姬祠。尚论者作诗叹之曰： 先主兵归白帝城，夫人闻难独捐生。至今江畔遗碑在，犹著千秋烈女名。 却说陆逊大获全功，引得胜之兵，往西追袭。前离夔关不远，逊在马上看见前面临山傍江，一阵杀气，冲天而起；遂勒马回顾众将曰： 前面必有埋伏，三军不可轻进。 即倒退十余里，于地势空阔处，排成阵势，以御敌军；即差哨马前去探视。回报并无军屯在此，逊不信，下马登高望之，杀气复起。逊再令人仔细探视，哨马回报，前面并无一人一骑。逊见日将西沉，杀气越加，心中犹豫，令心腹人再往探看。回报江边止有乱石八九十堆，并无人马。逊大疑，令寻土人问之。须臾，有数人到。逊问曰： 何人将乱石作堆？如何乱石堆中有杀气冲起？ 土人曰： 此处地名鱼腹浦。诸葛亮入川之时，驱兵到此，取石排成阵势于沙滩之上。自此常常有气如云，从内而起。 陆逊听罢，上马引数十骑来看石阵，立马于山坡之上，但见四面八方，皆有门有户。逊笑曰： 此乃惑人之术耳，有何益焉！ 遂引数骑下山坡来，直入石阵观看。部将曰： 日暮矣，请都督早回。 逊方欲出阵，忽然狂风大作，一霎时，飞沙走石，遮天盖地。但见怪石嵯峨，槎枒似剑；横沙立土，重叠如山；江声浪涌，有如剑鼓之声。逊大惊曰： 吾中诸葛之计也！ 急欲回时，无路可出。正惊疑间，忽见一老人立于马前，笑曰： 将军欲出此阵乎？ 逊曰： 愿长者引出。 老人策杖徐徐而行，径出石阵，并无所碍，送至山坡之上。逊问曰： 长者何人？ 老人答曰： 老夫乃诸葛孔明之岳父黄承彦也。昔小婿入川之时，于此布下石阵，名 八阵图 。反复八门，按遁甲休、生、伤、杜、景、死、惊、开。每日每时，化无端，可比十万精兵。临去之时，曾分付老夫道：后有东吴大将迷于阵中，莫要引他出来。老夫适于山岩之上，见将军从 死门 而入，料想不识此阵，必为所迷。老夫平生好善，不忍将军陷没于此，故特自 生门 引出也。 逊曰： 公曾学此阵法否？ 黄承彦曰： 变化无穷，不能学也。 逊慌忙下马拜谢而回。后杜工部有诗曰： 功盖三分国，名成八阵图。江流石不转，遗恨失吞吴。 陆逊回寨，叹曰： 孔明真 卧龙 也！吾不能及！ 于是下令班师。左右曰： 刘备兵败势穷，困守一城，正好乘势击之；今见石阵而退，何也？ 逊曰： 吾非惧石阵而退；吾料魏主曹丕，其奸诈与父无异，今知吾追赶蜀兵，必乘虚来袭。吾若深入西川，急难退矣。 遂令一将断后，逊率大军而回。退兵未及二日，三处人来飞报： 魏兵曹仁出濡须，曹休出洞口，曹真出南郡：三路兵马数十万，星夜至境，未知何意。 逊笑曰： 不出吾之所料。吾已令兵拒之矣。 正是：雄心方欲吞西蜀，胜算还须御北朝。
未知如何退兵，且看下文分解。